
Radu Paraschivescu (n. 1960, Bucureşti) trăieşte 
în Balta Albă şi se visează la Roma. E mefient faţă 
de avioane, reptile şi sfaturile medicilor. Croieşte 
articole pentru ziare şi reviste, traduce romane, se 
ocupă cu hermeneutica ofsaidului în emisiuni de 
analiză fotbalistică şi — mai rar decât i-ar plăcea — 
scrie cărți. Are câțiva prieteni francezi de nădejde 
(Millefeuilles, Plaisir Sucre, Macaron etc.), fără 
să-şi fi trădat prima iubită: ciocolata de casă. Se 
îmbată cu vocea lui David Gilmour şi chitara lui 
Mark Knopfler. La Humanitas, domiciliul lui 
profesional, publică nişte cărți de „Râsul lumii”. 
Se îndrăgosteşte repede și-i trece greu. Detestă 
clişeele, laptele şi broccoli. A scris despre 
nesimţiți, Inès de Castro, Maradona și Caravaggio. 

Cărţi:  Efemeriada (2000, Libra); Balul 
fantomelor (2000, RAO, reeditare Humanitas, 
2009); Bazar bizar (2004, Maşina de scris, 
reeditare Humanitas, 2007); Fanionul roșu (2005, 
Humanitas, Premiul loan Chirilă pentru cea mai 
bună carte de sport a anului); Ghidul nesimțitului 
(Humanitas, 2006); Fie-ne tranziția uşoară: Mici 
rostiri cu tâlc (Humanitas, 2006); Mi-e rău la cap, 
mă doare mintea: Noi perle de tranziție 
(Humanitas, 2007); Cu inima smulsă din piept 
(Humanitas, 2008); Răcani, pifani și veterani 
(coord., Humanitas, 2008); Dintre sute de clișee: 
Aşchii dintr-o limbă tare (Humanitas, 2009); 
Fluturele negru (Humanitas, 2010); Toamna 
decanei: Convorbiri cu Antoaneta  Ralian 
(Humanitas, 2011), Astăzi este mâinele de care te- 
ai temut ieri (Humanitas, 2012); Maimuța 
carpatină (Humanitas, 2013); Muşte pe parbrizul 
vieții: Nou catalog de perle (Humanitas, 2014); 
Noi vorbim, nu gândim: Nouă colecție de perle 
româneşti (Humanitas, 2015); România în 7 
gesturi (Humanitas, 2015); Poveşti de dragoste la 
prima vedere (coautor, alături de Ioana Pârvulescu, 
Gabriel Liiceanu, Ana Blandiana și Adriana Bittel 


— Humanitas, 2015); Cum gândesc politicienii 
(Humanitas, 2016); Aştept să crăpi (de astăzi, în 
prime time) (Humanitas, 2016); Am fost cândva 
femeie de onoare și alte povestiri (Humanitas, 
2017); Cartea râsului şi a cercetării (Ce se 
întâmplă cu creierul dacă înveți cuvinte noi în 
timp ce faci sex) (Humanitas, 2017); Două mături 
stau de vorbă: Scene românești (Humanitas, 
2018). 


Credeţi că PSD-ul nu sesizează unul dintre 
marile pericole pe care ne paşte? — Călin 
Popescu-Tăriceanu 

În vacarmul care se vede pe imagini, nu îți dai 
seama cu ușurință dacă strigă sau nu strigă. — 
Sebastian Cucoş, şeful Jandarmeriei române 

Nu mă regăsesc printre acești oameni şi nici ei 
printre mine. — Ilie Năstase 


Ca (şi) prefață 


Din capul locului: titlul de deasupra e cu bună 
ştiinţă incorect. Cel al cărții, la fel. Cele două 
formule provin — de data asta fără bună știință, ci 
mai degrabă cu neșştiinţă — de la oameni de frunte 
ai partidului celui mai numeros şi mai puternic al 
României. „Orice om îi este teamă (de o plângere 
penală)” îi aparține premierului Viorica Dăncilă. 
„Ca şi” în loc de „ca” este topenia predilectă a 
președintelui PSD Liviu Dragnea. („Ca și evoluţie, 
PSD a evoluat binişor ca şi cotă de încredere.) Să 
existe vreun risc de contaminare a celor care 
vorbesc cum se cuvine prin expunerea la aceste 
două titluri? Puțin probabil. Cine îşi cunoaște 
limba nu va avea de suferit. Celorlalți (sau 
„ceilalți”, conform Vioricăi Dăncilă) nu li se va 
părea nimic nelalocul lui „ca şi formulă” (conform 
lui Liviu Dragnea). În fond, la fel s-a întâmplat cu 
Decât o revistă: unii s-au amuzat, alții n-au 
observat nimic în neregulă. Aici, Liviu Dragnea 
face parte din a doua categorie. Ca dovadă, 1 se 
pare normal să spună „Am variantă de rezervă 
decât dacă voi fi omorât” sau „Deocamdată avem 
decât un nume și un chip”. 

Orice om îi este teamă apare cam la jumătatea 
mandatului încredințat PSD-ului de votanți la 
alegerile generale din îi decembrie 2016. Cartea 
aduce o veste bună la braţ cu alta proastă. Vestea 
bună: cum-necum, sunt pe punctul să treacă doi 
ani de guvernare PSD. Vestea proastă: ne mai 
aşteaptă doi. Sigur, nemulțumiți au oricând la 
dispoziție varianta plecării din ţară. E, de altfel, 
soluția pe care le-o recomandă, la un alt nivel, 
primarul Sectorului 3, Robert Negoiţă, celor iritaţi 
de betonarea parcurilor, de asfaltarea spațiului 
verde şi de transformarea sectorului în rezervație 
de borduri: „Nu vă place, mutaţi-vă în alt sector”. 
Replica are origini bine definite. Asta auzeam în 


copilăria comunistă (cei care am avut parte de așa 
ceva) în autobuzele aglomerate: „Nu-ţi place, ia-ţi 
mașină mică”. 

Multor români nu le place, aşa că-şi iau maşină 
mică. Altfel spus, părăsesc România şi își duc viaţa 
în locuri unde cred și speră că le va fi mai bine. 
Dintr-un studiu întreprins de Fundaţia Romanian 
Business Leaders şi citat de Digi 24 pe 5 iunie 
2018 se poate afla că, doar în ultimul deceniu, au 
plecat din ţară 3,4 milioane de oameni. Fenomenul 
se apropie de amploarea exodului. Şi nu e vorba de 
brain drain, de plecarea creierelor care aleg să 
practice medicina, informatica sau matematica pe 
bani buni afară. Nu. Pleacă de-a valma şoferi şi 
profesori, sudori și ţărani, ingineri constructori ŞI 
moașe, gimnaști şi veterinari, chelneri şi arhitecţi. 
Pleacă şi angajați, dar şi şomeri. Hemoragia 
întristează nu doar prin dimensiuni, ci şi prin lipsa 
de reacție a guvernului. Marii angajatori din 
România apasă degeaba pe butonul de alarmă când 
spun că plecarea în masă creează un deficit al 
fortei de muncă de natură să producă efecte la 
nivelul unei crize financiare, dacă nu mai grave. În 
plus, statisticile arată că foarte puţini dintre cei 
care pleacă sunt dispuși să revină. O fac cei care 
nu se adaptează noului mediu şi cei nevoiţi să se 
întoarcă din cauza unei urgențe familiale. 

3,4 milioane? Cam de opt ori cât populația 
Maltei sau a Islandei, de şase ori cât a 
Luxemburgului şi de trei ori cât a Ciprului. 
Suficient ca să întemeiezi un stat paralel. 

Asta dacă nu te cheamă Ioan Rus. În acest ultim 
caz, concluzia este următoarea: „România are trei 
milioane de oameni, să zicem, din forța activă în 
acest moment în Occident. Dintre care vreun 
milion sunt fierari-betonişti, fierari și așa mai 
departe. Lucrează în construcţii, autostrăzi, prin 
Europa. Au, poate, 1.500 de euro salariu. O spun 
foarte direct. De banii ăştia, copiii se fac golani 
acasă şi nevastă-sa (sic) curvă. Din 700 de euro vin 


acasă jumătate.” Ulterior, reacțiile furibunde de pe 
rețelele de socializare îl fac pe Rus să se replieze. 
„Nu am vrut să spun asta. Îmi cer scuze celor care 
au înțeles aşa.” Fostul ministru nu ştie că metoda 
optimă de agravare a gafei e să încerci s-o dregi. 
Dacă ar fi ştiut, s-ar fi abținut să mai deschidă gura 
pe tema în chestiune. 

PSD câştigă fără dubii alegerile din 11 
decembrie 2016, fructificând candoarea unei bune 
părți de electorat şi dezinteresul celor care nu se 
prezintă la urne. Li se adaugă disciplina de partid a 
electoratului fidel, episoadele de turism electoral 
cu autocarul dintr-o secție în alta și acțiunile de 
propagandă ale primarilor şi ale unora dintre 
membrii clerului. Însă dincolo de accidente şi 
incidente, succesul PSD nu poate fi pus la îndoială, 
după cum arată comunicatul Biroului Electoral 
Central la o zi după ce se încheie numărătoarea 
voturilor. La Senat, situația se prezintă astfel: PSD 
obține 45,67% din voturi (67 de mandate) şi este 
urmat de PNL cu 20,41% (30 de mandate), USR 
cu 8,92% (13 mandate), UDMR cu 6,24% (9 
mandate), ALDE cu 6% (9 mandate) și PMP cu 
5,65% (8 mandate). Situaţia arată cam la fel la 
Camera Deputaţilor: PSD are 45,47% din voturi 
(154 de mandate) şi este urmat de PNL cu 20,04% 
(69 de mandate), USR cu 8,87% (30 de mandate), 
UDMR cu 6,18% (21 de mandate), ALDE cu 
5,62% (20 de mandate), PMP cu 5,34% (18 
mandate), pentru ca 17 mandate să revină 
minorităților naționale. 

Vorba unui fotbalist celebru, „rezultatele cântă” 
pentru PSD. 

Ce vine după victoria partidului? Înfrângerea 
țării. Paradoxul nu e subtil, ci amar. Majoritatea 
celor care votează PSD o duc mai prost după 
decembrie 2016, chiar dacă guvernul croieşte 
statistici trandafirii, care-i asigură pe români că 
sunt pe coama valului de bunăstare. Procedeul nu e 
nou. Nicolae Ceauşescu îşi punea supușii să-i 


aplaude aberaţiile despre „noile culmi de progres 
şi prosperitate”, în condiţiile în care românii se 
înşirau la cozi la mâncare de cu noaptea, trăiau în 
frig, li se întrerupea curentul electric, li se 
interziceau drepturi fundamentale şi erau ținuți cu 
forta în ţarcul cu sârmă ghimpată al comunismului. 
Guvernul împinge în faţă statistica pe post de alibi. 
Vezi Doamne, România are o creștere economică 
de 7%. În acte, aşa o fi. La piaţă, lucrurile se 
schimbă. Chiar şi cei care au salarii mai mari 
constată că pot cumpăra mai puţin, nu mai mult. 
Pe lângă asta, câteva lufturi de calcul pun o parte 
dintre români în ipostaza de cobai ai salariilor. Pe 
hârtie ei au lefuri mai mari, în cont primesc mai 
puţin ca înainte. De mirare? Deloc, câtă vreme 
politica salarială şi cea fiscală îi au la comenzi pe 
Lia-Olguţa Vasilescu și Darius Vâlcov. 

Scăderea puterii de cumpărare e doar unul dintre 
efectele triumfului în alegeri al PSD. Sigur, e cel 
care-l doare cel mai rău pe fidelul de rând, căruia 
puţin îi pasă de predictibilitate, sustenabilitate şi 
alte găluști de lemn. Grija lui e să-i ajungă banii 
până la următorul salariu. Pentru asta a votat PSD, 
nu pentru integrarea în spațiul Schengen. Pentru 
asta a urmat sfatul popii şi al primarului. Pentru 
asta s-a bucurat de punga de zahăr şi de litrul de 
ulei. Pentru asta şi-a convins vecinul, dacă, dintr-o 
scăpare organizatorică, popa şi primarul au uitat 
să-l viziteze. 

Cum însă nu totul ține de stomac, victoria PSD 
în alegeri continuă și cu alte înfrângeri pentru cei 
care, nepierzându-şi discernământul, ştiu să judece 
cu mintea lor. Una dintre ele ţine de nivelul jalnic 
al multor miniştri, incompetența lor revoltătoare 
sau, uneori, reaua lor intenție flagrantă. Cealaltă se 
leagă de asaltul asupra justiţiei. Împreună, cele 
două simptome ale derivei riscă să scoată ţara de 
pe orbita vest-europeană şi s-o retrimită într-o 
vecinătate greu de dus, în ciuda pansamentelor 
retorice ale guvernanților şi ale asigurărilor de 


europenitate pe care le dă la Bruxelles şi la 
Strasbourg, prin interpret, actualul premier şi 
fostul europarlamentar Viorica Dăncilă. Dăncilă 
este al treilea prim-ministru în doi ani de 
guvernare PSD, după ce starostele politic al 
partidului, Liviu Dragnea, îi sacrifică pe Sorin 
Grindeanu şi pe Mihai Tudose în momentul când îi 
simte că încearcă să se desprindă din sforile cu 
care sunt manevraţi. Personalitatea se plăteşte în 
PSD. Personalitatea, în schimb, te ajută să urci. lar 
Viorica Dăncilă este aici exemplul perfect. 

Actualul premier nu e singurul caz de impostură 
galopantă al guvernelor PSD de după îi decembrie 
2016. Există sau au existat în structura 
executivului o serie de alți demnitari care 
ilustrează, prin simplă apariție, dizolvarea 
criteriilor de valoare şi competență, precum și 
înlocuirea lor cu criteriul unic al fidelității faţă de 
şef. Altfel, ar fi nevoie de o supleţe mai mare decât 
a Olgăi Korbut la şaisprezece ani ca să pricepi cum 
pot fi miniștri personaje ca Dănuţ Andruşcă, Liviu 
Pop, Florin Iordache, Ioana Bran sau Valentin 
Popa. Spre a nu mai pomeni de dublul rol de 
consilier al premierului și de arhitect al politicii 
fiscale jucat de condamnatul penal Darius Vâlcov. 
Adevărat, uluirea ţi se atenuează când îți aduci 
aminte că preşedinţii ambelor camere ale 
Parlamentului au probleme cu legea și că au existat 
în istoria recentă a României condamnaţi care au 
devenit sau au redevenit primari chiar pe durata 
detenției. Să-ţi faci campanie electorală din celulă, 
asta da, democraţie originală. N-ar fi de mirare ca, 
la un moment dat, candidaţii la funcții publice să 
fie obligați să aibă minimum o condamnare în 
palmares. Cu executare, de bună seamă. 

Atacurile împotriva justiţiei au făcut obiectul 
unor cărți din categoria Noaptea, ca hoţii! de 
Ramona Ursu și au produs reflexe de veghe civică 
de tip „Vă vedem din Sibiu” sau /Rezist. Piaţa 
Victoriei s-a umplut în iarna lui 2017, în vara lui 

2018 şi în general de câte ori a fost nevoie să li se 
strige guvernanților că duc lucrurile într-o direcție 
greșită de dragul câtorva zeci de infractori gata să 
facă orice (inclusiv să arunce România în haos și 
să-i compromită traiectoria internațională) ca să-şi 
salveze pielea. Pe 10 august 2018, jandarmii i-au 
gazat pe protestatari, cu complicitatea ministrului 
de Interne Carmen Dan şi a prefectului Speranţa 
Cliseru. Schimbarea din funcție a procurorului-şef 
al DNA Laura Codruța Kövesi și eforturile de 
impunere a ordonanţelor referitoare la amnistie și 
grațiere, împreună cu prestația scandaloasă a 
miniștrilor Florin Iordache şi Tudorel Toader, au 
provocat reacții acide din partea organismelor 
europene şi a câtorva dintre ambasadele 
importante de la București. 

Toate astea se ştiu. Altele se bănuiesc. Una 
dintre bănuieli vizează referendumul desfăşurat pe 
6-7 octombrie 2018, a cărui miză pare să fie mai 
importantă decât redefinirea familiei. În ochii 
anumitor observatori ai fenomenului politic, 
referendumul a fost repetiţia generală pentru 
alegerile din 2019. A nu se uita de misiunile de 
propagandă ale primarilor PSD şi ale preoților, 
îndeosebi ale celor din mediul rural. A nu se uita 
de perdelele de fum de tip „Statul Paralel le dă 
bani românilor ca să boicoteze referendumul” şi de 
intoxicările caraghioase, din categoria „Dacă nu vă 
prezentați la vot, vin homosexualii și vă fură 
copiii” (homosexualii de azi sunt, într-un fel, 
urmașii legionarilor din iunie 1990 ai lui Ion 
Iliescu). A nu se uita de renunțarea la 
numărătoarea electronică a voturilor, un fapt 
despre a cărui gravitate nu s-a scris îndeajuns. 

Încă nu se poate vorbi limpede despre 
reinstaurarea dictaturii în România după 2018. În 
schimb, despre democratură se poate vorbi. PSD în 
general şi Liviu Dragnea în special îşi doresc o 
democrație epidermică, dar cu o parte din centrii 
nervoși paralizați. inta lor principală rămâne 

supunerea justiției, transformarea ei într-un 
instrument dăncil — pardon, docil —, care să le 
permită să comită abuzuri fără teama de sancțiune. 
În aceste condiţii, românii vor avea în continuare 
jambon Serrano în magazine şi Coca Cola în 
frigidere. Vor putea pleca şi de-acum încolo (cei 
care își permit) în concedii mediteraneene sau în 
expediții în jurul lumii. Vor veni în concert la 
Bucureşti sau la Cluj, Metallica şi alte trupe. Vom 
avea Untold şi TIFF. Vor exista baruri de noapte, 
saloane de bowling, bordeluri, restaurante 
italieneşti şi Centrul Vechi. Mamiferul din noi, 
vorba lui Cătălin Teniță, va fi ținut sătul şi vesel. 
Iar reflexele de conştiinţă 1 se vor toci. Sau poate 
nu. 

În materie de manipulare, PSD a izbutit să 
depăşească recordurile fixate pe vremea FSN-ului 
şi chiar înainte, când Teodor Brateş şi alte flaşnete 
ale televiziunii publice somau lumea să rămână 
acasă, ca să nu dea nas în nas cu teroriștii. PSD şi- 
a anexat câteva posturi TV şi are credit nelimitat la 
o serie de site-uri gata să împrăștie orice minciună 
li se comandă. Niciun obraz nu roşeşte când 
posesorul lui declară sau scrie că Dacian Cioloş 
este fiul nelegitim al lui George Soros. Că acelaşi 
miliardar este şi tatăl real al Laurei Codruța 
Kövesi. Şi că tot el se ocupă de finanţarea 
protestatarilor (nu a protestanților, doamnă 
premier, aceia sunt altceva) strânşi în fața 
guvernului, ba chiar şi a animalelor lor de 
companie. Antena 3, România TV și www.luju.ro 
secretă toxine în serie şi aruncă o cortină de 
minciuni peste ţară. Pentru lămurire, e suficientă 
menționarea câtorva titluri de articole ale acestuia 
din urmă, de la începutul lui octombrie 2018. Iată- 
le: „Premierul României l-a nenorocit pe 
Timmermans”, „Klemm pus cu botul pe labe”, 
„România sub asediu”, „Zdreanţă mai stă o tură”, 
„Obraznicul ambasador”. Ce-or avea de spus Liviu 
Dragnea și Călin Popescu-Tăriceanu despre 


12 


distanţa dintre aceste titluri şi realitate? Dacă 
există un Stat Paralel, nu cumva fondatorii lui se 
numesc Dan Voiculescu, Răzvan Savaliuc, Mihai 
Gâdea şi alți chirurgi plastici ai adevărului? 

În ce priveşte site-ul www.socialistul.com, el 
face din România Mare o publicaţie de ţinută. Într- 
un articol intitulat „Ipoteză cutremurătoare: Kövesi 
este fiica lui Soros. Asemănările sunt izbitoare”, 
autorul — anonim de atâta curaj — delrează astfel: 


„Unul dintre cele mai ascunse secrete 
ale masonilor este pe cale să devină 
public. Surse de încredere bine 
intenționate au dezvăluit cel mai mare 
secret al miliardarului maghiaro- 
american George Soros. Mesaje 
codificate ale acestuia au ajuns din 
greşeală în mâinile unor cetățeni oneşti, 
care le-au făcut publice. Se pare că fiica 
preferată a lui Soros ar putea fi Laura 
Codruța Kövesi, pusă în fruntea statului 
pentru a-l ajuta pe miliardar să pună 
mâna pe bogățiile României. Planul 
secret este ca, unul câte unul, marii 
patrioți care i-au stat în cale — Dragnea, 
Udrea, Mazăre,  Şova, Hrebenciuc, 
Giovanni Becali şi mulți alții — să fie 
înlăturați şi aruncați în închisoare. 
Ancheta unor patrioți imparțiali din PSD 
a descoperit o copie veche a 
certificatului de naştere al Laurei 
Codruța Kövesi, care conține nişte 
semne ciudate, de origine necunoscută, o 
dovadă incontestabilă că ceva nu este în 
ordine cu această femeie. De altfel, s-ar 
părea că al doilea prenume, Codruța, a 
fost adăugat tocmai peste porțiunea de 
unde s-a şters din certificat cuvântul 
«Soros». 

Şi asemănările fizice sunt uimitoare. 
Sutele de experți în tehnica facială care 
au analizat feţele lui Soros şi Kovesi au 
ajuns la aceeași concluzie. Figurile celor 
doi conțin exact aceleaşi elemente 
faciale şi chiar în același număr! Toţi au 
dedus clar că cei doi, Soros şi Kövesi, se 
potrivesc genetic în proporție de peste 
99,5%! În zilele următoare, Soros îşi va 
activa haitele de corporatiști plătiți cu 
bani grei, care stau acum ascunși în 
vizuinile lor călduroase din Pipera şi 
aşteaptă un semnal de atac asupra 
ultimei redute care stă în calea 
diabolicului plan, şi anume partidul 
românilor cinstiți, PSD, şi curajosul său 
guvern condus de domnul Liviu 
Dragnea. Dezvăluirile unor vameşi au 
semnalat că patru camioane mari cu bani 
venind din Ungaria au ajuns deja în 
Bucureşti, iar corporatiștii corupți, care 
stau toată ziua şi plimbă mauşii aiurea în 
toate direcțiile, au format deja listele 
obligatorii de prezenţă la proteste.” 


Nota nr. 1: De dragul cititorilor, am periat 
ortografia din text. 

Nota nr. 2: „Mauşii” este pluralul articulat al lui 
„mouse”. Aviz ignarilor de la Merriam Webster: 
pluralul lui mouse nu este mice-, ci „mauşi”. 

Nota nr. 3: A zis dom” director că, dacă suntem 
cuminţi, ne pune și apă în bazin. 

Pe site-ul www.socialistul.com se pot găsi o 
mulțime de alte aberaţii împănate cu precauţii de 
tipul „se pare că” sau „ar putea fi”, precum şi cu 
vadimisme gen „ancheta unor patrioți imparțiali”. 
lată câteva: „Cum au furat realizatorii serialului 
Games of Thrones istoria dacilor şi au transformat- 
o într-un succes răsunător, cu încasări de miliarde 
de dolari”; „Românii au testat cu succes prima 

armă termobarică din lume. România ar putea 
deveni în câțiva ani o superputere militară”; „De 
ce bea regina Angliei doar vin românesc? Motivul 
este uluitor”; et pour la bonne bouche: „Testele de 
la Vatican confirmă că românii sunt cei mai 
apropiaţi genetic de îngeri”. (Asta nu-i rău. Măcar 
ne ia dracul mai la urmă — n.m.) 

E de râs, bineînţeles. Sunt inepții care nu se 
ridică nici măcar la gradul de fake news. Şi veți 
spune că doar un candid irecuperabil ar putea să le 
creadă. Așa să fie? Mai ţineţi minte câţi români au 
format cozi de zile și nopţi, convinşi că dacă-i dau 
un leu lui Ioan „Caritas” Stoica vor primi opt lei, 
iar dacă-i vor da un milion vor primi opt milioane? 
Şi câţi şi-au pus perdeaua la geam şi lumânarea la 
căpătâi, încredințaţi că eclipsa din 1999 a fost 
prefața scrisă de Dumnezeu însuşi pentru finis 
mundi? 

Cum spuneam, ne mai așteaptă doi ani de 
guvernare PSD. Poate chiar mai mulți, dacă 
absenteiștii vor continua să meargă la munte în 
ziua Z, iar naivii vor continua să înghită gogoși şi 
să-şi primească ploconul electoral. Prin urmare, nu 
e lipsit de sens să observăm mai de aproape cum 
arată cei care ne fac agenda. Cum se văd şi cum ne 
văd. Cum acționează şi cum se exprimă. Asta 
înseamnă că Orice om îi este teamă poate fi citit ca 
un fals tratat de rele practici politice, economice, 
fiscale și — ei bine, da — retorice. E o carte care se 
cere așezată sub semnul lui „Așa, nu” şi care 
explică de ce e bine să fim pregătiți pentru noi 
decepţii. 

În ultimii doisprezece ani am antologat entorsele 
de limbaj ale oamenilor de pe scena publică din 
România în cinci volume: Fie-ne tranziția ușoară, 
Mi-e rău la cap, mă doare mintea, Muşte pe 
parbrizul vieții, Noi vorbim, nu gândim şi Cum 
gândesc politicienii (Cum? Gândesc politicienii?). 
Cu excepția ultimei, rezervată oamenilor politici, 
volumele au adunat nerozii şi stupizenii din 

muzică, sport, cultură, educație, finanţe, sex, 
sănătate, turism, istorie, religie, relații de familie 
etc. Au fost însă volume în care contribuția mea a 
constat în trei-patru pagini de prefaţă și în 
strângerea şi sortarea materialului. Atât. Fără 
adaosuri. Orice om îi este teamă arată altfel. 
Materia primă e prestația publică a partidului (de 
fapt, a coaliției) de guvernământ, însă vine însoțită 
de interpretări personale, chiar de analize pe text. 
După o rețetă folosită în a doua parte din Cartea 
râsului și a cercetării, trec la început citatul și 
autorul, iar apoi îl comentez. Ironic, desigur. 
Dreptul de-a (te) amuza încă e în picioare, chiar 
dacă nu se poate şti pentru cât timp. 

În încheiere, câteva precizări. 

Prima: chiar dacă în subtitlu am scris „un 
partid”, am acordat ce i se cuvine și partenerului 
de coaliție al PSD, ALDE. Nu mult, conform 
importanței şi alonjei. Până la urmă, dacă sunt 
partenere la guvernare, cele două entități merită să 
coboare împreună şi în ridicol. 

A doua: două capitole sunt rezervate tot atâtor 
personaje politice: Viorica Dăncilă şi Petre Daea. 
Vă veţi dumiri de ce, dacă n-aţi făcut-o deja. 

A treia: deşi premierul are un capitol doar al lui, 
mi-am permis să-i plasez o spusă și în capitolul 
rezervat justiţiei. Întâmplător sau nu, e chiar spusa 
care dă titlul cărții. 

A patra: enunţurile comentate în Orice om îi este 
teamă nu au apărut în niciunul dintre cele cinci 
volume menţionate ceva mai devreme. 

Sper să râdeți. Şi să vă indignați. 

R.P 


16 


MEDITAȚII LA DĂNCILEZĂ 


Vasilica-Viorica  Dăncilă este premierul 
României cu începere din 29 ianuarie 2018. Este 
prima româncă numită în această funcție. România 
se alătură astfel ţărilor care au sau au avut prim- 
miniștri de sex femeiesc. La rândul ei, Viorica 
Dăncilă se poate mândri cu intrarea într-o galerie 
care le cuprinde, printre altele, pe Margaret 
Thatcher şi Edith Cresson, pe Golda Meir şi Tansu 
Ciller, pe Indira Gandhi şi Milka Planinc, pe 
Benazir Bhutto și Helen Clark, pe Beatriz Merino 
şi Iulia Timoşenko. Avem de-a face, prin urmare, 
cu un premier-premieră. În același timp, avem de-a 
face, probabil, cu cel mai prost vorbitor public 
român în această funcţie de la Chivu Stoica 
încoace. ŞI, nu în ultimul rând, cu un personaj 
capabil să manifeste o asemenea obediență față de 
şeful de partid (care, nu întâmplător, o 
caracterizează drept „neconflictuală”), încât ajunge 
să 1 se spună „Viorica Docilă”. 

Asta n-o opreşte pe Alina Mungiu-Pippidi să 
explice, pe postul public de televiziune, că de vină 
nu este cea care comite boacănă după boacănă, ci 
pricinoşii care observă şi ironizează: „Mie nu-mi 
place cum este înjurată doamna Dăncilă, am mai 
spus şi spun, bărbații nu sunt înjurați ca femeile 
atunci când obțin poziţii și cei care se simt mândri 
că se simt superiori ei sunt în realitate niște 
mizerabili, ăsta-i adevărul. Nu i-am auzit vorbind 
cu curaj în timpul lui Năstase! Nu auzeai pe nici 
unui piuind pe aici, iar eu nu puteam să apar la 
nicio televiziune pentru că, vorba aceea, făceam 
mare scandal. Acuma, astăzi, sunt toți extraordinar 
de bravi, toți ştiu limba română mai mult ca ea. 
Dacă m-aş pune eu pe ei cu limba lor română, ar fi 
toți în aceeaşi poziţie faţă de mine cum sunt ei faţă 
de ea. Atunci când se creează haită contra cuiva, să 
nu facem parte din haita asta”. 

Semnatarul acestor rânduri o așteaptă pe Alina 
Mungiu-Pippidi la o întrecere pe teme de limba 
română, însă doar dacă arbitrul întreceri se 
angajează sub jurământ să asigure păstrarea 
distanței între concurenți. Pusul pe celălalt nu 
promite aici erotism şi, în general, nimic bun. 
Poate să confirme şi lumpendiaspora. 

„Sfintia voastră, I'm glad for this opportunity. ” 


Pe 11 mai 2018, cu pasul prin străchini călcând, 
Viorica Dăncilă 1 se adresează în această ciulama 
bilingvă papei Francisc I, într-un ying şi yang de 
ținută: premierul român în negru, ca mireasa din 
filmul cu Jeanne Moreau, papa în alb. Salutul 
romglez al Vioricăi Dăncilă trimite la cântecul de 
largă respiraţie internaţională „A coté d'un car cu 
boi / Je chantais dintr-un cimpoi”. Cei care nu au 
văzut Mireasa era în negru pot recurge, pentru 
comparații privind toaleta premierului, la Văduva 
neagră, cu o Theresa Russell pe cât de apetisantă 
în 1987, pe atât de asasină. De altfel, încă din clipa 
întâlnirii cu premierul României, papa Francisc 
pare îngrijorat. E posibil să fi văzut ambele filme 
şi să-şi fi ridicat singur nivelul de alertă. Ceva se 
întâmplă, cu siguranţă. Ochii lui îndeobşte blânzi 
caută pericolul în jur. Ținuta altădată fermă e 
şovăielnică. Paloarea îi îmbracă obrajii, mâinile 
abia îşi stăpânesc tremurul. Costumată așa, Viorica 
Dăncilă pare o versiune umană a lui Mantis 
religiosa, călugărița din familia Mantidaelor care 
îşi devorează partenerul după fecundare. Sigur, 
insecta propriu-zisă e verde, pe când premierul se 
înfăţişează privirilor în negru, dar există situații 
când sensul figurat îl acoperă pe cel propriu. Iar 
aceasta e, se vede treaba, una dintre ele. 

Numai că aparențele continuă să înșele — chiar şi 
la Vatican, chiar şi în primăvara lui 2018. De 
altminteri, simpla legitimare a Vioricăi Dăncilă ca 
prim-ministru confirmă această vorbă veche. Când 
dai cu ochii de ea, şefa guvernului de la București 
pare orice, numai ce e nu. Ai putea să pariezi că ai 
de-a face cu o taxatoare din tramvaiele anilor 
1970, cu un lider de grupă sindicală de la 
„Antilopa”, cu o modelatoare de cocă pentru 
covrigi sau cu o muncitoare de la filatura de 
mătase. Vasilica Dăncilă dispune de toate datele 
cuiva care nu are cum să fie premier. Ea suferă 

tocmai la capitolele la care s-ar cuveni să exceleze 
— ținută, exprimare, dezinvoltură, cultură generală 
etc. Să faci dintr-o asemenea persoană 
conducătorul unui executiv european pare, de la 
distanță, un capriciu de om sadic. De aproape, 
mişcarea are, după cum se dumiresc destul de 
repede românii, cu totul alte explicații. 

Cu ochii papei Francisc I ațintiți asupră-i, 
Viorica Dăncilă își îngână formula de salut ca un 
şcolar nesigur pe răspuns: încet, şovălelnic, 
solicitând la maximum Sfântul Timpan. Formula 
în sine e un kitsch care se abate de la protocol fie 
din cauza tracului (alibiul etern al premierului), fie 
fiindcă niciun consilier nu i-a explicat ce şi cum, 
fie din cauză că premierul e incapabil să prelucreze 
cu folos informaţiile primite din jur. În fond, nu 
mai e mult până când, ajunsă la Podgorica, Viorica 
Dăncilă își exprimă bucuria de-a fi aterizat la 
Pristina, făcând trei boacăne în şapte cuvinte. 
Revenind la formula inaugurală, ea începe în 
română şi se încheie în engleză, ca o autostradă din 
România care, după câteva zeci de kilometri, 
devine drum național. E destul de rău, dar nu 
îndeajuns. Corolarul stă cuibărit între neputinţa 
premierului de-a distinge între „sfinție” şi 
„sanctitate”. Mai pe şleau, între preot sau episcop 
şi papă. Sigur, i s-ar putea recomanda premierului, 
măcar pentru etichetă, serialul 7he Young Pope, 
difuzat deja de câteva ori pe HBO, însă persistă 
temeri că singurul lucru pe care l-ar reține Viorica 
Dăncilă de acolo e că, papă fund, Jude Law bea 
Coca Cola şi — piei, Satană! — fumează. 

A, da. Adresarea corectă este Your Holiness sau 
Holy Father. 

Până la urmă, cât de simplu i-ar fi fost totuși 
premierului să evite momentul delicat al salutului 
în două limbi. Era suficient să apeleze la 
cunoştinţele de italiană ale colegei sale de partid și 
de guvern, Lia-Olguţa Vasilescu. Dacă în franceză 
ministrul Muncii comandă pas de defilare 

tramvaielor, italiana domniei sale curge mai ceva 
ca Ozana lui Creangă şi împletește dulceaţa 
cântecelor de la San Remo cu vorbele de amor ale 
Claudiei Cardinale şi declarațiile de presă ale 
selecționerului Roberto Mancini. Prin urmare, 
Viorica Dăncilă trebuia doar să-şi roage colega să-i 
traducă două-trei fraze în italiană, iar apoi să le 
înveţe pe de rost în avion, să le repete 
gospodărește în drum spre Palatul Apostolic din 
Vatican şi să 1 le recite papei. Curat, eficient, 
european. 

Dacă are probleme de etichetă, protocolul prim- 
ministerial străluceşte, în schimb, în privința 
darurilor simbolice pe care le aduce Viorica 
Dăncilă la Vatican. 

Oferta pentru Sfântul Scaun e literalmente 
fabuloasă. Privirea Serenisimului în momentul 
când 1 se deslușesc tainele fiecărui cadou made în 
Romania tace toți banii. Papa Francisc schiţează 
câteva zâmbete care capotează în rictusuri, iar la 
un moment dat exercită un control aspru asupra 
musculaturii faciale, ca să nu-l apuce râsul. Dacă 
se va pune vreodată problema beatificării 
pontifului născut în Argentina, unul dintre 
argumentele pro va fi, fără discuţie, felul cum a 
izbutit să facă față minutelor de tête-à-tête cu 
premierul român. Minute pe care, la numărătoarea 
paralelă, Viorica Dăncilă le consideră 45, pe când 
site-ului italian asknews.it îi ies la socoteală doar 
24. Cine numără mai bine nu e greu de ghicit. Nu 
de alta, dar, decolând de pe pista realității, 
premierul anunță imediat după întoarcere, în direct 
la Antena 3, că papa urmează să viziteze România 
în februarie 2019. Reacţiile sunt imediate. Francisc 
Doboş, purtătorul de cuvânt al Arhiepiscopiei 
Romano-Catolice Bucureşti, precizează că, în 
momentul când se va stabili o astfel de vizită, 
„anunţul va fi făcut simultan de cele două părti: 
Statul Vatican și Preşedinţia României”. Ceva mai 
puțin cordial, preşedintele Klaus Iohannis preferă 

bobârnacul: „Daţi-mi voie să cred că nu a înţeles 
doamna foarte bine despre ce s-a vorbit acolo”. 

Cine a pierdut momentul cadorisirii are ce să-și 
reproşeze. Asta fiindcă Viorica Dăncilă nu se 
prezintă cu mâna goală în faţa papei. O, nu! 
Premierul aduce mai mult decât capra pentru cei 
trei iezi, după cum urmează: seminţe de castravete 
amar Rodeo, seminţe de castravete cu ţepi Tempus, 
seminţe de ardei iute lung Decebal, semințe de 
tomate Buzău 1600, seminţe de ceapă albă de 
Buzău, seminţe de leuştean Topaz şi seminţe de 
busuioc violet Serafim. („Un meniu întreg”, îi 
scapă în glumă papei.) Nu există legătură între 
busuiocul violet şi flacăra violet, cu atât mai mult 
cu cât Mircea Geoană nu mai candidează. Această 
parte a cadoului pentru papă este... rodul, căci 
altfel nu 1 se poate spune, strădaniilor unui 
cercetător notoriu, cu un nume deloc legumicol: 
inginerul şi preotul Costel Vânătoru, de la 
Stațiunea de Cercetare pentru Legumicultură 
Buzău. Amănuntul are rostul lui, câtă vreme 
acelaşi cercetător va face, după câteva luni, 
declaraţii pasionante despre nimeni alta decât tuta 
absolută (nu, nu e ce sau cine credeți). 

Lista cadourilor nu se încheie aici. Nici a 
seminţelor. Premierul îl mai împroprietăreşte pe 
papa Francisc cu nişte seminţe de legume şi plante 
din soiuri tradiționale românești şi cu un puiet de 
măr Florina, pe care Serenisimul e poftit să le 
sădească, dacă binevoieşte, în grădina Castelului 
Gandolfo. Puietul Florina ţine locul puietului 
Belina, pe care delegaţia română găseşte de 
cuviință să nu-l propună spre sădire atât de departe 
de Teleormanul natal. În fine, Viorica Dăncilă îi 
mai oferă celui care o primeşte în audiență un 
stilou personalizat, pe care e trecut numele 
destinatarului. Modelul stiloului este Poenari 
Majestic Blackwood şi, asigură Guvernul într-un 
comunicat oficial, obiectul a fost confecționat 
manual, din lemn, la atelierele din Suceava. 

E prematur să aproximezi când va vizita papa 
Francisc I România. Există rigori de calendar şi de 
protocol care fac imposibil pronosticul. Cu toate 
acestea, Viorica Dăncilă are la dispoziţie o metodă 
de atragere a papei în ţara noastră pe care n-o 
găseşti altundeva. În corespondenţa oficială, 
premierul nu trebuie decât să amintească de cele 
şase clopote pentru Catedrala Mântuirii Neamului 
care au pe ele figura înalt Prea Fericitului Daniel. 
În faţa unei atât de profunde probe de smerenie, e 
de presupus că papa îşi va lua singur bilet la 
primul zbor de pe Fiumicino pe Otopeni. Spre a 
dezbate chestiunea chipului cioplit cu Exagerat de 
Satisfăcutul Întâi Stătător al Bisericii Ortodoxe 
Române. 


„În cursul anului 2017, adversarii PSD au pus 
la bătaie un discurs alarmist pentru a contesta 
acest program care, vă spun sincer, nu a făcut bine 
României. ” 


„Acest program” este, fireşte, programul de 
guvernare, despre care rostitoarea are grijă să 
amintească şi dacă o întrebi cât e ceasul. Este una 
dintre cele două sintagme preferate ale Vioricăi 
Dăncilă, alături de „în anul Centenarului”. Şi e 
firesc ca premierul să țină la aceste formule, câtă 
vreme nu-i pun niciun fel de probleme. Sătulă 
până peste cap de cuvinte care se scriu şi se 
pronunță altfel decât ştie dumneaei, şefa 
guvernului ţine la expresiile în cauză ca Diego 
Armando Maradona la cele două ceasuri purtate 
(unul pe stânga, unul pe dreapta) în calitate de 
selecționer al Argentinei. După atâta „anexare pe 
prevenţie”, „Imunoglobină”, „privelegiu”, 
„premordiale”, „Brixit”, „dezabilități” ŞI 
„preşedenție”, iată în fine două teste de lexic pe 
care Viorica Dăncilă le trece fluierând. Acum să-i 
vadă pe neisprăviții de la DexOnline şi pe infamii 

lor colegi lor de la www.bihon.ro, alias Bihor 
Online. 

Cum, nu ştiţi? Pe 19 iulie 2018, ziarista Oana 
Farcaş de la Bihor Online informează publicul 
despre inițiativa celor de la DexOnline, prin care 
aceştia din urmă pun la cale o destabilizare de pură 
extracție sorosistă. După o întrebare aproape 
retorică — „Dacă ești neconflictual, cum poți avea 
permanent conflicte cu limba română?” —, naziștii 
gramaticali vin cu următoarea ofertă: „ÎL vom 
premia (cu un tricou DexOnline) pe primul 
utilizator care reuşeşte să descopere o filmare cu 
prim-ministrul actual al României în care acesta să 
vorbească trei minute (fără întreruperi) fără să aibă 
greşeli de exprimare sau de logică”. Vorba lui 
Charles de Gaulle: Vaste programme, en effet! 

Dacă nu e tratat ca o neglijenţă, enunţul Vioricăi 
Dăncilă poate să trimită la vechea vorbă „Gura 
păcătosului adevăr grăieşte”. Multe rostiri ale 
politicienilor au această particularitate. Admiţând 
însă că e vorba de o scăpare şi că premierul nu a 
vrut să spună ce a spus, greşeala sa de topică vine 
să confirme teoriile tuturor celor care susțin că nu 
poţi să gândești îngălat şi să te exprimi cristalin. 
Gândul şi expresia lui sunt strâns legate. Prin 
urmare, un om care gândeşte prolix se va exprima 
pe măsură. Sunt foarte puţine cazurile când o 
minte diamantină e boicotată de un trac atât de 
mare, încât rostirea ideii se face anevoie, caraghios 
şi inexact. Categoric, Viorica Dăncilă nu face parte 
din acest cerc restrâns. Şi nu fiindcă n-ar avea trac, 
ci fiindcă tracului i-ar fi greu să descopere ce 
anume trebuie torpilat. Relaţia dintre premier şi 
idee e fragilă ca un bebeluş născut după o gestație 
de douăzeci şi trei de săptămâni. Ca Juniper din 
cartea soților Kelley şi Thomas French (Editura 
Publica, 2017). 

Declaraţia Vioricăi Dăncilă despre programul ei 
de guvernare care „nu a făcut bine României” 
cheamă la viață amintiri mai vechi sau mai noi. 

Una e din 21 iunie 2018, când un membru al 
organizației PSD Constanţa, un om mai sincer sau 
mai prost orientat în frază decât e cazul, postează 
pe Facebook următorul text: „Organizația 
Judeţeană a Partidului Social Democrat Constanţa 
este mai solidară ca oricând cu preşedintele Liviu 
Dragnea și conducerea legitimă a partidului în 
încercarea de destabilizare împotriva unei țări 
aflate pe drumul său”. Sesizată asupra boacănei 
din enunţ, organizația revine şi modifică în grabă. 
„În încercarea de destabilizare” devine „împotriva 
încercării unora de destabilizare”. Din păcate 
pentru autorul postării, o mulţime de oameni apucă 
să citească enunţul inițial înainte să se producă 
intervenția corectoare. Mulţi sunt convinşi că la 
mijloc se află o simplă stângăcie de exprimare. 
Mulţi, dar nu toți. Există chiar hâtri care 
comentează decizia de condamnare a lui Liviu 
Dragnea printr-un afectuos „Mulţi ani primească!”. 

A doua amintire e veche, din clasa a 
unsprezecea. Pe la sfârşitul anilor 1970, predă la 
Liceul de  filologie-istorie lon Creangă o 
profesoară de geografie cunoscută drept „doamna 
Dobrescu”. Prenumele doamnei este, cum se 
spune, anybodys guess. Poate doar colegii de 
cancelarie să i-l ştie. Elevii nu au acces la această 
informaţie. Dar asta nu contează. Pentru niște 
filologi în devenire, orele de geografie sunt un 
răsfăţ pe care nimeni n-are dreptul să li-l răpească. 
Doamna Dobrescu e un gafeur de calibru în planul 
exprimării. Poţi să afli de la ea, printre altele, că 
„în această zonă se cultivă pomii fructiferi, vița- 
de-vie și roca de construcție”. La geografie se râde 
mocnit şi permanent. Cristian Moraru, astăzi 
profesor de literatură americană şi teorie critică la 
University of North Carolina, Greensboro, e pe 
punctul de-a cădea în genunchi şi de-a implora 
iertarea când doamna Dobrescu îl vede râzând în 
penultima bancă şi-l dă afară din clasă. Cristi 
(devenit Christian) Moraru ştie exact ce riscă să 

piardă. Ar face orice să rămână la restul orei, ar 
accepta şi un doi din oficiu, dar profesoara, cu 
braţele ei ca două tulpini de mărar, e inclementă. 
Elevul iese cătrănit şi așteaptă în fața uşii. După ce 
ora se încheie și doamna Dobrescu iese 
împrăştiind aburi de mohoreală, Moraru reintră în 
clasă şi mă vede râzând. 

— Ce-a mai zis? mă întreabă, intuind că a ratat 
ceva savuros. 

— Ne-a arătat o poză cu Ateneul şi a zis că-i 
Sala Palatului. 

— Atât? 

— Ăăă... nu. 

— Ce-a mai spus? Hai, nu mă fierbe. 

— Ne-a vorbit despre Dunărea la Turnu- 
Severin. Despre podul lui Apolodor. 

— Şi? 

— ŞI a spus aşa: „Acest pod peste Dunăre a fost 
construit de arhitectul Apolodor din Damasc, al 
cărui picior se mai vede și astăzi”. 

E momentul să afle şi Viorica Dăncilă: topica n- 
are legătură cu topurile. 


„Ieri un ministru din guvernul meu, un coleg pe 
care îl cunosc de ani de zile, a fost făcut prost de 
către un grup de tineri. Le transmit că acest coleg 
al nostru nu este singur. Suntem cu toții alături de 
el!” 


„Adevăr grăit-ai.” lată ce-ţi vine să spui în fața 
acestei probe de solidarizare. Elita din PSD se 
comportă aidoma celor trei sau patru muschetari: 
„Toți pentru unul, unul pentru toţi”. Cu un mărunt 
amendament: „Toți ca unul, unul ca toți”. 
Declarația Vioricăi Dăncilă e un fel de Je suis 
Charlie închinat indigenţei de grup. Viorica 
Dăncilă nu e, de bună seamă, primul politician 
care nu logodește ceea ce vrea să spună cu ceea ce 
spune. Există aici o descendență spirituală de 

calibru. Fostul vicepreşedinte american Dan 
Quayle face să tremure microfoanele reporterilor 
când îi anunţă că vrea să ia lecții de latină fiindcă 
îl aşteaptă un turneu în America Latină. (Niciunul 
dintre reporteri nu-i vinde pontul că, latina fiind o 
limbă moartă, la fel sunt şi cei care o predau.) Şi 
asta e doar o mostră din clasorul cu inepții Quayle. 
Mike Haskins şi Clive Whichelow adună în They 
x-Rayed My Head and Found Nothing (Mi-au 
scanat mansarda, n-au găsit nimic, Humanitas, 
2009) o sumedenie de stupizenii politice şi nu 
numai. Dan Quayle se numără printre cotizanții de 
prestigiu, după cum o dovedesc și următoarele: 

„Acest preşedinte ne va conduce spre ieşirea din 
restabilire.” 

„Prieteni, oricât de greu ar fi drumul, nu putem 
să ne predăm şi n-o să ne predăm niciodată, cu 
niciun chip şi sub nicio formă, în fața binelui.” 

„Am avansat ideea că George Bush o să 
amelioreze situația din ce în ce mai rău.” 

„El Salvador e o democraţie, aşa că nu e de 
mirare că se aud mai multe voci. Totuşi, în 
convorbirile mele cu salvadorienii, am auzit una 
singură.” 

Cu toate acestea, fostul vicepreşedinte al lui 
George Bush snr e mic copil pe lângă fiul 
aceluiaşi. Lui George W. Bush omenirea îi 
datorează multe cupe de şampanie retorică, printre 
care: 

„E limpede că economia noastră se sprijină pe 
marile importuri de petrol. Tot mai multe importuri 
ale noastre vin din alte țări.” 

„Există o încredere colosală. O observ ori de 
câte ori oamenii vin şi-mi spun: «Nu vreau să mă 
dezamăgiți şi de data asta».” 

„Vedeţi, în genul meu de muncă trebuie să repeti 
aceleaşi lucruri la nesfârşit, pentru ca adevărul să 
ajungă la urechile oamenilor, astfel încât să 
declanșeze o catapultare a propagandei.” 

„Fiţi fără grijă, înţeleg foarte bine cât e de greu. 
Vorbesc cu familii întregi care mor.” 

„Va asigur că o să ascult tot ce s-a spus aici, 
chiar dacă n-am fost de faţă.” 

„M-au contrasubestimat.” 

„De fapt, criza din California e rezultatul 
numărului insuficient de centrale electrice, iar apoi 
al alimentării insuficiente pentru alimentarea 
alimentării centralelor electrice.” 

„Vreau să știți că fermierii nu vor fi o 
preocupare secundară pentru nicio administraţie 
Bush. Ei vor fi adevărate primate ale gândirii 
noastre.” 

Ce dovadă mai bună că politicienii spun lucruri 
trăsnite? Şi trăsnitoare? 

Şi asta nu e tot, vorba reclamei. Presa germană 
nu se poate hotărî, după atâția ani, dacă enunţul 
You can say you to me, traducerea mot-à-mot a lui 
„Poţi să-mi spui tu”, este adevăr sau legendă 
urbano-politică. Există doi rostitori prezumtivi 
spre care ziariștii arată, pe rând, cu degetul. Unul 
ar fi fostul preşedinte Heinrich Lübke, care, printr- 
un fel de google translate avant la lettre, ar fi dat 
glas formulei în prezenţa reginei Angliei. Celălalt 
ar fi fostul cancelar Helmut Kohl, în fața fostului 
preşedinte american Bill Clinton. Oricum, e plină 
lumea de stângăcii şi de paşi greşiți pe coridoarele 
puterii. lată de ce Viorica Dăncilă nu trebuie să 
pună la suflet ricoşeurile declaraţiilor sale. Se 
întâmplă şi la case mai mari. 

Interesant este că şi solidarizarea în neghiobie a 
premierului trezeşte o amintire. În anii 1979-1980, 
unitatea militară 01352 din Constanţa e populată 
de câțiva semifondişti ai umorului involuntar. 
Oameni pe care te poţi bizui, care nu te lasă la 
greu. Şi cum peştele cazon de la chipiu se împute, 
principala sursă de năzbâtii e însuși comandantul 
unității, un  locotenent-colonel cu facies de 
batracian congestionat. Ofiţerul strânge la un 
moment dat unitatea pe platou, pentru frecarea 

câtorva ridichi de la compania TR. Au loc două 
degradări în care comandantul smulge tresele de 
pe epoleţii gradaților, le aruncă pe jos şi le calcă în 
picioare. Momentul artistic e urmat de un discurs 
în care sunt punctate o serie de abateri de la 
disciplina cazonă: ici o fugă peste gard în oraș, 
colo trei geamuri sparte, dincolo o beţie nocturnă 
cu scandal. Conștient de inferioritatea numerică în 
care se află, locotenent-colonelul sfârşeşte prin a 
se declara excedat: „Voi sunteţi cincizeci şi patru 
de boi şi eu sunt unul singur”. 

Ceva din  exasperarea comandantului din 
Constanţa transpare peste decenii în declarația de 
solidarizare a Vioricăi Dăncilă cu colegul din 
partid pe care „un grup de tineri” l-a făcut prost. 
Cât de oportună e această luare de poziție nu se 
poate şti. Mulţi spun că premierul nu face decât să 
irosească încă o ocazie de-a părea înţelept prin 
tăcere. Unde mai pui că, după părerea lui 
Napoleon Bonaparte, „în politică prostia nu e un 
handicap”. 


„Cei care cer demisia preşedintelui PSD încalcă 
grav Constituţia României. ” 


Serios? Să vedem, coană Viorică. „Faptele”, 
după cum somează Thomas Gradgrind în Timpuri 
grele. Apropo, bun titlu! 

Joi, 21 iunie 2018, Înalta Curte de Casaţie şi 
Justiţie îl condamnă pe preşedintele PSD Liviu 
Dragnea la trei ani şi şase luni de închisoare cu 
executare, pentru instigare la abuz, în dosarul 
angajărilor de la DGASPC Teleorman. Magistraţii 
Înaltei Curți anulează pedeapsa de doi ani cu 
suspendare dictată pentru Dosarul Referendumului 
şi pronunţă achitarea şi pentru fals intelectual. 

Iniţial, procurorii ceruseră până la şase ani şi 
şapte luni de închisoare cu executare. Potrivit 
declaraţiei lor, „în perioada iulie 2006 — decembrie 

2012, Dragnea Nicolae Liviu, în calitate de 
preşedinte ale Consiliului Judeţean Teleorman, 
respectiv de preşedinte al organizației judeţene a 
unui partid politic, cu intenţie a determinat-o pe 
inculpata Alesu Floarea, la acea vreme director 
executiv al Direcţiei Generale de Asistenţă Socială 
şi Protecţia Copilului Teleorman, să îşi încalce 
atribuţiile de serviciu prin menţinerea în funcție și 
implicit prin plata drepturilor salariale pentru două 
angajate ale aceleiași instituţii. În realitate, cele 
două persoane şi-au desfăşurat activitatea la sediul 
organizației judeţene Teleorman a partidului politic 
al cărui preşedinte era suspectul Dragnea Nicolae 
Liviu, aspect cunoscut de acesta din urmă”. 

Pe lângă Tel Drum, Belina şi aventurile din 
Brazilia, povestea de la DGASPC e apă de 
trandafiri, dar fidelitatea față de şef trebuie 
exprimată oriunde și oricând. lar Viorica Dăncilă 
nu e doar un om neconflictual (în afara ciocnirilor 
cu limba română), ci şi un om fidel. În plus, un om 
care ia atitudine când seamănul politic e la 
ananghie. Or, „închisoare cu executare” e semn 
clar de ananghie, chiar dacă soarta lui Liviu 
Dragnea ar putea fi decisă, pe cale judecătorească, 
abia în primăvara sau în vara lui 2019. Asta însă 
are mai puțină importanţă pentru oamenii deciși 
să-l sancționeze pe Liviu Dragnea prin proteste 
stradale. Piaţa Victoriei se umple, trotuarul din fața 
sediului PSD de pe Şoseaua Kiseleff se umple şi 
el. Protestatarii susțin un lucru de bun-simţ: un 
condamnat penal nu poate conduce un partid şi nu 
poate exercita o funcţie cum e cea de şef al 
Camerei Deputaţilor. Când eşti condamnat penal, 
trebuie să faci un pas în spate. Să te pui la 
dispoziția instanţei şi să renunţi la funcții, pe care 
le poți exercita din nou dacă şi după ce ți se 
constată oficial nevinovăția. Nu e nimic straniu şi 
nepotrivit în doleanţele protestatarilor. 

Ce face Viorica Dăncilă în această situație? 
Iscălește un comunicat oficial, pe care Guvernul 

României îl remite presei. Așa apare pe piaţă 
formula „semnează ca premierul”, derivată din mai 
cunoscutul „semnează ca primarul”. E de bănuit că 
Viorica Dăncilă n-a citit comunicatul sub care și-a 
pus semnătura sau l-a citit pe fugă. Sau poate că l- 
a citit şi nu l-a înţeles, ceea ce nu ar fi dincolo de 
plauzibil. Cert este că în interiorul comunicatului 
stă cuibărită o aberaţie: „Cei care cer demisia 
preşedintelui PSD încalcă grav Constituția 
României”. 

Se poate presupune că adverbul „grav” este 
plasat în text din considerente estetice, pentru 
evitarea unei cacofonii. Chiar și aşa însă, aberația 
rămâne. Şi stârnește, pe bună dreptate, reacții 
aprinse. Dac-ar putea vorbi coerent, Viorica 
Dăncilă ar trebui să dea explicaţii pentru 
documentul pe care l-a semnat. Cum poţi interzice 
dreptul la exercitarea spiritului critic în mileniul 
trei, într-o ţară membră a Uniunii Europene? Cum 
îti poate trece prin cap să pui botniţă exprimării 
libere? A cere demisia unui politician corupt (pe 
deasupra, a unui condamnat penal) nu e o insultă, 
ci un act de normalitate a unei societăţi care încă 
nu şi-a pierdut semnele vitale. Un semn de igienă 
CIVICĂ, într-o lume în care respectul unora pentru 
lege nu s-a diluat ca dezinfectantele de la Hexi 
Pharma. 

Când un fotbalist joacă prost, îl huidui. Când un 
actor joacă prost, refuzi să-l aplauzi. Când un 
pianist masacrează un concert sau o sonată, la fel. 
Când un antrenor îşi face treaba necorespunzător, 
îi ceri demisia, fără să aibă la activ condamnări 
penale. Şi-atunci, de ce nu poţi cere demisia unui 
şef de partid vârât până la mărul lui Adam în 
afaceri dubioase? Cine şi ce te poate opri? 
Constituţia? Chiar aşa? Figurează cumva în legea 
fundamentală a României o interdicție care n-a 
existat nici măcar pe vremea lui Nicolae 
Ceauşescu? Şi dacă da, unde anume? La ce articol 
şi la care alineat? 

În mod normal, simpla semnare a comunicatului 
ar trebui s-o oblige pe Viorica Dăncilă să dea 
lămuriri! Abia fluturarea Constituţiei ca ripostă 
împotriva unei atitudini legitime este o încălcare a 
Constituţiei. Fiindcă, dacă Viorica Dăncilă nu ştie, 
documentul juridic fundamental al unui stat 
democratic te păzeşte pe tine, cetăţean, de politica 
pumnului în gură. Asta chiar dacă unul dintre 
îngrijitorii ediției din 2015 este (pardon, „ieste”) 
Tudorel Toader. Spre deosebire de variantele s/im 
fit ale Constituţiei, ediția din 2015, publicată de 
Editura Hamangiu, este stufoasă. Ea are 440 de 
pagini, fiindcă fiecare articol este însoțit de texte 
conexe din Convenţia Europeană a Drepturilor 
Omului şi din Carta Drepturilor Fundamentale 
elaborată de Uniunea Europeană. În plus, ediţia 
include soluții cu valoare ilustrativă din 
jurisprudența Curţii Constituţionale, a CEDO şi a 
Curţii de Justiţie a Umunii Europene. Nicăieri, dar 
absolut nicăieri, nu scrie că un cetăţean al țării nu 
poate solicita demisia unui lider de partid. Mai cu 
seamă dacă haina politică a liderului are pete 
penale. 

În schimb, la Articolul 16 (Egalitatea în 
drepturi), alineatul 2, stă scris aşa: „Nimeni nu este 
mai presus de lege” (se deduce că nici Liviu 
Dragnea, în ciuda mărturisirii lui publice: „Nu 
vreau să plec ca prostul din această viață şi din 
această funcție”). Dacă Viorica Dăncilă se lasă 
contaminată de Ferma animalelor — a citit-o 
precis, hai, hai, ştiţi că-i place să citească — şi 
crede că asta înseamnă că „Toate animalele sunt 
egale, dar unele animale sunt mai egale decât 
altele”, problema e numai şi numai a dumisale. Pe 
lângă asta, preacinstitul Articol 30 (Libertatea de 
exprimare), prin alineatele 1 și 2, stipulează că: 
„Libertatea de exprimare a gândurilor, a opiniilor 
sau a credințelor şi libertatea creaţiilor de orice fel, 
prin Viu grai, prin scris, prin imagini, prin sunete 
sau prin alte mijloace de comunicare în public sunt 

inviolabile”. Şi: „Cenzura de orice fel este 
interzisă”. 

Din păcate pentru Viorica Dăncilă, sfârşitul de 
vară şi începutul de toamnă ale lui 2018 aduc mai 
multe invitații la demisie adresate lui Liviu 
Dragnea chiar de colegi din partid. Pe față sau 
voalat, Gabriela Firea, Ecaterina Andronescu, 
Mihai Tudose, prin consilierul personal Gheorghe 
Piperea, sau Cătălin Ivan îi solicită şefului de 
partid să se dea la o parte. O fac şi unii membri 
PSD ceva mai puţin vizibili: primarul Sabin Bociu 
din Jebel, Timiș, primarul Vladimir Petruţ din 
Cavnic etc. Într-o postare pe Facebook din 17 
august 2018, acesta din urmă nu se sfieşte să scrie: 
„Nu pot să cred că, în anul 2018, această ţară 
mândră şi frumoasă este condusă în continuare, 
indirect, de condamnatul penal Liviu Dragnea. 
Dragi colegi din PSD, ce o să le spuneţi în 
perioada imediat următoare cetăţenilor, dar mai 
ales copiilor voştri? Că ați preferat să fiți părtaş la 
distrugerea României, decât să luați atitudine 
împotriva acestei conduceri care distruge ţara și 
partidul?! Solicit de urgență demisia 
condamnatului penal Liviu Dragnea din funcţia de 
președinte al Partidului Social Democrat şi implicit 
a Guvernului condus de Viorica Dăncilă, care a 
demonstrat că face parte din categoria celor mai 
proşti oameni politici din istoria României”. 

Oare primarul Vladimir Petruţ şi colegii lui de 
partid comit aceeași încălcare „gravă? 

Până la urmă însă, nici măcar nu e de mirare că 
Viorica Dăncilă răstălmăceşte Constituţia ţării al 
cărei premier încă este. Să ne amintim că primul ei 
părinte ideologic de după 1990, Ion Iliescu, aruncă 
un ochi pe Articolul 440 din Constituţie (Dreptul 
de proprietate privată) şi conchide cu voce tare: 
„Proprietatea este un moft”. Hm, măi dragă. 

„În ceea ce priveşte învățământul 
antrepreşcolar, mai exact copiii sub trei ani, care 
se află în creşe şi grădinițe, începând cu următorul 
an, finanțarea de bază va fi de la bugetul de stat. 
Această modificare atrage după sine abrogarea 
sau, mai bine spus, aprobarea unui plan de 
şcolarizare de către Ministerul Educației. ” 

Când m-am gândit să-mi redenumesc rubrica de 
la Digi 24 Dăncilă de limbă, am făcut-o doar pe 
jumătate în glumă. Gândul mă târcoleşte tot mai 
insistent, mai ales după ce un coleg de editură a 
produs hashtag-ul #dancilazilei. 

Viorica Dăncilă vorbeşte la fel cum păşeşte 
Bambi: temător, şovăielnic, intuind pretutindeni 
capcane. În gura ei, sunetele îşi pierd rostul inițial. 
Vocalele o iau razna, consoanele se dislocă una pe 
alta. Cuvintele astfel rezultate se recompun după 
rețete misterioase, în variante care se suprapun 
doar aproximativ formelor din dicționar. Fiecare 
discurs al Vioricăi Dăncilă ar trebui însoțit de o 
erată. Nu, dăncileza prim-ministerială nu va deveni 
limbă oficială a Uniunii Europene, chiar dacă şefa 
guvernului se va întoarce la Bruxelles, pentru alte 
două mandate de muțenie gesticulantă. Asta e 
vestea bună. Vestea proastă e că, încet-încet, 
dăncileza se transformă în limbă alternativă în țară. 
Nu mai e mult până când o să ne întrebăm în gând: 
cum se spune corect, „antepriză” sau „antrepriză”, 
„trebuie”, „trebie” sau „trebuieşte”? Zi de zi şi 
apariție cu apariție, Viorica Dăncilă continuă 
eforturile de sluțire a limbii depuse de Dan 
Marțian  („revindecare”), Marian Vanghelie 
(„almanahe”), Elena Băsescu (,,succesuri”) şi Crin 
Antonescu (,,serviciuri”). 

Ziarele şi posturile TV sunt la curent cu 
dezechilibrările premierului pe poleiul limbii 
române şi-i pândesc fiecare greşeală, pe care o 
reiau până la saturație. E adevărat, uneori 
exagerează, în nesmintita tradiție care face din 
augmentativ și exagerare cheia de vindere a ştirii. 

La fel cum fiecare victorie a cuiva împotriva 
altcuiva a ajuns să fie, în vocabularul sportiv, o 
„umilire”, tot aşa fiecare măruntă stângăcie e 
prezentată drept „gafă”. Viorica Dăncilă merită 
săpuneli pentru prestație, fără discuţie. Însă faptul 
că dă să se aşeze pe scaunul rezervat premierului 
spaniol nu e o gafă. Dacă ar fi, ar însemna că 
fiecare dintre noi comite câteva zeci de gafe pe zi. 
Atâta doar că nu stă nimeni cu microfonul şi 
camera TV fixate asupră-ne. 

Revenind la discursul dăncilian, merită stăruit 
asupra celor declarate în faţa unui snop de 
microfoane, în prima parte a lui septembrie 2018, 
la Fabrica de magiun din Topoloveni (Argeş). 
Obişnuitul amestec de emotivitate şi agramatism 
țâşneşte iar din frazele premierului. Chiar când 
martorii oculari își spun că dezacordul nu mai e 
posibil, Viorica Dăncilă are forţa să-i contrazică: 
„Aş putea spune că este unul dintre lucrurile care 
fac cinste României și care fac să se vorbească... 
face să se vorbească despre România”. După ce 
cuvintele scapă din cușcă şi se înalță în aer, 
premierul simte că nu-i a bună. Vrea s-o dreagă 
într-un fel, dar nu reușește decât să emită ceva fără 
cap şi fără coadă: „Vreau să vă felicit pentru 
munca dumneavoastră, pentru că ştiu că în urma 
unor rezultate... rezultatele obținute sunt în urma 
unei munci depuse, a unei munci susținute”. 

Deşi incorectă, asta e partea mai puțin jenantă a 
prestaţiei pe care o are premierul la Topoloveni „ca 
şi guvern”. Curioși din fire, reporterii vor să afle 
detalii despre apropiata întâlnire a Vioricăi Dăncilă 
cu preşedintele Comisiei Europene, Jean-Claude 
Juncker. Citat, printre alții, de revista 22 (adică 
douăzeci-doi), prim-ministrul confirmă că va purta 
discuţii cu domnul Juncker, „dar nu în ideea de a-l 
acuza pe cineva, de a-l abroga pe cineva despre o 
vină, şi de a ruga ca să lăsăm rezultatele anchetei 
să fie cele care ne fac să credem într-o direcție sau 


în cealaltă”. Fraza merită un premiu special pentru 

confuzie. Ultima ei parte se sustrage înţelegerii 
pământene şi nici măcar un pluton de cercetare în 
dispozitivul inamic n-ar reuşi să descopere ce a 
vrut să spună poetul. Dincolo de „a-l acuza pe 
cineva” în loc de „a acuza pe cineva” şi de 
„despre” în locul lui „de”, mai e ceva care atrage 
atenția: folosirea lui „a abroga” în loc de „a 
absolvi”. În primă instanță, te întrebi dacă nu 
cumva Viorica Dăncilă a abrogat Institutul de 
Petrol şi Gaze din Ploieşti, în loc să-l absolve. În a 
doua instanţă, îți dai seama că enunţul are ceva 
profund psihanalizabil. După cum observă Dora 
Vulcan în revista 22, greşeala comisă de șefa 
guvernului se explică şi prin „presiunea la care 
este supusă de tutorele său politic, Liviu Dragnea, 
pentru a da ordonanța amnistiei şi grațierii”. Să nu 
uităm, Liviu Dragnea vine pe lume în localitatea 
Gratia, iar un om cu un asemenea loc al naşterii în 
buletin e dator cu un spor de precauţie. Chiar dacă 
ar şti că nu a făcut nimic ilegal. Diferenţa dintre 
gratie şi grație e mică pe hârtie. Cea dintre graţie și 
grațiere e ceva mai mare. Şi pe hârtie, şi în viaţă. 
„A abroga” în loc de „a absolvi” de o vină. 
Coincidenţă? Nu, să trăiţi. Cu doar două săptămâni 
mai devreme, în prima şedinţă de Guvern de după 
protestele din 10 august, Viorica Dăncilă se 
împiedică iar de „abrogare”. Însă de data asta 
foloseşte cuvântul în loc de „aprobare”. Temându- 
se să-și lase greşeala singură pe străzi într-o zonă 
atât de expusă, premierul îi face rost de un 
însoțitor discret, aproape suav: „antrepreşcolari” în 
loc de „antepreşcolari”. Adică nişte preșcolari care 
stau în antreu. Declaraţia sună astfel: „În ceea ce 
priveşte învățământul antrepreșcolar, mai exact 
copiii sub trei ani, care se află în creşe şi grădiniţe, 
începând cu următorul an școlar, finanțarea de 
bază va fi de la bugetul de stat. Această modificare 
atrage după sine abrogarea sau mai bine spus 
aprobarea unui plan de şcolarizare de către 
Ministerul Educației”. Abrogarea începe să 

acopere orizontul premierului, ceea ce alimentează 
speculațiile despre efectul pe care-l au presiunile 
președintelui PSD referitor la ordonanța care a 
scos, scoate şi va mai scoate lumea în stradă. Nu 
mai e mult şi, după o nouă şedinţă de guvern, 
Viorica Dăncilă se va duce acasă și va revedea, de 
data asta cu sentimente amestecate, unul dintre 
filmele de tinereţe ale lui Dustin Hoffman, The 
Graduate. Adică... hm... Abrogatul Deşi parcă tot 
mai buni ar fi Richard Gere și Edward Norton în 
Abrogatul diavolului. 

Umblă vorba că nici „abrogatul poporului” n-ar 
fi o formulă rea, dată fiind prestația cel mult 
străvezie a titularului. 

Pe de altă parte, când îți e dată în cuvinte rele, o 
veste bună parcă începe să pară rea. 


2 


„Vom reduce democraţia... birocraţia. ’ 


Scena, ori poate gluma, e veche, de prin anii 
1970. Pe 2 august 1969, Richard Nixon soseşte la 
Bucureşti și e așteptat de Nicolae Ceauşescu la 
aeroport. Afacerea Watergate e încă departe pentru 
Nixon, clauza naţiunii celei mai favorizate e 
aproape pentru Ceaușescu. Atmosfera nu e jovială, 
dar nici sumbră. Ziariştii sunt ţinuţi la distanţă, 
după obiceiul locului şi al momentului. Mai sunt 
cam două decenii şi jumătate până la prima 
descindere în capitală a lui Mario Vargas Llosa, 
până la întrebarea unei jurnaliste prezente în 
salonul de protocol al Aeroportului Henri Coandă 
(„Cum vă place în România?) şi până la răspunsul 
scriitorului („Nu știu, abia am aterizat”). Cei doi 
şefi de stat parcurg protocolul de întâmpinare şi se 
suie în maşina care-i duce de la aeroport până în 
inima oraşului. Pe trotuare, oamenii tivesc 
bulevardele care compun traseul. Unii sunt 
prezenți din proprie inițiativă, alții în urma unei 
convocări pe bază de tabel. Scunzii se ridică pe 

vârfuri, ca să vadă mai bine printre capetele 
înalților. Când maşina oficială trece prin dreptul 
lui, un ins se trezeşte vorbind: „Uite-l şi pe boul 
ăsta!” E încadrat pe loc de doi zdrahoni în costum 
de tergal, care-l iau pe sus: „Dumneata vu cu noi!” 
Insul se revoltă: „Dar vorbeam de Nixon!” „Las? 
că ştim noi cine-i boul”, mârâie unul dintre 
zdrahoni. 

Aşa şi cu reducerea democraţiei, pardon, a 
birocrației. La fel ca în alte rânduri, când îl auzi 
vorbind pe premier, primul lucru care-ţi vine în 
minte e confuzia de termeni sau greşeala din 
neatenție. Inițial, nu te gândeşti la „gura 
păcătosului”. Pe urmă însă lucrurile iau o cu totul 
altă turnură. După 10 august 2018, când trupele de 
Jandarmi prezente în Piaţa Victoriei îi tratează pe 
protestatari cu gaze lacrimogene și bastoane, 
declarația  Vioricăi  Dăncilă miroase deja a 
divulgare. A deconspirare. A recunoaștere, fie şi 
involuntară, a măsurilor represive pe care le iau 
Jandarmii aflați sub comanda ministrului de 
Interne Carmen „modus operandi” Dan, prin 
trimisul ei special în piaţă, cruciatul alb Cătălin 
Paraschiv, colonel şi şef al Brigăzii Speciale a 
Jandarmeriei Române. 

Când Viorica Dăncilă asigură de la microfonul 
Guvernului că „vom reduce democrația... 
birocrația”, îţi vin în minte automat şi alte 
declaraţii răvăşitoare. Aşa că te pui pe comparat. Şi 
pe întrebat. Ce e mai grav, că şefa guvernului vâră 
Irakul şi Pakistanul în Uniunea Europeană sau că o 
ia gura pe dinainte și promite schimbarea foii 
democratice?  Că-i face pe locuitorii din 
Macedonia „cetățeni macedoni” (ceea ce poate 
însemna oșteni din armia lui Alexandru Macedon 
sau exegeţi ai lui Alexandru Macedonski) sau că 
ratează opt din zece construcţii în care e nevoie de 
articolul genitival? Că pomeneşte despre „al doilea 
precedent al situației” sau că propune o campanie 
eficientă de irigații pentru combaterea inundațiilor 

din ţară? Că încurcă Muntenegru cu Kosovo sau 
că-i etichetează drept autişti pe cei care 
semnalează organismelor europene abuzurile 
împotriva justiției? E greu de stabilit. Cert este că, 
atâta timp cât va fi păstrată în funcție, Viorica 
Dăncilă va hrăni cu o punctualitate teutonă foamea 
noastră de comparații tragicomice. 

Excedat de contraperformanța retorică a 
premierului, deputatul liberal Ovidiu Raeţchi îi 
cere la un moment dat preşedintelui PSD Liviu 
Dragnea să-i limiteze drastic aparițiile publice. 
Motivul e justificat: prin ce şi prin cum spune, 
Viorica Dăncilă distruge fibra intimă a limbii 
române. Ideea e simplă: dacă te uiţi la un film 
porno, măcar deprinzi nişte tehnici sexuale 
sănătoase. Dacă te uiţi la Viorica Dăncilă, înveți 
doar cum să nu vorbeşti corect şi rişti să te 
molipseşti. Inițiativa lui Ovidiu Raeţchi are, 
bineînțeles, o doză mare de sarcasm. Prin 
propunerea lui decentă, deputatul PNL încearcă să 
pună frâu unei expuneri care a devenit deja 
indecentă. Între timp, se vor fi lămurit de asta până 
şi acei colegi de partid ai Vioricăi Dăncilă care nu 
au candorile ei lexicale sau gramaticale și care pot 
fi vizitaţi, măcar din când în când, de sentimentul 
ruşinii. 

Numai că Ovidiu Raețchi ştie că solicitarea pe 
care i-o adresează lui Liviu Dragnea are şansa de 
succes a râmei care forează un tunel în granit. 
Viorica Dăncilă e prețioasă pentru Liviu Dragnea 
tocmai ca om de paie, ca element de distragere a 
atenției publice de la manevrele șefului de partid. 
(în fond, nu degeaba i se spune Viorica Docilă.) 
„N-are decât să pocească limba cât vrea. Și foarte 
bine că produce motive de ilaritate pe bandă 
rulantă, asta e fişa postului. Să-i țină ocupați și 
departe de temele fundamentale — cu precădere de 
asaltul PSD asupra justiției.” Iată motivaţia juriului 
PSD pentru numirea Vioricăi Dăncilă ca prim- 
ministru. Fireşte, ceilalți oameni care au de 

câştigat de pe urma apariției sale zilnice pe scena 
publică sunt precedenții premieri de după alegerile 
din 2016. Prin raportare la Viorica Dăncilă, Sorin 
Grindeanu şi Mihai Tudose sunt figuri care 
cochetează cu Iluminismul, dacă nu chiar cu 
apogeul Renaşterii. 

Liviu Dragnea are idee despre tehnicile de 
manipulare şi de abatere a atenţiei. Nu e nevoie să 
fii Einstein mixat cu da Vinci pentru aşa ceva. 
Ajunge să te uiţi la programele de ştiri de la 
televizor şi să mai vezi din când în când câte un 
film. E de presupus că preşedintele PSD 
îndeplinește ambele condiţii. E de presupus că află 
de războiul din 1982 din Malvine, alias Insulele 
Falkland. Schema de joc e simplă: populația 
Argentinei suferă din cauza şomajului, a inflației 
galopante şi a unei datorii externe care se apropie 
de trei sferturi din PIB. Ţara se află în plin 
Proceso, forma scurtă a unui Proceso de 
Reorganización Nacional inițiat de junta militară 
care conduce ţara în perioada 1976—1983. După ce 
generalul Jorge Rafael Videla rezolvă problema 
unei părți a opozanților de stânga (un procent din 
mulțimea de desaparecidos) aruncându-i din avion 
în Atlantic sau în fluviul La Plata, urmașul său, 
Leopoldo Fortunato Galtieri, general şi el, dar mai 
omenos, găseşte drumul spre inima argentinianului 
simplu apăsând pe coarda lui patriotică, pe 
corazon-ul naţionalist. Spre deosebire de Viorica 
Dăncilă, Videla şi Galtieri reduc democraţia pe 
față, ceea ce înseamnă că birocraţia devine, în 
aceste condiţii, irelevantă. 

Şi ce modalitate mai spectaculoasă de distragere 
a atenției de la criza internă decât o ispravă 
externă? Una cu steaguri, declarați sforăitoare şi 
bătăi cu pumnul în piept ale liotei de jefes şi 
jefecitos care ţin frâiele ţării. În 1982, după patru 
luni de mandat şi cu o popularitate din ce în ce mai 
mică, Leopoldo Fortunato Galtieri ordonă 
invadarea Insulelor Falkland, întru reabilitare 

patriotică. Socoteala de acasă nu se potriveşte cu 
cea din insule, fiindcă premierul englez Margaret 
Thatcher trimite trupe în zonă și, după un conflict 
cu final previzibil, restabileşte controlul asupra 
teritoriilor. 

Aici s-ar cuveni totuşi să fie atent Liviu 
Dragnea: înfrângerea Argentinei în fața Angliei 
(răzbunată simbolic de Diego Armando Maradona, 
cu mâna şi cu piciorul, la Cupa Mondială din 
1986) face ca sentimentul național să se înece din 
cauza lipsurilor tot mai mari ale populației, 
provocate printre altele de război. Când îți ghiorăie 
maţele, când alimentele îşi schimbă preţul de trei 
ori de zi din cauza inflației, o laşi mai moale cu 
patriotismul de tip Las Malvinas siempre 
Argentinas. Manevrele şi manipulările produc 
uneori efectul invers celui scontat, semn că există 
cazuri când lumea e săracă şi deznădăjduită, dar nu 
bătută în cap. 

Însă manipulările nu se produc doar prin 
conflicte reale, ci şi prin războaie imaginare. Şi 
imaginate. Aici lui Liviu Dragnea îi poate fi de 
folos filmul Wag the Dog (Înscenarea), cu nişte 
domni unul şi unul: Robert de Niro, Dustin 
Hoffman, Woody Harrelson, plus o coloană sonoră 
creată de Mark Knopfler. În film, preşedintele 
Americii vrea să abată atenţia opiniei publice de la 
relația extraconjugală pe care tocmai a avut-o cu o 
tânără a formaţiei Firefly (sounds familiar, doesn t 
it?) ŞI îşi pune experții să monteze un război cu 
Albania. Războiul e prezentat cu lux de amănunte 
şi imagini în programele de ştiri, însă totul e trucat, 
iar acțiunea se petrece de fapt într-un hangar 
(motiv pentru conspiraționişti să răcnească din nou 
că nici aselenizarea lui Apollo II... nici Războiul 
din Golf... etc.). Publicul muşcă momeala și 
aşteaptă cu sufletul la gură victoria trupelor 
americane. De data asta manevra reuşeşte, ceea ce 
înseamnă că, dacă vrei o manipulare cum scrie la 
carte, trebuie să plasezi undeva şi o femeie. 

Amănunt. Barry Levinson regizează şi scoate pe 
piaţă Wag the Dog în 1997. Afacerea Clinton- 
Lewinsky explodează în 1998. Levinson și 
Lewinsky arată împreună ceea ce se chinuie să 
demonstreze la un moment dat şi Mihaela Tatu: că 
viaţa bate filmul. O spune şi Michael Felgate, 
custodele de muzeu jucat de Hugh Grant în Mickey 
Blue Eyes (Mickey, Ochi Albaştri): Its funny how 
life imitates art. 

DIN ACEEAȘI CATEGORIE 

„În mod sigur există salarii pentru pensii şi 
salarii. ” 

„Până acum, cele care au trebuit să părăsească 
Guvernul în urma unui conflict cu premierul sunt 
aproape toate femei. ” 

„O altă problemă la care doresc să mă refer 
este declanşarea mecanismului european de 
protecție civilă, şi mă refer la imunoglobină. ” 

„Nu e uşor, faceți un exercițiu de imagine şi 
puneți-vă în locul meu. ” 

„Toţi beneficiarii pot beneficia în plus de 
20.000 de lei, dacă este angajat sau se angajează 
în timpul derulării programului. ” 

„Eu cred cu putere că viitorul nostru va fi din 
nou unul comun, că ne vom reuni curând în sânul 
familiei europene, onorând astfel lupta strămoşilor 
noştri bărbaţi, dar, să nu uităm, şi femei. ” 

„Jandarmerița a fost bătută cu bestialitate de 
protestanți. ” 

„Inițiativa de modificare a Constituţiei nu este 
îndreptată spre o anumită orientare sexuală.” 

„Cei cincizeci şi opt de kilometri aferenţi 
tronsoanelor 1 şi 2 sunt convinsă că va duce la 
deconcesionarea... la... mult așteptată... a 
traficului în localităţile Balş și Slatina. ” 

DAEA CARNAVALULUI 


Poți să vorbeşti în multe feluri despre Petre 
Daea, ministru al Agriculturii în guvernul Dăncilă 
la data scrierii prezentei cărți. Unu îl tratează cu 
duioşie, alții râd de el. Unora le vine să-l ia în 
braţe, altora, la palme. Există oameni pentru care 
spiritul organizatoric al ministrului e îndeajuns de 
dezvoltat ca să-i facă scuzabile ieșirile în decor 
(comparația cu Auschwitz-ul de după vizita la 
Carmprod Tulcea). Pentru alţii, în schimb, Petre 
Daea e un bufon în curs de zaharisire, un pensionar 
care refuză să se retragă, un tocător de bani de la 
stat, un Dumitru Dragomir cu aplecare către 
orzoaică şi caş proaspăt. Traian Băsescu, niciodată 
în pană de formule tari, se referă la ministrul 
Agriculturii ca la „panarama aia care mănâncă 
brânză pe unde apucă”. Sigur, nu diplomație a 
învăţat fostul preşedinte pe puntea navelor pe care 
a lucrat. Chiar şi aşa însă, tuşele aplicate 
portretului sunt mai dure decât te-ai aştepta de la 
un şef de stat. 

Năzdrăvăniile lui Petre Daea sunt totuşi de dată 
recentă. Daea e în PSD de multă vreme şi se 
apropie de 70 de ani. Discreţia lui de până acum se 
justifică doar prin absența microfoanelor care să-i 
capteze declaraţiile. Până să ajungă ministru, Petre 
Daea se remarcă doar printr-o jignire involuntară 
la adresa sexului opus: „Femeia este acel ceva care 
face bine omului”. Şi printr-o declarație de 
fidelitate faţă de partid: „Am muncit ca o furnicuţă 
ca să aduc voturi partidului. Acum eu plec dacă 
plec, dar nu plec.” Prin contrast, din clipa când 
este uns în funcție, Petre Daea devine de nestăvilit. 
Citiţi şi convingeți-vă. 

„Efemeritatea existențială ne îndeamnă la 
respect şi prețuire.” 


Iată care sunt foloasele produselor de sinteză. 
Ale celor care fac parte din categoria „două la preț 
de unu”. Să nu ne lăsăm induşi în eroare, rogu-vă. 
Citatul de mai sus nu este doar al lui Petre Daea. 
El este al unui Petre Daea care se visează Vasile 
Dâncu (ajungem şi la dumnealui ceva mai încolo). 
Sau al lui Petre Daea și al lui Vasile Dâncu. La 
urma urmelor, e normal să vrei să pari altfel decât 
cum (şi uneori ce) eşti. De pildă, un prieten susține 
despre cehi că sunt „niște ruşi cărora le place să se 
creadă nemți”. La fel şi Petre Daea. Are momente 
când se satură de tarla şi vrea să pună în locul ei 
raftul de bibliotecă. Când dă naibii agricultura și 
îmbrățișează cultura. 

Pentru exegeţii lui Petre Daea, afirmaţia e 
întreagă abia dacă-i pui la coadă o altă rostire de 
acelaşi calibru: „Vestea tristă îmi produce lacrima 
despărțirii”. Melancolia melodioasă a enunţului e 
dincolo de orice dubiu şi surclasează elegiile 
cazone de tipul „Și soarta fu ca să ne fie / A 
noastră tristă despărțire” sau „Mormânt îmi trebe 
şi sicriu, / Ca să mă-ngroape-n el de viu, / C-acolo 
nu e sentimente, / Mie acest lucru îmi trebe”. 
Hotărât lucru, Petre Daea e capabil de provocarea 
involuntară şi concomitentă a înduioşării, râsului și 
stuporii. Nu e deloc puţin. O, nu. 

Într-un articol publicat în Dilema Veche şi 
preluat de Adevărul, Andrei Pleşu scrie astfel 
despre ministrul Agriculturii: „Nu ştiu de ce, omul 
îmi e mai curând simpatic. Are un fel de suficientă 
bonomă, un aer edificat, o inadecvare mucalită, cu 
voluptăţi lirice. Porcul şi capra neagră reprezintă — 
spune domnia sa — un «peisaj mirific». Despre oaie 
ce să mai vorbim? «A unit generaţii! Vrea să fie 
înțeleasă!» Una peste alta, nu e frumos că unii 
gazetari «vor să intre în peiorativ» cu metaforele 

domnului ministru. În fond, el e cu agricultura, nu 
cu vorbele”. 

Nimic mai adevărat. Petre Daea este o figură 
pitorească şi rezistentă a PSD. Sunt deja ani de 
când ministrul se străduieşte să obțină în ochii 
publicului percepţia unui Romulus Zăroni care 1-a 
citit pe Titulescu și Coşbuc. A unui om gata să-și 
pună dimineaţa cizmele ca să intre pe imaş, iar 
seara ochelarii ca să citească o pagină lângă focul 
din cămin. Spre deosebire de alţi colegi de cabinet, 
nu e înfumurat, ci accesibil. Ai fi avut despre ce 
sporovăi cu el la coadă la ulei, pe vremea lui 
Ceauşescu. Şi poate chiar ti-ar fi dat un sfat util 
dacă te-ar fi auzit vorbind ce nu trebuie. Pe scurt, 
Petre Daea pare un om bun la suflet și prizonier al 
unei candori tipice rolurilor jucate cândva de 
„Bădia” Ernest Mafiei sau de Mihai Mereuţă. Îți 
vine greu să-l bănuiești de găinării sau de 
matrapazlâcuri penale. Oricum, mai greu decât pe 
alții. lar dacă ar exista mărțişoare de telemea și 
buchete de pătrunjel, Petre Daea le-ar împărți cu 
largheţe de 1 martie, ştiută fiindu-i curtoazia pe 
care le-o arată doamnelor și pasiunea pentru 
brânzeturile neaoşe. În plus, afabilitatea colilie 
face din el visul oricărui nepot. Șeful agriculturii 
nu pare capabil să refuze nici unui țânc vata de 
zahăr, îngheţata sau sucul. Îi și vezi împreună prin 
parc, urmărind cu privirea porumbeii şi aruncând 
bucăţi de pâine lebedelor care plutesc pe lac. 

Sigur, alonja agricolă a ministrului nu prea se 
armonizează cu alunecările lu pe panta 
filozofemului liric. Şi s-ar putea ca explicația să 
țină de context şi de companie. Când e pe câmp (la 
propriu) şi stă de vorbă cu fermierul, Petre Daea 
vorbește simplu, fără zorzoane retorice, ştiind că 
omul din faţa lui așteaptă altceva decât palavre. 
Când vede un snop de microfoane ministrul vrea 
să se dea peste cap şi să se preschimbe într-un 
amestec de Cicero, Shakespeare, Churchill şi 
Dryden. Socoteala e simplă: dacă românul s-a 

născut poet, iar Petre Daea e român, înseamnă că 
Petre Daea e poet. Dar un poet ferit de însuflețirile 
romantice şi străbătut în schimb de teme grave, 
cum ar fi efemerul condiției umane. 

Pe de altă parte, dacă s-ar fi mărginit să spună 
„Fraților, viaţa e scurtă, hai să nu ne înjurăm”, 
impresia ar fi fost mai degrabă palidă. În schimb, 
„Efemeritatea existențială îndeamnă la respect şi 
prețuire” poate figura ca manifest al relațiilor 
dintre semeni. Un pacifism blând fâlfâie din aripi 
peste vorbele ministrului, fie ele şi prețioase. Totul 
e să nu-l iriți. Atunci discursul lui Petre Daea 
suferă dereglări, iar respectul şi prețuirea se retrag 
pentru un pui de somn. O constată, printre alții, 
Bogdan  Chiriţoiu, preşedintele Consiliului 
Concurenţei, care devine victima irascibilității 
ministeriale şi e tras la răspundere într-o imagine 
cu accente ornitologice: „Ar fi bine să dea 
explicaţii Guvernului României, pentru că 
dumnealui nu este păun printre găini fără să-şi 
păstreze aripile şi noi să fim în fiecare zi perpeliţi, 
fie de situația reală pe care o are ţara, iar 
dumnealui se plimbă cu explicații, căutând un 
răspuns peste doi ani de zile, când nu mai sunt nici 
găinile şi poate nu mai suntem nici noi”. Ce-a vrut 
să spună Petre Daea? Exact ce-a spus. Nimic mai 
mult. Dacă nu puteţi descifra un mesaj atât de 
simplu, de o atât de rafinată subtilitate, degeaba vă 
numiți cititori. 


„Oaia este o statuie vie. Uitați-vă 
dumneavoastră, în orice parte a țării, cât de 
frumos este acest animal pe păşunile verzi ale ţării 
româneşti. ” 


Arhicunoscută şi spusă foarte des în Ardeal, 
gluma are un je ne sais quoi transfrontalier și 
xenofob: „Cine a scris O, brad frumos?” „Un 
ungur, fiindcă dacă era român scria corect: Un 

brad frumos.” În cazul în care bradului i se înfige 
un „n” mai spre sfârșit, rezultatul este un cuvânt 
care excită fanteziile identificării naționale. Şi nu 
oricum, ci în cheie metaforică. Discuţia despre 
noul brand al României, pornită cu intenții 
serioase, virează spre băşcălie din secunda când 
intră în scenă politicienii. În aceste condiţii, om fi 
oare capabili să livrăm un brand care să ne rezume 
aşa cum suntem? Fără mitizări frenetice și gargară 
de patrioți în colțul crâşmei? Fără bombăni 
pectorale și mândrie anapoda? Fără falsificări şi 
împodobiri baroce? 

Încă nu se ştie, iar pronosticul e rezervat. Până 
una-alta, frunza lipită cândva de Elena Udrea pe 
statuia României — pesemne că în zona ei pelviană 
— se vede amenințată acum cu dispariția. De fapt, 
cu rumegarea. Oaia carpatină stă la pândă şi își 
zbârleşte lâna în așteptarea confruntării cu alte 
branduri prezumtive: lupul, capra neagră, zimbrul. 
Ministrul Turismului invocă amintirea suavă a lui 
Dracula. E momentul să licităm și să propunem un 
produs mixt între Dracula şi oaie, adică 
Draculoaia. Nu trebuie omis nici că un secretar de 
stat din acelaşi minister găseşte de cuviință să 
amintească de oina strămoşească și chiar lasă să-i 
scape o aluzie la acest sport palpitant ca vopseaua 
în curs de uscare. E momentul să mai licităm o 
dată şi să propunem încă un produs mixt: oaina. În 
fine, ministrul Agriculturii vorbeşte despre „oaia 
ca statuie vie”. La o a treia licitare, poate că n-ar fi 
o idee rea să-l propunem ca brand de ţară chiar pe 
Petre Daea vorbind întruna. În buclă. Sau în 
cârlionţ. Într-un cârlionţ cret ca lâna. 

În întrecerea cu zimbrul, capra neagră şi lupul, 
oaia e favorită. Zimbri şi capre negre nu prea mai 
sunt, iar lupul ca brand de ţară poate readuce în 
mintea bucureştenilor (şi nu doar a lor) o arătare 
contrariantă, care stă pe treptele Muzeului de 
Istorie a României. Spre deosebire de statuia vie la 
care se gândeşte Daea când vorbeşte despre oaie, 

de data asta avem de-a face cu o statuie 
nemetaforică. Mai bine zis, cu un grup statuar apt 
să rescrie manualele de istorie şi să facă din noi 
urmaşii lui Eugene Ionesco şi Alfred Jarry, necum 
ai lui Traian şi Decebal. Pe treptele zisului muzeu 
continuă să atace retina o alcătuire pornografică în 
care un împărat Traian la limita priapismului își 
pregăteşte asaltul sodomizator asupra unui lup 
înșfăcat într-o priză de piatră. La o adică, statuia ar 
putea fi refăcută pentru o identitate de brand nouă 
şi bine stabilită. În noua variantă, lupul s-ar 
transforma din victimă în agresor şi ar prinde între 
fălcile lui dacice  mădularul  bârzoiat al 
cotropitorului, arătându-i până la urmă cine e 
jupânul. 

În sprijinul oii vine, fără îndoială, şi cel care o 
scoate la păscut. Sprijinit în bâtă sau stând pe iarbă 
într-un cot, cu sarica trăsnind a lână udă şi a zer 
sau cu o cămașă de pe care s-au şters carourile şi 
cu șapcă pleoştită pe cap, ciobanul din România e, 
în imaginarul lui Petre Daea, o ființă de o 
fragilitate fără margini. Depozitar al tainelor 
cosmice, el îl stârnește pe ministru să atingă pragul 
de sus al kitsch-ului: „Ciobanul e o fărâmă de 
divinitate. Trebuie păstrat cu atâta grijă, ca nici 
lacrima de rouă să nu-l atingă”. Absolut de acord. 
Dacă-şi cunoaşte interesul, lacrima de rouă e 
invitată să se țină departe de cioban. Nu ea trebuie 
să-l atingă, ci apa şi bucata de săpun. 

Cum spuneam, oaia pare să obțină majoritatea 
voturilor. Perfect, atunci oaie să fie. Dar de care? 
Bârsană ori merinos de Transilvania? Leicester ori 
Suffolk? Cap negru german ori Texel? Hampshire 
ori Dorset? Sau poate c-ar fi preferabil să 
contopim toate aceste tipuri ovine într-unul singur 
(e nevoie de imaginaţie, da, însă doar așa ne putem 
ridica la nivelul de imaginaţie al ministrului Daea), 
să-l altoim pe textul baladei noastre fondatoare şi 
să obținem acea rasă demnă să fie brand de ţară: 
Mioriţoaia. Şi nici n-ar trebui să fie atât de greu. 

Pe vremea când S.C. F.C. F.C.S.B. se numea, mai 
simplu şi mai vocalic, Steaua, tragerile la sorți 
pentru cupele europene, care se desfășurau în 
Elveţia, conțineau momentul obligatoriu când un 
funcționar la patru ace extrăgea din urnă bila cu 
numele echipei, o deschidea, despăturea hârtia 
dinăuntru, o întindea spre camere şi rostea simplu: 
„Steoaia”. Nu se ştie nici până în sfânta zi de azi 
dacă modalitatea de rostire era sau nu un omagiu 
oblic pe adresa patronului, proprietar de „oi mai 
multe, / mândre şi cornute”. 

Nu trebuie trecut peste idilismul năvalnic din 
declarația ministrului. Sigur, Petre Daea se face că 
nu observă că o bună parte din „păşunile verzi ale 
țării românești” sunt pline de peturi goale, bucăți 
de anvelopă, tampoane şi resturi de la grătare. 
Crescut la școala mitizării şi hrănit cu triumfalism 
pe pâine, gospodarul de la agricultură preferă 
minţirea de sine şi vede în jur doar armonie și 
muzici siderale. Nimic nu poate să perturbe 
desăvârşirea românească. Nu există lucruri rele 
sub soarele Carpaţilor. Pâinea e caldă, pomul dă în 
pârg, lanul se unduiește ca într-un film de artă. 
Într-o asemenea splendoare de ţară, să tot fii oaie. 
Şi nu numai. Petre Daea afişează faţă de toate 
animalele patriei o iubire cvasizoofilă. Dacă 
treburile de la minister i-ar da un strop de răgaz, și 
l-ar pune, vezi bine, în slujba culturii. Şi ar redacta 
un atlas zoologic românesc împănat cu metafore 
neaoşe şi cugetări de precupeţ care abia aşteaptă 
ziua de târg. lată un exemplu: „Vaca este un 
miracol extraordinar, care transformă furajul în 
lapte”. Fraza e rostită undeva prin Ialomița, de 
Ziua porumbului. Nu mai e mult și Petre Daea va 
decreta caracterul sacru al vacii. Are nevoie doar 
de un drum până în Egipt şi înapoi. Asta spre 
deosebire de un Dan Claudiu Tănăsescu dornic să 
practice ironia şi capotând într-un simplu viol 
etimologic: „Vă rog foarte mult să observați şi vă 
raportez cu sinceritate, domnule preşedinte, că este 

vacarm, or acest cuvânt vine de la fiinţele acelea 
nobile care produc lapte şi n-ar fi frumos să 
continuăm așa”. Aţi râs? Măcar aşa puţin? Nu? 
Deloc? Mulţumesc. 

Revenind la oaia noastră, mai trebuie constatat 
că, în concursul „ări cât mai multe branduri”, 
animalul preferat al ministrului câştigă şi 
întrecerea cu frunza. Petre Daea are şi aici o părere 
vecină cu axioma: „Frunza o are toată lumea, dar 
oi ca-n România, nu. Lângă oaie găseşti o frunză, 
dar lângă frunză nu poți să găseşti o oaie.” Altfel 
spus, „0” stă lângă „p” la alfabet, dar „p” nu stă 
lângă „o”. 

Poftim? Petre Daea o face de oaie? 
Beheeeheeee, dar răi mai sunteţi! 


2 


„Oamenii frumoşi se văd şi când nu există.’ 


Există cazuri când poţi să sacrifici logica de 
dragul poeziei infuzate filozofic. lar acesta e unul 
dintre ele. Pe gura mereu activă a lui Petre Daea 
iese de data asta ceva care poate trece drept un 
haiku al absenței. Sigur, şi al lipsei de noimă, dar 
ăsta este, vorba poetului, „un fapt fără importanţă”. 
De plan secund. Ceea ce contează cu adevărat este 
predispoziția ministrului Petre Daea pentru rosturi 
care-i provoacă interlocutorului dilatarea subită a 
pupilelor. 

Categoric, ministrul vrea să spună altceva decât 
ce spune. Fenomenul nu e rar în clasa politică în 
general şi în PSD în special. O mulțime de 
politicieni fac declaraţii nesăbuite, după care îi 
acuză pe ziarişti de răstălmăcire sau de 
neînțelegerea mesajului. Nu-i vorbă, trebuie şcoli 
înalte ca să poţi desluşi enunţuri din categoria 
„Meseria mea e auto” (Gheorghe Coman, deputat) 
sau „Un rol important va avea pentru... în cadrul 
economiei... îmi cer scuze că suntem emoționat” 
(Dănuţ  Andrușcă, ministru). În mintea 


51 


politicianului, mai cu seamă a celui nepregătit 
pentru oficiu, ziaristul e de obicei un hăitaș al 
gafelor, un gonaci al dezacordurilor, un vânător de 
trăsnăi şi aiureli. Şi nu doar asta. Ziaristul e — nu se 
poate să fie altfel — în solda cuiva. Nu a patronului 
care-i plăteşte un salariu și care l-a angajat fiindcă 
îi ştie valoarea. Nu, există aici un sponsor 
misterios, care vrea răul politicianului şi deci pe al 
țării. Cineva cu o agendă infamă, implicat într-o 
rețea de interese care urmăresc, sub o formă sau 
alta, „sfârtecarea trupului sfânt al tării”. Cineva 
nevăzut, de preferință străin. 

Petre Daea nu se numără printre cei care văd 
peste tot cabale și uneltitori împotriva României. 
Candoarea lui funciară îl împiedică să ţeasă 
asemenea scenarii. Altele sunt preocupările 
dumisale extra-agricole. Una este împingerea în 
față a „omului frumos”, un clişeu lipicios ca hârtia 
de muşte şi pe gustul multora. În incursiunile lui 
literare, Petre Daea pare să fi nimerit peste cartea 
unui patriot misticoid, care exaltă splendoarea 
carpatină în necuprinsul de hidoşenie care o 
înconjoară. Şi nu trebuie scoasă din calcul o 
întâlnire la care ministrului să i se fi făcut inima 
cât un Puric. Fire impresionabilă şi gata să se 
branşeze la neroziile lăcrămoase despre patrie, 
Petre Daea nu are cum să reziste în faţa 
următorului enunţ puricanian: „În noul imperiu al 
urâtului, frumosul este o amintire care abia mai 
pâlpâie sub margul triumfal al unei lumi schilodite, 
aflată în plină ofensivă. Omul frumos este ultimul 
strigăt de salvare, este ultima redută a umanității în 
luptă cu oceanul de neomenesc ce vine”. 

Carevasăzică, omul frumos. Æl trebuie exaltat. 
În el ne stau nădejdile. Toate energiile merită 
canalizate pentru scoaterea lui în prim-plan. 
Făcând surfing pe creasta entuziasmului, Petre 
Daea refuză să se întrebe: Bine, bine, dar dacă 
lumea e  schilodită, cum naiba mărşăluieşte 
triumfal? Cum poate un soldat rănit la picior să 

bată pas de defilare? Ministrul e atât de confiscat 
de mistica „omului frumos” şi de urgenţa de-a 
apăra „ultima redută”, încât dă brânci logicii și 
alungă dubiul. Și bine face. Asta recomandă şi Dan 
Ciachir, care însoţeşte cartea Despre omul frumos 
a lui Dan Puric (Editura Sorpeco Holding, să ne 
înțelegem) cu următorul text, aşa, ca între Dani: 


„Dan Puric are o alcătuire orfică — 
acesta fiind opusul retoricii. Flautul său 
fermecat vine din adâncurile nației şi are 
afinități organice cu interogaţiile pe care 
şi le-au pus în acelaşi sens intelectualii 
interbelici. Numai că nu folosește 
semnul întrebării în intervențiile sale 
publice. Spre deosebire de intelectualii 
noştri, Dan Puric aduce cu sine 
afirmația, lăsând dubule şi aporiile pe 
seama  belferilor. Leagă nația de 
Dumnezeu cât se poate de strâns şi nu 
vede în români indivizi, ci persoane. |...] 
Dan Puric n-a apărut întâmplător acum. 
Cu o vorbă a lui Iorga: vremea l-a scos 
în cale.” 


E de sperat că Dan Puric n-a citit ce a scris Dan 
Ciachir. În caz contrar, a aflat, pe la jumătatea 
textului, că nu face parte dintre intelectuali. Dar 
mai știi? S-ar putea să-i placă. Cu atât mai mult cu 
cât distincţia dintre individ și persoană îl (îi) 
plasează în siajul gânditorului Gheorghe Hagi 
(„Omul este o persoană umană”). Sigur, mai 
merită consemnat că în timp ce intelectualii 
interbelici au voie să-şi pună întrebări, cei de azi o 
pot face doar dacă acceptă din partea lui Dan 
Ciachir statutul de belferi. 

Şi totuşi, ce anume din cartea lui Dan Puric îl 
convinge pe ministrul Agriculturii de dimensiunea 
„omului frumos”? Nu e greu de răspuns. Există în 
carte un enunţ care verifică mai vechea bănuială a 

lui Petre Daea că legătura dintre cultură și 
agricultură e mai trainică decât le place să creadă 
cârcotaşilor şi neaveniţilor. lată-l: „Omul frumos 
în ziua de azi e cel ce urcă invers pe scară, 
înfruntând nu numai turma care coboară, ci şi 
insultele ei”. Turma, da? Aşa mai vii de-acasă. Și 
fiindcă Puricimea Sa e de părere că „intelectualii 
din România sunt oamenii cărților, nu sunt 
oamenii duhului”, Petre Daca trebuie să afle că, 
dacă doreşte şi alte surse de înţelepţire, poate apela 
oricând la Osho sau Toni Poptămaş. 

Un singur lucru rămâne nelămurit. Frumos sau 
urât, penticostal sau ateu, pistruiat sau cu platfus, 
cum poţi să vezi un om care nu există? Ce iluzie 
divină avem aici? La asta ministrul nu are, 
deocamdată, răspuns. 


„Eu când cad din pom întâi mă uit dacă am 
coaste rupte, pe urmă mă scutur şi abia pe urmă 
încep să zbier, nu zbier înainte. ” 


Precizarea e importantă, mai cu seamă într-un 
spațiu plin de ciudaţi care umblă liberi. Şi care 
inversează ordinea operaţiunilor: întâi se pun pe 
zbierat, pe urmă se scutură, apoi îşi numără 
coastele și abia la final îşi dau drumul din pom. 
Sigur, la contactul cu solul, le vine să zbiere de 
durere, dar nu mai au cum: au făcut-o deja. Și-au 
consumat creditul. 

Cine consideră declarația de mai sus o pură 
inepție nu e la curent cu concepția lui Petre Daea 
despre timp, hrănită, fireşte, cu lecturi de profil din 
Einstein şi Stephen Hawking. Ministrul ştie mai 
bine decât multă lume cât de relativ e timpul şi ce 
uşor e să muţi graniţele zilei şi ale nopții. E de 
notorietate vizita făcută în martie 2017 la Colibași, 
în judeţul Giurgiu, când ministrul vrea să vadă 
cum se desfășoară programul de sprijinire a 
cultivatorilor de tomate. Vioi ca Pătlăgică 

Petrescu, demnitarul îl elogiază pe primar, în care 
vede „germenele localităţii” (în locul primarului, 
m-aş fi simţit ofensat, mais passons), examinează 
la repezeală un sătean („Dumneavoastră sunteţi om 
cu sănătate mintală”), după care îi anunţă pe ţărani 
că Agenția de Plăţi şi Intervenţie pentru 
Agricultură funcționează fără pauză în folosul lor. 
„lot echipajul APIA lucrează non-stop.” 
Reporterul prezent la cotul ministrului dă glas unui 
dubiu: „Cred c-a fost o metaforă”. „Nu-i o 
metaforă”, îl contrazice Petre Daea. „Lucrează 
non-stop de dimineața până seara.” „Asta nu 
înseamnă non-stop”, insistă reporterul, cam 
cusurgiu de felul lui. Nu de alta, dar la intersecția 
străzilor Trapezului şi Prevederii din Sectorul 3 
exista până în urmă cu câțiva ani un magazin 
alimentar pe uşa căruia scria: „Program non-stop: 
9.30-13.30 — 16.30-21.30”. Lumea din zonă 
abandonase denumirea oficială a magazinului și se 
obişnuise să-i spună „Non-stop nouă jumate”. 

În acelaşi timp, vizita la Colibaşi e un bun prilej 
pentru Petre Daea să declare că nu are nevoie de 
protecția jandarmilor. Ba chiar să-şi mărturisească 
plăcerea de-a pătrunde abuziv unde n-are ce să 
caute: „Merg noaptea în teren, mă duc la oameni în 
case, îi bat pe umăr. Îi trezesc din pat. I-am trezit 
din pat: «Scoală-te, eu sunt ăsta, hai să te-ajut»”. 
Nimănui dintre cei de față nu-i trece prin cap să 
murmure „Noaptea, ca hoţii”, pentru simplul motiv 
că sloganul încă nu apăruse — ca, de altfel, nici 
cauza lui, Ordonanța 13 furişată pe întuneric de 
guvernul Grindeanu. 

Până la urmă, declarația de tip stating the 
obvious pe care o face Petre Daea înainte de 
prăvălirea din înaltul pomului subliniază că fiecare 
agronom ține în raniță stiloul de ministru. Nu 
trebuie să ai stilistica unui demnitar şi nici 
coerentă în discurs. Astea sunt mofturi. Excentric 
şi agitat, mereu pe fugă, ministrul Daea nu vede 
nimic nelalocul lui într-o autocaracterizare de 

tipul: „Când să mă gândesc la ce spun, dacă n-am 
timp?” Pe lângă asta, e gata oricând să-ţi deschidă 
portbagajul maşinii şi să-ţi arate că are la el nişte 
cizme de cauciuc, o pereche de foarfece şi o 
săpăligă. Şi nu-şi deschide doar portbagajul, ci şi 
sufletul. Îţi destăinuie că e un tip atât de muncitor, 
încât asta i-a dăunat în familie: bănuiala lui e că 
prima soţie l-a lăsat, exasperată de faptul că, în 31 
de ani de muncă, consortul nu a avut nicio 
duminică liberă. Cei de la Cartea Recordurilor nu 
s-au grăbit să consemneze isprava. Şansa 
ministrului a constat în apariția unei alte doamne, 
dispusă să şteargă duminica din calendar şi să-l 
reînhame pe Petre Daea la atelajul conjugal. 

Şi mai e ceva. Declaraţia pe care o face Petre 
Daea are valoarea unei declarații de intenție. 
„Lumea e haotică, avem nevoie de ordine”, iată 
mesajul pe care ministrul îl gândeşte mai bine 
decât îl exprimă. Şi cum România face încă parte 
din lume, e şi ea la cheremul haosului. Și resimte 
asediul zilnic al anormalului. Al lucrurilor care nu 
se desfășoară în succesiunea lor firească. De pildă, 
al unui ordin emis și semnat după ce apucă să-și 
facă efectul. Sau al unui concurs susținut după 
ocuparea postului de cine trebuie. Sau al unui vot 
exprimat înainte de intrarea în sală. Dacă ar putea, 
Petre Daea ar umbla inclusiv la fusul orar, în aşa 
fel încât să nu mai decolezi la 8.30 din Timişoara 
ca să ajungi la 8.00 la Budapesta. Deocamdată, el 
se străduieşte să-şi învingă regretul suprem („Îmi 
pare rău că noaptea nu este zi”) şi să evite situaţiile 
care provoacă mici stânjeneli: „Vreau să vă spun 
că nu am văzut oul când am ciocnit la Paşte, 
fiindcă mă uitam pe cer să văd dacă nu cumva 
începe să plouă”. 


„Eu fac trafic de a merge treaba în România.” 

Autoportretele din cuvinte fac deliciul tuturor 
celor care citesc ziare sau se uită la televizor în 
România. Şi ce dovadă mai bună decât părerile, 
impresiile sau certitudinile despre sine ale câtorva 
dintre cetăţenii ei notorii? lată un top ten: 


„lot ce-am făcut a fost din dragoste pentru 
România și în detrimentul echipei naționale.” 

„Destinul meu a fost marcat de soartă.” 

„Eu particip la conceptul de România.” 

„Eu am fost de când mă ştiu”. 

„Este voinţa lui Dumnezeu ca eu să pasc acest 
popor.” 

„Am voie să fac tot ceea ce pot să fac.” 

„Eu îi am pe ai mei şi nu am pe nimeni şi dau 
seamă tuturor.” 

„Eu nu prea mă pricep la sintagma frazei.” 

„Deci mănânc exist.” 

„Sunt mai tânără decât sunt.” 


Cinci dintre cele zece autoportrete încep cu 
„eu”. Nimic anormal aici. Nu e vorba de orgoliu 
exacerbat sau de prea multă iubire de sine. Mulți 
dintre noi vorbesc aşa. Dacă ni s-ar monta un 
dispozitiv care să ne numere „eu”-rile pe care le 
rostim, am avea surprize. Alta e partea interesantă 
a autoportretelor. Culese la întâmplare, ele se 
disting prin inadvertenţele pe care le conțin: de 
vocabular, de topică, de logică pură. Fiecare cititor 
îşi poate alege: ba o tautologie ridicolă, ba o 
confuzie de termeni, ba o involuntară parodie cu iz 
cartezian etc. Ordinea celor zece e aleatorie şi, cel 
puțin în momentul transcrierii, ele nu au semnatar. 
În fond, are vreo importanţă ale cui sunt? Bine, 
bine, veţi obiecta, dar dacă îl dai în fapt pe Petre 
Daea, procedează la fel şi cu ceilalți. Fii 
consecvent. Unii rostitori s-au săvârșit dintre cei 
vii? N-are importanță. Alţii nutresc ideea falsă că 
al avea ceva cu ei? Nu contează. Fie, atunci. Cei 
zece sunt, în ordinea apariției, Gheorghe Hagi, 

Dan Iosif, loan Talpeş, Antonie Iorgovan, George 
Becali, Traian Băsescu, Norica Nicolai, Călin 
Popescu-Tăriceanu, Marian Vanghelie și Rita 
Mureşan. 

Este autocaracterizarea lui Petre Daea mai 
presus sau mai prejos decât celelalte? Greu de 
spus. Dacă o iei la bani mărunți, ai ce să observi, 
bineînţeles. Primul lucru care atrage atenția este 
diferența de conotație (măcar aparentă) dintre 
„trafic” şi „merge treaba”. În afara accepției de 
„circulaţie”, traficul vorbeşte despre lucruri 
neplăcute şi situate de obicei în afara legii: trafic 
de carne vie, trafic de stupefiante, trafic de valută 
etc. Expresia „trafic de influență” se păstrează în 
bazinul negativ al conotației şi denumeşte 
„negocierea trecerii de care se bucură cineva pe 
lângă o persoană influentă, făcută în scopul unui 
câștig personal ilicit”. Pentru cine are nevoie de 
exemple, iată unul din istoria recentă. El e datat 7 
ianuarie 2007, la aproape o săptămână de la 
intrarea oficială a României în Uniunea 
Europeană, şi are următorul conţinut: „Dragă 
Traian, îţi trimit alăturat un document redactat de 
Petromidia în legătură cu cercetările care au loc. 
Dacă ai ocazia să vorbeşti la Parchet despre acest 
subiect?”  Caligraful de atunci, ALDE Călin 
Popescu-Tăriceanu, este cel care pledează astăzi 
pentru un Cod Penal mai blând, care să țintească 
mai degrabă recuperarea prejudiciului creat de 
infractor decât pedepsirea vinovatului. Interesantă 
lume, cuceritor spațiu! Curnioşii cu memorie bună îi 
pot pune două întrebări lui Călin-Popescu 
Tăriceanu: 1. Ce se cuvine să prevadă Codul Penal 
în cazul traficului de influenţă? 2. Cum se spune 
corect, „prejudiciu” sau „prejudecată”, câtă vreme 
fostul premier declară public, tot în 2007, că „Nu 
voi tolera nicio fraudă din fondurile europene, 
indiferent de valoarea prejudecăţii?”. 

Sigur, Petre Daea se ține departe de acest tip de 
trafic. Conform propriilor declarații, ministrul 

„face trafic de a merge treaba în România”. Iar 
treaba merge bine. În afară de cazurile când merge 
prost. lar în cazul PPA (Pesta Porcină Africană) 
merge foarte prost. E momentul când ţăranul 
român nu se mai simte onorat de vizitele inopinate 
ale lui Petre Daea şi de glumiţele lui poporaniste. 
Măcar o dată, l-ar prefera pe demnitar serios, 
coerent şi mai ales eficace. Or, nu se poate vorbi 
de eficacitate în cazul PPA. Gestionarea situației și 
tinerea virusului sub control se fac pompieristic, 
fără să se țină seama de bunele practici livrate de 
alte ţări. Fiindcă nu reușește să oprească extinderea 
focarelor, Ministerul Agriculturii devine Ministerul 
Africulturii. E exact instituţia pe care Petre Daea o 
prezintă astfel cu puţin timp înainte de izbucnirea 
PPA: „Ministerul Agriculturii ziceţi că-i cazinou, 
luminile sunt aprinse peste tot, se lucrează”. 

La sfârşitul lui august 2018, ministrul anunţă că 
există 1603 dosare întocmite pentru despăgubiri, 
dintre care sunt rezolvate 62. Petre Daea dă 
asigurări că nu va rămâne nimeni nedespăgubit şi 
adaugă, pentru calmarea spiritelor: „Despăgubirea 
se dă de la bugetul statului, iar apoi se foloseşte 
mecanismul prevăzut de Regulamentul 652 al 
Comisiei Europene”. Mai mult, Petre Daea declară 
că a solicitat ajutor pentru un sprijin financiar 
concret în Consiliul miniştrilor Agriculturii din 
statele UE reunit la Bruxelles. Ce păcat însă că 
organismele europene nu confirmă declarația 
ministrului. Site-ul cursdeguvernare.ro susține că 
„România nu a trimis Comisiei Europene nicio 
cerere oficială pentru acordarea unui ajutor 
financiar suplimentar, deşi poate solicita inclusiv 
decontarea a 50%-75% din cheltuielile cu 
despăgubirea fermierilor”. Anca Păduraru, purtător 
de cuvânt al Comisiei Europene, coroborează 
declarația, ceea ce înseamnă că e posibil ca 
ministrul Daea să le fi susurat ideea de ajutor 
colegilor de consiliu la o bere sau la un cocktail. 

Dacă aşa arată „traficul de a merge treaba în 
România”, poate că ar fi mai bine să stea pe loc. Şi 
să se mai stângă din lumini pe la Ministerul 
Africulturii. 


DIN ACEEAȘI CATEGORIE 


„Nu am înţeles cum într-un complex care are o 
singură intrare şi o singură ieșire, cum a putut 
intra virusul. ” 

„Există oameni politici care vor să işi 
construiască o rampă de lansare politică pe 
subiectul pestei porcine africane, unii dintre ei 
fiind chiar vegetarieni. ” 

„Într-un nod îngust nu poate să intre toată apa 
din Prut şi atunci vor rămâne doar situaţiile 
neclare.” 

„Pe mine nu mă interesează câte picioare are 
porcul, nu mă interesează guițatul lui. Pe mine mă 
interesează porcul la 110 kilograme, cum spune 
legea. ” 

„Să preiei cu dibăcie conexiunea factorială, dar 
mai ales să detaşezi cu putere de percepție 
direcțiile de acțiune. ” 

„Eu pot să traversez calea ferată, dar după ce 
trece trenul.” 

„Dacă vă conving că nu e bine, ne ferim de 
rău.” 

„Păi, tată, tragi de ceapa de Bruxelles ca de 
cureaua de la pantaloni. Nu poţi s-o mesteci.” 

„Mie-mi plac abordările tematice pe care le 
faceţi şi pe şperaclul acesta care-l introduceţi în 
străfundul științei mă incita şi pe mine. 

„Medicul veterinar este Dumnezeul bolii.’ 

TUTA RELATIVĂ, TUTA ABSOLUTĂ 


După o apariție meteorică în capitolul „Meditaţii 
la dăncileză”, preotul-inginer sau inginerul-preot 
Costel Vânătoru revine cu precizări. De data asta, 
comentariile dumnealui nu se referă la cadourile 
legumicole sau horticole pe care le face premierul 
Viorica Dăncilă Sanctităţii Sale papa Francisc I, ci 
la o boală. După ce ministrul de profil Petre Daea 
stabileşte, întru eternitate, că „tuta absolută este şi 
va fi”, Costel Vânătoru lămureşte în ce constă de 
fapt problema: „Tuta absolută este un fel de pestă 
porcină la nivel vegetal, atacurile ei puternice sunt 
prezente mai ales în spaţiile protejate, iar 
consecinţa este compromiterea totală a culturilor, 
în condițiile în care substanţele chimice nu au 
capacitatea să-l eradicheze. Tuta absolută este o 
molie minusculă, un dăunător imun la toate 
insecticidele. Primele semnale ale apariției ei au 
avut loc în 2010 la Satu Mare”. 

Fiindcă viața e plină de coincidenţe ironice, 
trebuie consemnat că, în condițiile unui dăunător 
vegetal de o asemenea forță, pe secretarul de stat 
în Ministerul Agriculturii îl cheamă — cum altfel? — 
Daniel Botănoiu. 

Aceasta este însă doar o față a tutei: faţa 
ştiinţifică, vegetală, spuneţi-i cum vreți. În 
dicționare, tuta este altceva. Definiţia e după cum 
urmează: „persoană care vorbeşte vrute și nevrute; 
prin extensie, prostănac, tont”. Sigur, tot tută i se 
spune şi unui „instrument în formă de cilindru, 
folosit pentru a prinde şi a scoate materialele de 
formă tubulară rămase în gaura unei sonde”. Ba 
chiar și unui „vas din material refractar în care se 
topesc minereurile pentru analiza pe cale uscată”. 
Tutele care urmează nu sunt nici instrumente, nici 
vase. Sunt oameni politici surprinși în flagrant 
delict de inepție, care pot să încapă sub umbrela 
primei accepții din dicţionar. Şi dat fund că 

rostirile lor țin de superlativul năzbâtiei, se cuvine 
ca, preluând modelul adjectival, să avem tute 
relative şi tute absolute. Rămâne la latitudinea 
cititorului să decidă which is which and who is 
Who. 

„Imi cer scuze anticipat pentru greşelile pe care 
le-am făcut.” — Liviu Pop 


Invitat la postul RTE pentru o dezbatere pe teme 
diplomatice şi de politică externă, un politician 
irlandez face următoarea declaraţie: „Acordul nu 
este acord până când părțile care încheie acordul 
nu cad de acord”. Cei prezenţi în studio şi în regie 
îşi dreg vocea, tuşesc, îşi suflă nasul și în general 
fac tot ce se face în situaţiile când îți vine să hăhăi 
şi nu poți. Unii se gândesc la vorba lui RJ. 
Macready: „Cea mai bună metodă de-a depăşi un 
bou pe drum când eşti cu bicicleta e să rămâi în 
spatele lui”. Alţii la cea a lui Shane McCarthy: 
„leri mi s-a părut că-l văd pe frate-meu pe stradă, 
iar lui 1 s-a părut că mă vede pe mine, dar când ne- 
am apropiat ne-am dat seama că nu era niciunul 
dintre nor”. Gata să pufnească în microfon, 
realizatorul face semn în regie pentru o cortină 
muzicală. Regia se conformează și trimite în eter 
ce avea pregătit: Agree to Disagree cu Katy Perry. 
Timp de două-trei secunde, muzica se aude în 
paralel cu hohotele. 

Reacţii asemănătoare  suscită Liviu Pop, 
ministru al Educaţiei în România în două rânduri, 
semn că educația n-are niciun cuvânt de spus. 
Bineînţeles, nu tot ce spune şi ce face Liviu Pop e 
comic. Când, în calitatea lui de demnitar, își 
surghiunește demnitatea şi dizolvă Consiliul 
Naţional de Atestare a Titlurilor, Diplomelor şi 
Certificatelor Universitare (CNATDCU) ca să-l 
spele pe Victor Ponta de acuzația de plagiat, 
reacția firească e revolta. La fel, când îl acuză pe 
Klaus Iohannis de şefia (fie şi vremelnică a) unei 
formaţiuni care este continuatoarea unei grupări 
naziste. 

Nu e mare lucru să constați că situațiile în care 
când Liviu Pop se confruntă cu probleme de 
comunicare în public sunt mai multe decât cele în 
care nu se confruntă. Fostul ministru are mereu 

pregătită o inepție, indiferent de domeniu. Până şi 
matematica pe care o absolvă la Babeş-Bolyai şi o 
predă la şcoli din judeţul Maramureş îi joacă feste. 
Întrebat despre o greșeală din manualul de 
matematică de la clasa întâi, Pop lasă lumea cu 
gura căscată: „În baza numerică 10, 12 este mai 
mic decât 16. În altă bază numerică, 12 s-ar putea 
să fie mai mare decât 16, adică în baza 5”. La toate 
şcolile de bune maniere, am mai spus-o, sfatul 
predilect când faci o gafă este „nu încerca s-o 
dregi”. Liviu Pop încearcă să scuze greşeala din 
manual, dar nu face decât să se cufunde în ridicol. 

Şi-atunci, dacă ex-ministrul are greutăți cu 
disciplina pe care a predat-o, cum să nu aibă cu 
alte lucruri? Mai precis, cu vocabularul, cu 
cronologia şi cu logica elementară. Sau poate cu 
toate trei la un loc. 

Prima bănuială este că Liviu Pop nu ştie ce 
înseamnă „anticipat”. Ce să fie, ce să fie? Vreo 
contragere din „antipatic” şi „participat”? Vreo 
mișcare de luptă împotriva cipatului? Vreun pat 
pentru antici? Greu de stabilit. E adevărat, Liviu 
Pop nu e singurul care se încurcă în timp, timpi și 
timpuri. O fac și alții, dar, la fel de adevărat, nu au 
fost miniştri ai Educaţiei. Sunt cântăreți, foşti sau 
actuali sportivi, textieri de muzică nouă etc. 
Selena, de exemplu, are ca refren al piesei Nu mă 
uita undeva (compusă pesemne într-un birou de 
obiecte pierdute) distihul „Şi simt că tu eşti tot, / 
Te vreau oriunde-am fost”. 3 Sud Est sugerează ca 
„Atunci când îţi va fi mai greu / Să te gândești la 
mine mereu”. lar de la Cristian Gaţu rămâne 
introducerea făcută cu aproape douăzeci şi cinci de 
ani în urmă: „După cum am spus, iar dacă n-am 
spus, o repet acum...” Într-o asemenea companie, 
Liviu Pop se integrează uşor în peisaj. 

A doua bănuială se leagă de prima: neștiind ce 
înseamnă „anticipat”, Liviu Pop crede că poate 
însemna orice. Sau că poate să nu însemne nimic, 
ca as it were din anumite construcții din engleză. 

Aşa că-l foloseşte ca pe un simplu accesoriu în 
frază. Ca pe o piesă cu semnificaţie strict estetică. 

A treia bănuială se leagă de primele două: dar 
dacă Liviu Pop crede că „a cere scuze anticipat” e 
forma elegantă, și poate un pic prețioasă, a lui „a 
cere scuze” pur şi simplu? La fel ca „mulțumesc 
anticipat”, nu? În loc de „mulţumesc frumos” sau 
„mulțumesc din suflet”. 

Corolarul celor trei bănuieli: fostul ministru Pop 
nu are de unde să ştie (doar e la Educaţie) că 
scuzele nu se cer, se prezintă. „A cere” e totuna cu 
„a solicita” sau „a pretinde”. „A cere scuze cuiva” 
înseamnă că-i pretinzi respectivului să-ţi ceară 
iertare, să se scuze în fața ta. Date fiind raporturile 
dintre ministru şi şcoală, aceasta din urmă ar trebui 
să-i ceară scuze lui Liviu Pop. Adică să-l 
informeze că-i aşteaptă scuzele. 

Nu e singura situaţie în care timpul îl pune în 
dificultate pe Liviu Pop. O dovedeşte o declarație 
făcută de fostul ministru la deschiderea anului de 
învățământ universitar de la laşi, în toamna lui 
2017: „Fiecare copil merită un viitor, un viitor mai 
bun decât cel prezent”. Interesantă filozofie. Liviu 
Pop încă nu se încumetă să afirme că merităm (cu 
toții, nu doar copiii) un viitor mai prezent decât 
trecutul, dar merită felicitări pentru că a dobândit, 
în activitatea de manager al Educaţiei Naţionale, 
ceea ce se cheamă conștiința failibilității. După 
cum singur declară, „În viaţă, ca şi în politică, 
există greşeli şi există erori. Este însă esențial 
faptul că greşelile se pot corecta, erorile, nu”. 


„Dar funcționarii noștri, în loc să ne ajute pe 
noi, pe cei din administraţie, pe cei din ministere, 
mai mult ne pun furci caudine.”— Gabriela Firea 


Aşa grăieşte Gabriela Firea cu trimitere la 


funcționarii — sau poate furcționarii — români din 
Belgia care lucrează în cadrul instituțiilor 

europene. Felicitări, o diplomă, un covor roşu și un 
omagiu muzical de la fanfara sindicatelor. Dacă 
scriitorul  mozambican Mia Couto primeşte 
Premiul Eduardo Lourenço pentru contribuții 
substanțiale la dezvoltarea limbii portugheze, 
corespondentul românesc al distincției s-ar cuveni 
să poarte numele Gabrielei Firea. Nu de alta, dar e 
prima echivalare a furcilor caudine cu bețele în 
roate, după ce atâția și atâția oameni de pe scena 
publică se vor fi învârtit în jurul confuziilor 
clasice. E totuşi nevoie de o fire (sau mai degrabă 
de o Fire) cu adevărat creatoare pentru ca sintagma 
în cauză să ilustreze o altă față a ignoranței: 
ignoranța cu ifose şi rochiță roz, cu cercei şi păr 
tapat, cu ştaif şi tupeu. Ignoranța kitsch, de tipul 
peşte de sticlă pe televizor şi carpetă cu „Răpirea 
din serai” pe perete. E tipul de ignoranță care te 
face să simți că e de datoria ta să te apuce 
pandeliile. 

Gabriela Firea nu ştie sensul cuvintelor, deşi are 
grijă să-şi fabrice portretul unui om care venerează 
logosul. Pe site-ul personal, la secțiunea „Biografia 
mea”, se pot citi următoarele: „La Bacău am urmat 
cursurile şcolii generale nr. 8 din cartierul Letea și 
apoi pe ale Liceului de aviaţie Henri Coandă, de 
unde m-am ales cu pasiunea pentru cuvântul scris, 
grație minunatului profesor de Limba Română 
Gheorghe Iorga. Studiile mi le-am continuat la 
Bucureşti, unde am urmat cursurile Facultăţii de 
Litere, specializarea Ştiinţele Comunicării. [...] 
Am fost atrasă încă de pe băncile liceului de 
presă”. Dacă „pasiunea pentru cuvântul scris” ar fi 
dublată de reflexul de-a deschide dicționarul când 
eşti nesigur pe un termen, prima care ar avea de 
câştigat ar fi Gabriela Firea. lar dacă adorația 
majusculată pentru limba română ar fi însoțită de 
revederea noțiunilor elementare de gramatică, 
Gabriela Firea ar afla că nu se scrie „noi 
stabilisem” (după cum se poate citi în romanul 
dumisale 7rei motive), ci „noi stabiliserăm”, şi că 

„fusesei” e un timp gramatical căruia 1 se poate 
spune doar mai mult ca perfectul simplu. Forma 
corectă e „fuseseși”, stimată doamnă, şi vă rog să 
mă credeți că nu vreau să vă pun nici furci, nici 
nurci ȘI nici măcar curci caudine. 

Sunt mulţi cei care folosesc greșit sintagma 
„furcile caudine”: cântărețe care se plimbă în zig 
zagea pe scenă, moderatori de emisiuni TV, 
comentatori sportivi, crainici de ştiri, politicieni, 
jurnalişti etc. Pentru unii, furcile caudine sunt, se 
vede treaba, nişte unelte care au supravieţuit 
agriculturii şi ritualurilor din străvechime (aproape 
că te aştepţi să dai peste ele într-un vers al lui 
Hesiod). Pentru alţii, ele sunt un soi de echivalent 
gospodăresc al Scyllei şi Charybdei — îi las 
Gabrielei Firea plăcerea de-a afla dacă adineauri 
numitele reprezintă un duo de muzică house, o 
marcă de parfum, varianta mediteraneeană a 
sistemului bielă-manivelă sau două jucătoare de 
tenis venite din calificări. În fine, pentru alţii 
furcile caudine trec drept o probă complicată, dacă 
nu chiar un simbol al exigenţei. Există, e adevărat, 
şi minţi înduioșător de fragede — cunosc cel puţin 
două — care păstrează despre furcile caudine 
impresia că ar fi niște instrumente de tortură din 
categoria fecioarei de fier, a ghetelor spaniole, a 
leagănului lui Iuda sau a vânei de bou. 

Pentru cultura generală a Gabrielei Firea, 
trebuie lămurit că furcile caudine se referă la 
condițiile umilitoare, înjositoare, greu de acceptat 
pe care învingătorul le impune învinsului în luptă, 
aşa cum se întâmplă la Caudium, într-o strâmtoare 
aflată la sud-est de Capua, unde romanii sunt 
învinşi de samniţi. lar expresia corectă, tot pentru 
culturala generală a Gabrielei Firea, nu este „a 
trece PRIN furcile caudine”, ci „a trece PE SUB 
furcile caudine”. Asta înseamnă că enunţurile pe 
care le auzim de mai bine de un deceniu încoace la 
televizor şi în care se cuibărește această sintagmă 
sunt bazaconii scornite de mintea unor sfertodocţi. 

Pentru Gabnela Firea şi împrospătarea memoriei 
dumisale, iată câteva: 1. „li mulțumim lui Marius 
(Țeicu — n. m.), care s-a strecurat printre furcile 
caudine din platou și ne-a adus amandine”. 2. „De 
mâine, elevii din clasa a douăsprezecea din 
întreaga ţară vor trece prin furcile caudine ale 
limbii române în cadrul examenului de 
bacalaureat”. 3. „Săptămâna viitoare, echipele 
româneşti de fotbal vor trece prin furcile caudine 
ale tragerii la sorți”. 4. „Populația de vârstă 
preşcolară e pasibilă de furcile caudine ale 
scarlatinei şi pojarului”. Cele patru enunțuri sunt 
pompoşenii agramate şi nimic altceva. Cine 
vorbeşte, femeie fiind, de „furcile caudine ale 
adolescenței” spune mulțumesc când i se sărută 
mâna. Eventual adaugă un „vai, dar nu trebuia”. 

Pe de altă parte, e bine că se face în sfârșit 
lumină: furcile caudine nu se numără printre 
sculele din șopron. Aşa stând lucrurile — şi înainte 
ca ignoranţa să capete proporții pandemice, dacă 
nu pandelice de-a binelea —, e momentul să 
intonăm, cu emoție şi avânt, refrenul de of şi aoleu 
„Gabriela, de ce minţi? / Furcile-astea nu au dinţi”. 


„E clar că am ajuns într-un moment în care 
nivelul de compromis pe care din păcate îl 
forțează preşedintele României arată, iată, încă o 
dată, că ne întoarcem într-un moment în care 
anomalii de tip „modus operandi” sunt, de fapt, 
cele care conduc fără echivoc România. Noi 
suntem determinaţi şi hotărâți, alături de premier, 
alături de coaliția aflată la guvernare, să nu 
cedăm, să nu ne abatem de la implementarea 
programului de guvernare.”— Carmen Dan 


Tudor Arghezi se întâlneşte cu Victor Eftimiu la 
una dintre intrările în Cişmigiu. Arghezi singur, 
văduvul Eftimiu cu o tânără atrăgătoare. „Dragă, 
dumneaei e secretara mea”, îngână cu un început 

de jenă Eftimiu. „Ce spui, dragă, tot mai secretezi, 
tot mai secretezi?” nechează subțire Arghezi. 

Între 1990 şi 1996, Carmen Daniela Dan n-are 
cum să fie secretara lui Victor Eftimiu. E, în 
schimb, secretara Şcolii generale nr. 3 din Videle şi 
— pentru o vreme în paralel — secretară a 
Consiliului Provizoriu de Uniune Naţională 
(CPUN). Dacă Liviu Pop ocupă de două ori 
funcția de ministru al Educaţiei, Carmen Dan e de 
trei ori ministru de Interne: şi în cabinetul Sorin 
Grindeanu, şi în cabinetul Mihai Tudose, şi în 
cabinetul Viorica Dăncilă. Este femeia care 
domnește peste bărbați şi coautoarea uneia dintre 
infamule româneşti ale ultimilor ani: reprimarea 
protestatarilor prezenţi în Piața Victoriei pe 10 
august 2018. 

Citatul de mai sus din Carmen Dan e o nouă 
probă la dosarul și așa stufos al divorțului dintre 
gură şi creier în sufrageria politică a PSD. Când se 
va sătura să difuzeze programe de Revelion cu 
Florin Iordache, Miron Cozma, Corneliu Bichineţ, 
Petre Roman, Nicolae  Bacalbaşa, Florin 
Condurățeanu şi alți bărbați exemplari ai 
neamului, postul de televiziune România TV ar 
putea monta un vodevil ale cărui cuplete să fie 
asigurate de perechea Carmen Dan-Liviu Pop. Ce-i 
recomandă pe cei doi? Nu „vocea şi talentul”, ca în 
B.D. la munte şi la mare, ci simetria silabică a 
numelor şi plăcerea cu care folosesc cuvinte 
despre care habar n-au ce înseamnă. La un festival 
de umor involuntar, Dan şi Pop ar avea şanse la 
podium, mai cu seamă dacă l-ar ține cineva pe 
Petre Daea legat de calorifer. 

În timp ce Liviu Pop nu ştie că e imposibil să 
anticipezi ceva ce s-a petrecut deja, Carmen Dan 
are probleme cu locuțiunile din latină. Din capul 
locului, ministrul de Interne trebuie să afle că 
modus operandi nu e rudă cu Gianni Morandi (nici 
măcar cu Morandi ai noștri, cei cu Beijo Uh-la-la), 
n-a câștigat Canzonissima şi n-a participat la San 

Remo. Bietul modus operandi însemnă „mod de 
operare” şi e o sintagmă frecventă în jargonul 
Juridic şi al criminaliştilor. Un ministru de Interne 
ar trebui s-o ştie, mai ales după absolvirea unui 
liceu de filologie-istorie. Când spui „anomalii de 
tip modus operandi”, e clar că nu ştii despre ce e 
vorba în frază și că nu te deranjează dacă observă 
şi alții. 

Pe de altă parte, cele două fraze pe care le emite 
Carmen Dan evocă principiul aforistului: „spune- 
mi ce-ai înțeles, ca să-ți spun ce-am vrut să zic”. 
Mesajul ministrului e imposibil de descifrat. Alan 
Turing şi-ar aprinde trei țigări odată dacă ar mai 
trăi. Dar dacă tot nu putem descoperi ideea, poate 
că nu e rău să zăbovim asupra felului cum e 
livrată. Da, fraza e ilogică, dar relieful ei merită 
descris. Întâi şi-ntâi, e de remarcat rima interioară 
din „arată, iată, încă o dată”, semn că avem de-a 
face cu sensibilitate şi subtilitate lirică. În al doilea 
rând, atrage atenția o combinaţie deloc la 
îndemâna oricui: „determinaţi și hotărâți”. Asta 
înseamnă o calchiere, un barbarism şi un pleonasm 
în doar trei cuvinte, dintre care unul e conjunctie. 

Frazele ministrului de Interne provoacă pe 
oricine să-i dea replica. Sigur, nu putem ajunge toți 
la un nivel comparabil de ermetism și 
incomprehensibilitate. Dar fiindcă, vorba lui 
Carmen Dan, „iată că trăim vremuri pe care nici nu 
le poate gândi un om care gândeşte normal”, 
ministrul e chemat să răspundă la următoarele 
întrebări: 

1. Ce „om care gândește normal” acceptă să fie 
considerat imbecil când ministrul îl anunță că 
„pericolul gazelor lacrimogene este un mit”? 

2. Ce vrea să spună ministrul când afirmă că „în 
piaţă, alături de protestatarii pașnici, au fost şi 
forțele de ordine şi au suportat în egală măsură 
efectele acestui gaz”? Mai precis: 

2.a. Dacă protestatarii erau paşnici, de ce a fost 
nevoie de gaze? 

2.b. Dacă pericolul gazelor „este un mit”, ce 
efecte au suportat forțele de ordine? 

2.c. Dacă X azvârle cu o piatră spre Y înseamnă 
că X şi Y sunt „în egală măsură” în pericol de-a fi 
loviți? 

3. Cu ce îl încălzeşte pe cel ajuns la spital din 
cauza gazelor lacrimogene faptul că respectivele 
gaze erau, după spusa ministrului, „omologate”? 

4. În cazul în care ministrul de Interne a 
identificat „doar cinci situații de persoane care au 
comis abuzuri potențiale”, iar prima numărătoare a 
răniților civili din Piaţa Victoriei a indicat patru 
sute de victime, nu cumva decurge de aici că 
fiecare jandarm a rănit optzeci de protestatari? 

Dacă da, strașnic modus operandi. 

Nu cumva abia asta e anomalia? 


„România nu este condusă de România, să fie 
foarte clar!” — Mădălin Voicu 


Se poate răspunde în destule feluri acestei 
afirmaţii. De exemplu, România este condusă, și 
încă de două ori, de Serbia în meciul din Liga 
Naţiunilor de la Belgrad (10 septembrie 2018), dar 
revine şi egalează de fiecare dată. Sau: România 
este condusă de o pletoră pe care Mircea 
Cărtărescu o rezumă astfel într-un interviu apărut 
în Adevărul: „De pe vremea când, prin 1950, erau 
luaţi oameni direct de la strung și de la mătură și 
puşi în conducerea ţării, n-am avut o clasă politică 
mai abisală în prostia er. Sau: România este 
condusă de nişte inşi care merg înapoi şi vor să 
ajungă înainte. 

Mădălin Voicu are însă altă părere. Din punctul 
lui de vedere, şi nu numai al lui, România este 
confiscată şi spolată de diverse structuri ostile, 
puse pe jaf. lar „tagma jefuitorilor” e compusă, 
vezi bine, din străini. Nu se ştie bine dacă Mădălin 
Voicu deține dovezi de natură să-i coroboreze 
inflamarea, însă remorcarea României la tractorul 

intereselor străine nu e singurul scenariu SF al 
vremurilor din urmă. Publicaţia A/-Ousboue, citată 
de revista New Money, iese pe piaţă cam în aceeaşi 
perioadă cu un studiu prin care își propune să 
demonstreze că regina Elisabeta a Il-a a Marii 
Britanii este urmaşa profetului Mahomed. 

Cine conduce România, după părerea lui 
Mădălin Voicu? Blestemaţii din Statul Paralel, 
îngrășaţi de dolarii lui Papa Soros şi susținuți în 
raptul lor diabolic de alte câteva nuclee ale 
nelegiuirii: cavalerii de la Malta, Banca Mondială, 
Clubul de la Roma, masonii, Grupul Bilderberg, 
Comisia Trilaterală, FMI, Institutul Regal pentru 
Afaceri Internaţionale și evreii. (Nu se suflă o 
vorbă despre dispensarul din Găeşti.) Li se adaugă 
alte două state cărora încă nu li s-au descoperit 
capitalele, dar a căror influență malefică e dincolo 
de dubii: Statul Perpendicular şi Statul Oblic, zis şi 
Diagonal. Eminenţele cenușii ale acestuia din 
urmă au două sediu departe unul de celălalt, tocmai 
pentru adormirea vigilenței: unul pe Aleea Diagon 
din heptalogia lui J.K. Rowling, celălalt pe 
Avinguda Diagonal din Barcelona. Cine s-ar fi 
gândit? Uite că știu chinezii ce știu când interzic 
Harry Potter la ei în ţară. Oameni cu fosfor la 
gămălie, nu ca alții. 

Cei care ştiu să citească printre rânduri chiar şi 
declaraţiile nescrise își dau seama foarte bine că 
observația lui Mădălin Voicu merită urmărită în 
profunzime. De aici, întrebarea: ar putea cele trei 
state (Paralel, Perpendicular şi Diagonal) să 
înfăptuiască singure îngenuncherea României și 
prăvălirea ei cu fruntea în țărână? Nici vorbă. 
Lucrurile sunt mult mai complicate. Chiar 
complexe. Semnul exclamării de după enunţul lui 
Mădălin Voicu e, grafic vorbind, o lumânare cu 
susul în jos. Or, lumea fiind ea însăși răsturnată, se 
cuvine să revenim în poziția firească și să facem 
acelaşi lucru şi cu lumânarea, ca să vedem ce vrea 
cu adevărat să însemne. Ce face o lumânare? 

Împrăştie lumină. Ei, vedeţi? Vă duce mintea. E la 
mintea cocoşului că trimiterea lui Mădălin Voicu 
se referă la //luminati, denumire sub care se 
ascunde în realitate Oculta Mondială. Exact, e 
vorba de aceiaşi Iluminati care apar în Îngeri şi 
demoni de Dan Brown. Şi care-i iau minţile 
regizorului Ron Howard, silindu-l să-l pună pe 
Tom Hanks să înoate în Fontana dei Quattro Fiumi 
din Piazza Navona ca să-l salveze de la înec pe 
Marc Fiorini, alias cardinalul Baggia, unul dintre 
cei patru Preferiti şi viitorul papă Luca I. Asta 
chiar dacă apa din fântână nu e mai adâncă de 40 
de centimetri, ceea ce face înecul imposibil. Nici 
măcar Peter Dinklage nu se poate simţi în pericol 
dacă intră în fântână. 

Grupul de //luminati şi ceilalți arhitecţi ai răului 
se grupează, conform teoriilor din care se 
alimentează şi punctul de vedere al lui Mădălin 
Voicu, într-o piramidă a puterii, care se sprijină pe 
ceva numit, cu un termen care te face să tremuri 
(de râs), „satanismul talmudismului masonic”. În 
vârful piramidei se găseşte „ochiul care vede tot”, 
sub care, la nivelul 1, stă o persoană care seamănă 
cu regina Angliei, dar nu e. Conspiraţioniștii cu 
doctorat în paranoia galopantă denumesc acest 
organ atotvăzător „ochiul lui Lucifer” sau „ochiul 
lui Satan” şi susţin că entitatea care are controlul 
asupra lui controlează şi banii lumii. E un scenariu 
demn de Pavel Coruţ, care, dacă nu ştiaţi, își 
publică opera la Editura Coruţ Pavel, laolaltă cu 
cele ale unor colegi de salon (din portofoliu: 
Mântuirea de după cumplita rătăcire, Misterul 
galactic din Valea Regilor Conjuraţia 
apocaliptică, Lacrimi din Muntele Sacru, Noi vom 
renaşte dintr-un vis, Conspirația spaimei şi a urii 
şi — nu vă dezlegaţi centurile — Omul și-a învins 
bestia). 

Lucrurile se leagă. O fi sau n-o fi Mădălin Voicu 
la curent, dar din Oculta Mondială face parte şi 
The Alan Parsons Project. În 1982 trupa scoate 

albumul intitulat sfidător Eye in the Sky (Ochiul 
din cer), în a cărui piesă de titlu stau cuibărite 
versurile: / am the eye in the sky, / Looking at you 
/I can read your mind, / I am the maker of rules / 
Dealing with fools, /I can cheat you blind. Ochiul 
din cer e, desigur, atotvăzător. Dar poate nu ştiţi 
cine e Alan Parsons, şeful trupei. Nimeni altul 
decât inginerul de sunet al lui Pink Floyd de pe 
Dark Side of the Moon. lar piesa a şasea de pe 
Dark Side of the Moon se cheamă Money. Ne-am 
lămurit, da? 

Sigur, pedanţii pot avea mici obiecţii. Bunăoară, 
cum poate ochiul lui Lucifer să privească din cer, 
când ştim că Lucifer, alias Satana, alias îngerul 
izgonit din rai, e cazat la subsol? Conspiraţioniștii 
nu se hrănesc însă nici cu Biblia, nici cu Dante și 
nici măcar cu Milton, aşa că argumentul nu-i 
impresionează. Ceea ce le atrage atenția, în 
schimb, este prezenţa pe nivelul 2, imediat sub 
regina care seamănă cu Elisabeta, dar nu e, a 
treisprezece familii care compun, previzibil, 
„Consiliul celor 13”. Ele sunt, conform descrierii, 
„cele mai puternice şi bogate familii din lume” şi 
stau deasupra nivelului 3 (logic), populat de 300 
de „sub-familii”. Care ştiţi ce alcătuiesc? Exact, 
„Comitetul celor 300”. Şi știți cum sunt 
prezentate? Exact, drept „cele mai puternice şi 
bogate sub-familii din lume”. Țesătorii acestor 
teorii nu dau numele sub-familiilor, dar au grijă să 
consemneze cele treisprezece familii din 
„Consiliul celor 13”, care, se adaugă în toate 
materialele alarmiste, compun aşa-numita 
„Aristocrație neagră”. Și de fapt nici nu e vorba de 
familii, ci de dinastii în toată regula: Astor, Li, 
Russell, Rockefeller, Kennedy, Freeman, Du Pont, 
Onassis, Van Duyn, Rothschild, Collins, Reynolds 
şi Bundy. Ce poți să spui? Familia Bundy părea 
mai săracă în film, dar probabil că era o 
stratagemă. lar cei care cred în gogoşile privitoare 
la averea uriașă a lui Bill Gates şi Carlos Slim 

Helu trebuie treziți la realitate până nu se fac de 
râs. Aflaţi, naivilor care sunteţi, că Sir Evelyn de 
Rothschild are nu mai puţin de 500 de trilioane de 
dolari. Adică peste jumătate din averea totală a 
lumii. 

O ramificaţie a unei aripi a unei așchii a unei 
țăndări a unei astfel de familii conduce în realitate 
şi România. Asta spune Mădălin Voicu. Doamne 
ajută şi să fie primit. Pe cine ați prefera? 
Rockefeller? Astor? A, nu, vă rog, nu Bundy. Zău! 

Site-ul  bucovinaprofundă.wordpress.com, pe 
care se pot citi asemenea fantezii, adaugă o 
concluzie care se armonizează perfect cu neliniștea 
lui Mădălin Voicu: „Lucrul cel mai periculos la 
întreaga piramidă a puterii oculte este sorgintea sa 
luciferică, asumată conştient la primele 5-6 
niveluri, în mare parte, şi inconştient și implicit în 
rest. Satanismul manifestat cultic prin talmudismul 
masonic este firul roșu ce influențează şi străbate 
aceste structuri de putere. Astfel, putem afirma că 
astăzi erezia cea mai influentă la nivel mondial 
este erezia iudaică a talmudismului luciferic, a 
sionismului mistic satanist. Propaganda prozeltă a 
acestor erezii cuprinde întreaga lume, atacul este 
unul la nivelul minţii oamenilor, în încercarea lor 
de a realiza o iudaizare talmudică a lumii”. 

Lipsesc doar gorilienii şi reptilienii lui Lorin 
Fortuna, aibă-l Cel de Sus (nu ochiul) în pază. 

Dacă Braiconf Brăila va fi vreodată amenințată 
de faliment, se va putea salva producând cămăși de 
forţă. Poate că nu e cerere, dar e cu siguranță 
nevoie. 


„Construcția de autostrăzi, care, în paranteză 
fie spus, ne-ar fi utile pentru ca toată creşterea 
economică s-o punem în operă, închid paranteza. 
Este că mi-am pus întrebarea şi bine ați spus în 
raport, de ce oare noi nu? Am luat conceptul 

anticorupţie şi l-am transformat în repercutarea 
dezvoltării.” — Gratiela Gavrilescu 


Două lucruri lipsesc în prima parte a enunţului, 
până la „paranteza”: predicatul şi sensul. În ceea 
ce-l priveşte pe primul, nu e grav. Istoria literaturii 
universale musteşte de fragmente eliptice. Iată 
unul, la întâmplare: Dogs, undistinguishable in 
mire. Horses, scarcely better; splashed to their 
very blinkers.  Footpassengers, jostling one 
another s umbrellas in a general infection of ill- 
temper, and losing theirfoot-hold at street-comers. 
Grațiela Gavrilescu şi colegii de bibliotecă vor fi 
recunoscut, fără îndoială, câteva rânduri din Jn 
Chancery, capitolul introductiv din Bleak House 
(Casa umbrelor) de Charles Dickens. Dacă 
memoria e de folos, cu George Orwell au 
politicienii ce au, mai cu seamă când li se împart 
exemplare dintr-o anumită carte în plenul 
Parlamentului. Dickens, în schimb, le place, mai 
mult ca sigur. Fiindcă vorbeşte despre năpăstuitți şi 
nevoiaşi, despre copii săraci şi adulți scăpătați. 
Când vom avea la Educație un ministru care să 
încurajeze activ şi oficial plagiatul, măcar două- 
trei romane ale lui Dickens vor putea fi transcrise 
(preferabil, în traducere) drept program de 
guvernare al PSD. 

Dacă absența predicatului nu e un capăt de țară, 
cea a sensului nu poate fi trecută cu vederea. Poți 
doar să speri că ai prins-o pe Grațiela Gavrilescu 
în plină perioadă de acumulări poetice din zona 
suprarealismului şi a dicteului automat. Mesajul ei 
pare încropit prin scoaterea cuvintelor din căciulă, 
de unde și impresia de aleatoriu. Libertatea de 
asociere imaginativă trebuie apărată în orice 
condiții, mai puţin când vrei să transmiţi ceva 
electoratului sau ziariştilor prezenți la conferința 
de presă. Atunci scăpărările avangardiste nu-şi au 
rostul. E nevoie de concizie şi precizie. E nevoie 
să fii înţeles cu uşurinţă și să te fereşti de echivoc. 

Exact asta nu face Graţiela Gavrilescu în 
momentul când 1 se cere un punct de vedere. Asta 
dacă nu cumva punctul de vedere vizează 
guvernarea tehnocrată (nepoata Statului Paralel, 
după cum se ştie). Atunci ministrul ştie să 
vorbească pe şleau: „Anul 2016 a fost anul 
amorțirii poporului român”. 

În ce priveşte construcţia de autostrăzi, lucrurile 
şi lucrările par să se fi dezmorțit sălbatic. E 
adevărat, din ce spune Graţiela Gavrilescu despre 
autostrăzi nu se înțelege nimic, dar românii se pot 
consola cu limpezimea de cleștar a lui Lucian 
Şova, ministrul Transporturilor. Spre deosebire de 
Dan Şova, care promite fără acoperire sute de 
kilometri de autostradă, Lucian Șova e mai abil şi 
descifrează astfel harta intereselor: „Există o 
minunată rețea de autostrăzi în Occident. De ce au 
venit multinaționalele aici? Au venit că sunt salarii 
mici. Când o să avem autostrăzi, o să avem salarii 
mari. Şi toți vor pleca. Către alte zone fără 
autostrăzi, dar cu salarii mici”. 

Nici raționamentul lui Lucian Șova nu e ferit de 
hibe. Există şi aici două întrebări referitoare la 
fericirea de-a nu avea autostrăzi şi de-a ne păstra 
multinaționalele în ţară: 1. Păi nu fac 
multinaționalele parte din Statul Paralel care 
obstrucționează PSD-ul şi pune roate în bețele 
guvernării? Şi atunci n-ar fi mai bine să plece 
„către alte zone” şi să ne lase în mândria noastră 
stropită cu mujdei şi țuiculeană? 2. Care sunt acele 
„alte zone” despre care vorbeşte Lucian Şova? Cu 
770 de kilometri de autostradă, România stă la 
coada clasamentului european. Vecina Ungarie e 
de două ori mai mică decât România şi are aproape 
de două ori mai mulți kilometri de autostradă. 
Olanda e cât Oltenia şi are aproape 3.000 de 
kilometri. Spania se apropie de 17.000, Germania 
a depăşit 13.000. Oare acolo or (mai) fi 
multinaționale, ce crede domnul Șova? 

Graţiela Gavrilescu nu trebuie să răspundă la 
multe asemenea întrebări. E suficientă una și 
mecanismul comunicării se blochează. Când nu 
pricepi ce ţi se spune (şi nu din vina ta), nu poţi să 
spui decât „cum adică?”. Dar rişti să repeti 
formula de multe ori, fiindcă Graţiela Gavrilescu 
nu are ştiinţa vorbirii pe înțelesul celorlalți. Până și 
o declarație simplă ricoșează în umor involuntar. 
„Vizavi de calitatea aerului şi de o taxă de mediu, 
nu vom vorbi de nicio taxă de mediu”, glăsuieşte 
ministrul. Printre altele, e de văzut cum izbuteşte 
Graţiela Gavrilescu să se plaseze, în diafana 
dumisale corporalitate, vizavi de o abstracție. Căci 
„vizavi” de calitatea aerului înseamnă „față în faţă 
cu calitatea aerului”. Noroc că, agilă fiind, Graţiela 
Gavrilescu ia conceptul  anticorupției şi-l 
transformă în repercutarea dezvoltării. 

Să vă mai aud că Lobo Antunes e greu de citit şi 
Finnegans Wake aproape imposibil de tradus. 

Eugen Lovinescu susține despre dicteul automat 
că este un fel de-a fugi de conştient şi de-a te 
apropia de „irațional şi ilogic, găsit pur în stare 
onirică”. Frumoase lecturi aveți, doamnă. 


DIN ACEEASI CATEGORIE: 


„Pădurea am găsit-o, am găsit şi ursul. Când îi 
luăm pielea, atunci facem şi propunerea.” — Liviu 
Dragnea 

„ Trebuie să avem mare grijă cum implementăm, 
cum începem şi stopăm acest virus.” — Graţiela 
Gavrilescu 

„Există filme suficiente, apocaliptice, în care 
lipsa de energie ne duce într-o altă societate.” — 
Anton Anton 

„Durata se învârte permanent” — Liviu Dragnea 

„Istoria partidului, reprezentată de foştii 
preşedinţi, să nu fie participativă în partea 


bati t 


negativistă.”— Marian Neacşu 

„Eu sunt un coleg ales de către colegii mei."— 
Valeriu Zgonea 

„Zi de zi, seară de seară, am luat termometrul 
problemelor națiunii. ”— Gabriela Firea 

„Rezultatul final îl vom prezenta la sfârşi”— 
Eugen Nicolicea 

„Funcţia aceasta, pe care mi-au dat-o colegii 
mei într-un congres, mă obligă să blochez moartea 
partidului sub povara problemelor unor lideri.” — 
Valeriu Zgonea 

„Doamna prim-ministru a rămas deschisă ca şi 
la instalare. ” — Liviu Dragnea 

„Să punem Centenarul pe tricoaiele noastre şi 
pe afişele noastre. Tot ceea ce înseamnă.” 
Cosmin Butuza 

„Nu poți să fii de stânga, de dreapta. Poţi să fii, 
eventual, de stânga-mprejur.”— Eugen Nicolicea 

„Fiecare vin cu scrisori.” — Cătălin Rădulescu 

OARBĂ ÎN ŢARA CHIORILOR 


Oarbă e justiția, desigur. De o bună bucată de 
vreme, justiția din România e protagonista unui 
scandal de pornografie morală. Şi în același timp, 
poarta de cetate în care izbesc berbecii marilor 
infractori. Testamentul în care se stipulează 
înrobirea mafiotă a justiției este lăsat cu limbă de 
conferință de presă de Victor Ponta, care pozează 
astăzi în cruciat al dreptăţii. Calul alb în şaua 
căruia se iveşte Ponta la emisiunile TV unde e 
invitat este, de bună seamă, vopsit. Dacă râcâi 
puţin cu unghia, roşul iese imediat la iveală. În 
fond, nimic ilogic aici. După ce-a umblat atâta 
vreme cu cioara vopsită a plagiatului, Victor Ponta 
apare astăzi pe calul bălan al principiilor şi 
exigenţei. Pentru cei cu memoria mai scurtă decât 
geaca, o aducere aminte din august 2012, când 
Victor Viorel Ponta, prim-ministru de cinci luni, 
declară că „domnul Flutur şi alţii, că sunt mai 
mulți, cred că se vor lămuri, în perioada 
următoare, după ce luăm controlul politic asupra 
DNA-ului”. 

Transformarea Justiției într-o curățătorie care să 
albească  rufăria  corupţilor, în frunte cu 
președintele PSD,  condamnatul penal Liviu 
Dragnea, durează deja de multă vreme. Se joacă 
brutal, la intimidare şi la os. Fără scrupule, fără 
jenă şi prin conivente care ar trezi admiraţie printre 
bandele de jefuitori albanezi de trenuri. Stavilele în 
calea hoţilor fără număr sunt tot mai puţine. Cu 
Laura Codruța Kövesi trasă pe linie moartă și cu 
Augustin Lazăr hărțuit isteric în emisiuni imunde, 
Justiția se ține într-un fir de păr. E de văzut cine-l 
va reteza: Tudorel Toader? Eugen Nicolicea? Călin 
Popescu-Tăriceanu? Liviu Dragnea însuşi? 
Comisia juridică a Senatului? 

Nu se ştie, dar (încă) se speră că operația va da 
greş. Binele învinge chiar şi în filmele proaste. 

„Orice om îi este teamă de o plângere penală, 
dar eu sper să nu se ajungă la astfel de lucruri 
pentru că eu cred în justiţie şi cred că toată lumea 
trebuie să credem în justiţie.” — Viorica Dăncilă 


PSD sărbătoreşte şi România comemorează doi 
ani de guvernare PSD cu un premier care 
împleteşte exemplar viciul de exprimare cu viciul 
de gândire. Nu sunt mulți politicienii români din 
ultimele decenii cu o atât de bună sincronizare a 
defectelor. Şi nu sunt mulţi cei care au dovedit, 
încă de la prima apariție publică, o atât de 
flagrantă inadecvare. În plus, Viorica Dăncilă face 
parte din grupul restrâns al celor care suscită, din 
secunda ivirii pe radar, o serie de simțţăminte 
diverse, dacă nu contradictorii de-a binelea. Pe 
lângă  mefienţa tradițională (şi nu neapărat 
românească) față de politicieni, omul politic 
suscită un sentiment predilect. Nu cinci, nu trei, nu 
opt. Unul. În ograda politicii românești, e uşor de 
identificat sentimentul predilect pe care-l încerci în 
prezența sau la vederea lui Şerban Nicolae 
(indiferent dacă are sau nu poze compromițătoare 
cu tine). A lui Eugen Nicolicea (indiferent dacă te 
face sau nu nesimtit). A lui Victor Ponta. A lui Dan 
Voiculescu. A lui Liviu Dragnea. A lui Ion Iliescu 
(ar fi nedrept să-l uităm). 

Viorica Dăncilă, în schimb, trezeşte în semeni 
un cocktail de afecte care, ca orice amestec 
pretențios, ţi se suie la cap şi-ţi coboară în glezne. 
Ţi-e milă, fiindcă i se simte tracul prin ecran. Ţi-e 
ruşine, fiindcă dispui de un simţ al ridicolului pe 
care, dacă îl are cumva şi premierul, trebuie că şi l- 
a ascuns atât de bine, încât nu mai ştie unde l-a 
pus. Ţi-e silă, fiindcă omul ăsta te reprezintă afară, 
în întâlnirile pe care le are cu oricine, începând cu 
omologii cărora le uită numele şi sfârșind cu 
„Sfintia Voastră” papa. Simţi /ehamite, fiindcă nu 
poți înainta cu oameni care merg înapoi. Simti 
furie, fiindcă un asemenea rezervor de confuzii şi 

boacăne a beneficiat de o  sinecură 
europarlamentară de pe urma căreia s-a trezit 
milionar în euro, când în ţară cercetarea e în aer și 
cercetătorii fug mâncând pământul.  Simţi 
stupefacție, fiindcă un partid e în stare să asigure 
două mandate consecutive în Parlamentul 
European unei persoane care nu ştie nici să fluiere 
într-o limbă străină. Simţi blazare, fiindcă începi 
să te convingi că unul dintre criteriile de 
promovare în PSD, alături de fidelitatea faţă de 
şef, e selecția negativă. Simţi neputinţă, fiindcă îţi 
dai seama că nici o critică, nici o persiflare şi nici 
o tăvălire prin ridicol n-o va clinti din funcţie. Pe 
lângă toate astea, simți că ai alunecat în tunelul 
timpului şi te-ai trezit înapoi pe vremea lui 
Constantin Dăscălescu, Ilie Verdet și alte 
rudimente politico-oratorice ale căror dosuri au 
ocupat fotolii prim-ministeriale. Poate că singurul 
alt personaj care suscită în prezent sentimente care 
se bat cap în cap şi căruia, în lipsa unui termen 
adecvat, i se spune politician este Bourvilul din 
PSD Petre Daea. 

Enunţul de mai sus al Vioricăi Dănilă 
dovedește că, dacă te concentrezi cum se cuvine, 
poti greşi încă de la primul cuvânt. Eroarea comisă 
aici îl apropie pe premier de pătura largă a 
fotbalştilor care au stabilit, fără consultarea 
Academiei Române, că viitorul limbii române se 
află în cuvintele invariabile şi că flexionarea 
cuvintelor e o dovadă de mărginire şi snobism. 
„Orice om îi este teamă” în loc de „oricărui om îi 
este teamă” e totuna cu „fata care îi spun «la mulți 
ani»” în loc de „fata căreia îi spun «la mulţi ani»”. 
Deschideţi televizoarele şi pândiţi declarațiile 
fotbaliştilor sau antrenorilor români. Cu excepţiile 
cuvenite, veţi auzi, din majoritatea gurilor, 
următoarele: 

„Îi cunosc pe băieţii care am jucat.” 

„Am folosit şi tineri care le-am dat şansa să 
arate ce pot.” 

„Nu înţeleg episodul care faceţi referire.” 

„El e omul care o să-i port întotdeauna respect.” 

Vorba nepieritoare a lui Gheorghe Hagi: „Iancu, 
dacă talent, orice, ne-a demonstrat tuturor!” 

Numai că deosebirea dintre „orice”-ul Vioricăi 
Dăncilă şi „orice”-ul lui Gheorghe Hagi e uriașă. 
Aşa cum spune acelaşi Hagi, „fiecare om suntem 
diferiți”. Dintre cei doi, restanțier — dacă nu 
corigent, dacă nu repetent — e premierul. Hagi a 
avut jocul de cap necesar unui bun joc de picior și 
a dat rezultate. Viorica Dăncilă, în schimb, nu are 
Jocul de cap necesar unui bun joc de gură (a nu se 
confunda cu „un joc bun de gură”) şi nu dă 
rezultate. 

Pe de altă parte, pasiunea pentru simetrie 
retorică a premierului îi impune să-şi încheie 
enunţul aşa cum l-a început: cu o eroare. Stăruie 
aici ceva din subtilitatea rotundă a lui Uroborus, 
simbolul antic de forma unui şarpe sau dragon care 
îşi înghite coada și îşi preschimbă astfel corpul în 
cerc. Folosit frecvent în ilustrațiile alchimice, 
Uroborus îşi schimbă denumirea în mitologiile 
lumii, dar își păstrează forma şi esenţa. Indiferent 
dacă se cheamă Midgard, Quetzalcoatl sau 
Aidophedo, şarpele sau dragonul care își prinde 
coada în gură e principiul ordonator al multora 
dintre enunțurile rostite de premier în ceea ce a 
ajuns deja să se cheme dăncileză. Dacă tot a 
început cu un „orice om” în loc de „oricărui om” 
sau „oricui”, Viorica Dăncilă încheie cu „toată 
lumea trebuie să credem”. Având de ales între „cu 
toții trebuie să credem” şi „toată lumea trebuie să 
creadă”, şeful (hm!) guvernului (hm hm!) ştie că 
adevărul e la mijloc şi decide să aleagă, inspirat 
mai degrabă de Stephen R. Covey decât de 
doctrinele politice ale timpului, a treia cale: cea 
incorectă gramatical. Poţi să te superi? Nu poți. 
Din două motive. În primul rând, să-i răpești 
Vioricăi Dăncilă dreptul la eroare e ca și cum i-ai 
fi răpit detenta lui Michael Jordan. Singura 

consecinţă ar fi ciobirea unui brand politic care se 
sprijină pe derută şi agramatism. În al doilea rând, 
confuzia dintre singular şi plural e joacă de copii 
pe lângă confuzia dintre Podgorica şi Pristina. 
Când iei Muntenegru drept Kosovo şi pe ortodocși 
drept musulmani, vorba premierului, „orice om îi 
este groază” de ce se poate întâmpla. 

La rândul lui, viciul de gândire este, în cazul 
Vioricăi Dăncilă, la fel de uşor depistabil ca viciul 
de exprimare. Mai simplu spus, nu se teme chiar 
oricine de o plângere penală. Se tem doar cei care 
au motive s-o facă: escrocul, falsificatorul, 
evazionistul,  tăinuitorul, hoțul, violatorul, 
sperjurul, criminalul. În rest, cât o fi de firească 
frica — şi e, nu încape discuţie —, ea nu te vizitează 
dacă te ştii curat. lar dacă totuşi eşti nevinovat şi 
devii ținta unei plângeri penale, lucrurile se 
lămuresc şi se rezolvă în instanță. Câtă vreme 
Justiția scapă de anexare şi de jug politic. 


„De ce să-mi dau demisia din Comisia 
Juridică? Cu ce afectează verdictul de 
colaborator? Că nu mai există poliție politică.” — 
Ciprian Nica 


Chiar aşa, ce rost au cramponările de amănunte 
nesemnificative? Şi, în fond, unde e 
incompatibilitatea? Mai bine un cântec vesel să 
cântăm. 

Cu peste un deceniu în urmă, înainte de-a începe 
să dea semne de şubrezire a minţii, liderul țărănist 
Ion Diaconescu vrea să facă o glumă şi scoate un 
porumbel: „Toţi am fost puţin securiști”. leşită din 
gura unui prigonit al sorții, al PCR şi al Securității, 
vorba aceasta fără noimă se face, în timp, streaşină 
pentru mulţi. lată alhbiul perfect, îşi spun amatorii 
de cosmetizări biografice şi se înghesuie să prindă 
un loc alături de ceilalți acoperiți. 

Îngrăşat o vreme cu băligarul Securităţii, 
deputatul Ciprian Nica pretinde acum statut de iris, 
conform celui care nici usturoi informativ n-a 
mâncat, nici gura nu-i miroase a pâră patriotică. 
Răzvrătirea lui interogativă e interesantă fundcă 
lămurește chestiunea nivelului său de tupeu și 
inteligență, aflate în raport de proporționalitate 
inversă. În februarie 2009, Consiliul Naţional 
pentru Studierea Arhivelor Securităţii expediază 
Curții de Apel Bucureşti o notă prin care deputatul 
Ciprian Nica este dovedit colaborator al 
Securităţii. Trei ani şi jumătate mai târziu, în 
octombrie 2012, Curtea de Apel Bucureşti decide, 
la fondul dosarului, că lucrurile stau într-adevăr 
aşa: Nica s-a confesat repetat şi insistent la 
Mănăstirea Secu. Prin spovedanii în scris, desigur, 
fiindcă scripta manent. 

Într-o declarație pe care o face ulterior pentru 
Mediafax, Nica se declară, dimpotrivă, o victimă 
colaterală a Securității și pretinde că doar şantajul 
l-a făcut să colaboreze. E neclar cum şi de ce ar fi 
șantajat Securitatea un minor, aşa cum era 
deputatul la data racolării (după cum singur 
afirmă). Oricum însă, nu e singurul caz de răsucire 
cu 180 de grade de pe scena publică. Printr-un 
stânga-mprejur care l-ar face să urle de invidie pe 
Michael Fladey, Miron Cozma susține, la rândul 
lui, că este o victimă a mineriadelor, necum unul 
dintre arhitecții lor. Mai mult, Cozma beneficiază, 
de ani buni, de o pensie specială în calitate de 
victimă a mineriadelor, după ce obține câştig de 
cauză la Curtea Europeană a Drepturilor Omului, 
aşa cum reamintește revista Business Magazin în 
numărul din 11 martie 2018. Pitoresc tărâm, 
România. Etern, fascinant şi mai multe nu. 
Business Magazin readuce în discuţie pensia lui 
Cozma în aceeaşi zi din calendar când, în 1990, 
George Șerban citește Proclamaţia de la Timişoara 
din balconul Operei de Stat. Să zicem că asta ar fi 
o potriveală. E de văzut totuşi ce statut ar trebui să 

aibă Aurica Crăiniceanu şi Andrei Frumuşanu, 
dacă Miron Cozma este o victimă a mineriadelor. 
Şi e de sperat că, în cazul în care există, urmașii lui 
Ion Râmaru vor face tot ce ține de ei ca să-l 
reabiliteze, să nu-l lase „cu onoarea nereperată” și 
să-l transforme, tot în urma unei decizii în instanță, 
într-o victimă a criminalelor în serie. 

Revenind la Ciprian Nica — sau „Bratosin”, dacă 
preferați numele de cod —, mai trebuie spus că, în 
primăvara lui 2014, Înalta Curte de Casaţie şi 
Justiţie confirmă decizia Curţii de Apel din 2012 şi 
stabileşte că deputatul a fost într-adevăr 
colaborator al poliţiei politice. La data când ÎCCJ 
decide acest lucru, Ciprian Nica este în continuare 
deputat. Iar aici apare o problemă. De ce? Fiindcă 
Nica apucase să semneze că n-a fost „Bratosin”. 
Altfel spus, că nu a făcut poliție politică și nu a 
colaborat cu Securitatea. Este o declarație 
obligatorie pentru toți parlamentarii, indiferent de 
partidul din care fac parte. Ciprian Nica nu e 
singurul care comite un fals în declaraţii, fără ca 
asta să-i micşoreze culpa. Simţind că un nou 
mandat de parlamentar, al treilea, ar putea produce 
neplăceri în sectorul vrâncean al partidului, Marian 
Oprişan, superiorul ierarhic și teritorial al lui 
Ciprian Nica, nu-l mai trece pe acesta pe lista 
pentru alegerile parlamentare din 2016. 

Un lucru este cert, vorba analistului de fotbal 
Ile Dumitrescu: literatura română n-a pierdut 
nimic  neademenindu-l pe Ciprian Nica spre 
nuvelă, roman, poezie sau teatru. Omul are 
răbdare, timp şi vigilență, în schimb, îi lipseşte 
talentul, după cum arată câteva dintre raportările 
făcute la Ochiul şi Timpanul, publicate cu nişte ani 
în urmă de Curentul şi de alte câteva publicaţii: 


„Vă informez că numita Camarad 
Daniela întreține relații cu mai mulți 
cetăţeni străini din cadrul internatului 
Liceului nr. 6. În luna ianuarie a fost 

Sau: 


Sau: 


Sau: 


plecată de acasă câteva zile, fiind căutată 
de către mama ei în internat. În aceeaşi 
seară, un milițian a găsit-o în camera 
unui elev din Palestina. Bratosin.” 


„Vă informez că elevii Stavri Eugen şi 
Butnaru Ovidiu, de la Liceul Caragiale, 
întrețin relații de prietenie cu elevii 
străini care sunt cazați la internatul 
Liceului nr. 6, şi anume Ahmed, Nobil şi 
Tarik. Sunt văzuţi în compania lor foarte 
des, atât în internat, cât şi în oraş. Au 
obiceiul de a mai cumpăra lucruri sau 
obiecte (țigări, gumă, casete) de la 
aceștia. Bratosin.” 


„Vă informez că în săptămâna | 
martie-4 martie 1977, unul dintre elevii 
străini din Pakistan, pe nume Ahmed, 
cazat la internatul Liceului nr. 6, a 
vândut 3 (trei) ceasuri marca Ruhla. De 
asemenea, acest elev, împreună cu un alt 
coleg al lui, Isami, face vânzări de țigări 
cumpărate de la snop. Țigările le poartă 
cu el într-o geantă sport, de formă 
paralelipipedică de culoare gri închis. 
Bratosin.” 


„Vă informez că numitul Bârzea Tinu, 
elev anul IV la chimie şi cazat la 
internatul Liceului nr. 6, camera 54, 
împreună cu colegul său, ascultă 
frecvent emisiunile postului Europa 
Liberă. De asemenea, vecinii din 

camerele 53 şi 55 participă la ascultarea 
emisiunilor acestui post. Bratosin.” 


Encore? Encore să fie; 


„Vă aduc la cunoştinţă că elevul 
Mihăilescu Ștefan, anul IV P, de la 
Liceul de Muzică şi Arte Plastice 
Ploieşti, a întreținut legături de prietenie 
cu mai mulți elevi străini care locuiesc în 
internatul Liceului nr. 6. L-am văzut 
foarte des plimbându-se cu aceştia şi 
chiar la restaurant. Este un tip nu prea 
inteligent, mediocru la învățătură şi la 
specialitate, sociabil, care totuşi nu 
inspiră încredere.” 


Fireşte, piesele de mai sus şi altele ca ele nu pot 
fi livrate destinatarului fără un act corespunzător. 
Noţiunea de gentlemens ' agreement nu există în 
România lui Nicolae Ceaușescu. Ca să poată da 
raportul, Ciprian Nica trebuie să-şi ofere serviciile 
în scris. Ceea ce şi face: 


„Subsemnatul Ciprian Nica, născut în 
Țifeşti (Vrancea) şi domiciliat în Țifeşti, 
elev al Liceului de Muzică şi Arte 
Plastice din Ploieşti, anul III P, 
cunoscând că apărarea patriei este o 
datorie a fiecărui cetățean din RSR, mă 
angajez să ajut organele de Securitate 
prin furnizarea de date şi informaţii 
despre persoane şi fapte ce ar aduce 
prejudicii Securității statului. În 
colaborarea cu organele de Securitate mă 
angajez să fiu sincer și cinstit, să respect 
adevărul şi totodată să nu divulg 
secretele colaborării nici unei persoane, 
indiferent de gradul de rudenie şi de 
funcție. Sunt conștient că nerespectarea 

prezentului angajament ar leza unele 
relații ale Securității statului. 
Informaţiile pe care le voi furniza sub 
formă de note scrise le voi semna cu 
numele de Bratosin, în loc de numele 
meu real. 2 iunie 1976.” 


Cine ştie măcar o parte dintre dedesubturile 
anilor 1970 şi 1980 e dator cu un zâmbet când 
citeşte despre „furnizarea de date despre persoane 
şi fapte care ar aduce deservicii Securității”. Din 
moment ce notele informative ale lui Ciprian Nica 
se referă la adolescenți care vând gumă de 
mestecat, ceasuri sau țigări, e limpede că 
„deserviciile” invocate ţin de concurenţa pe care 
elevii ar reprezenta-o, haotic şi dezorganizat, 
pentru securiştii bişniţari, reprezentaţi cu spor şi 
consistență pe diverse paliere. În plus, se ghicește 
aici un soi de autodivulgare, câtă vreme se poate 
bănui că, la șaptesprezece ani, Ciprian Nica nu-şi 
redactează singur angajamentul de informator, ci îl 
scrie după dictare. Asta dacă nu cumva o fi o mică 
răfuială în rândul „„structurilor”. 

Ciprian Nica își încheie activitatea în Comisia 
Juridică a Camerei Deputaţilor cu puţin timp 
înaintea parlamentarelor din 2016. Ce rămâne însă 
este nedumerirea lui referitoare la 
incompatibilitatea dintre calitatea de deputat şi cea 
de informator. Dacă într-o primă instanță Nica se 
declară victimă a Securităţii, în a doua instanţă 
basmul victimizării dispare ca un fum. Ciprian 
Nica nici măcar nu se mai sinchiseşte să-şi nege 
trecutul de informator. În schimb, îl indispune 
faptul că trecutul îi afectează prezentul, deși... a 
trecut. Şi e trecut. „Cu ce afectează verdictul de 
colaborator? Că nu mai există poliție politică” sunt 
enunţuri care trădează îngrijorătoare carenţe de 
logică și de discernământ. E totuna cu a spune: 
„Da, am făcut parte dintr-o bandă organizată, care 
a furat mașini, a făcut trafic de carne vie, a violat 

şi a ucis. Însă banda s-a desființat. Neexistând 
banda, nu mai există nici faptele ei. Prin urmare, 
sunt nevinovat şi alb ca un cearșaf luat înapoi de la 
Nufărul”. 

Una dintre variantele regionale ale lui „nimic” 
este „nică”. Se întâmplă însă uneori ca nimicul să 
fie articulat şi scris cu majusculă. 


„Vă asigur că există o largă majoritate care 
înțelege textele de lege fără să le citească.” — 
Florin Iordache 


Desprins parcă din „Panseurile lui Gâgă” din 
Săptămâna anilor 1980, enunţul de mai sus pare să 
confirme înzestrarea  paranormală a  „largii 
majorităţi”. În fond, cei de la guvernare nu sunt 
singurul trib care percepe realitatea prin 
instrumente rare. Membrii tribului seminomad 
mayoruna, care trăiesc la izvoarele râului Javari 
(un afluent al Amazonului), aproape de granița 
dintre Peru şi Brazilia, comunică telepatic cu 
străinii şi chiar între ei. Cunoscuţi drept „oamenii- 
pisică” şi având drept animal totemic jaguarul, ei 
folosesc o așa-numită „limbă veche”, la care 
recurg după ce ingerează halucinogene naturale 
care produc, printre altele, efecte cunoscute drept 
macropsie şi  micropsie, adică impresia 
consumatorului că poate dilata sau micşora 
distanțele după bunul lui plac. Cine doreşte 
confirmări în materie e invitat să citească Revelație 
pe Amazon de Petru Popescu, un roman în care 
prozatorul transpune experiențele exploratorului 
american Loren Melntyre, precum şi studiul lui 
Andrei Oişteanu, Narcotice în cultura română. 
Istorie, religie şi literatură. 

Declaraţia lui Florin Iordache, în care lumea 
vede inițial o simplă combinaţie de cinism, sfidare 
şi prostie, trebuie citită altfel după un reportaj TV 
care aruncă o lumină diferită asupra lucrurilor. Mai 

ales că bunul-plac şi macropsia revin în discuţie — 
de data asta, cu trimitere la Codul Penal plus cel de 
Procedură Penală, precum şi la mărirea distanţei 
dintre borfaş şi braţul legii. Dincolo de asta, nu 
trebuie omisă contribuția „largi majorități” 
invocate de Florin Iordache la îmbogățirea 
fondului frazeologic al limbii române. De acum 
încolo, expresia „a fura ca în codru” își va găsi 
alternativa în vecina ei de dicționar, „a fura ca în 
Cod”. Prin urmare, nu de telepatie şi paranormal e 
vorba în propoziţie, ci de siluirea justiției, de 
analfabetism, ţopenie ignară şi dispreţ. În asta 
constă zestrea votanţilor pe pilot automat ai 
modificărilor. A celor care nu ştiu pentru ce ridică 
mâna şi nici nu-i interesează. 

În prezenţa unui reporter TV înarmat cu o 
cameră, un microfon şi doza firească de curiozitate 
profesională, parlamentarii în cauză îşi probează 
totuşi înrudirea, prin canale neştiute, cu tribul 
mayoruna. Nici unii, nici alții nu citesc şi nu au 
biblioteci. Pagina scrisă nu le spune nimic nici 
unora, nici altora. Comunicarea şi decizia se petrec 
în absenţa lecturii. Atâta doar că membrii tribului 
mayoruna trăiesc în inima junglei, sunt puţini la 
număr şi nu au nevoie de legi scrise, pe când 
parlamentarii surprinşi în flagrant delict de 
ignoranță iau decizii care afectează soarta unei țări 
(încă) membre a Uniunii Europene. 

Nu textele de lege, ci altceva înţelege larga 
majoritate pomenită de Florin Iordache, şi anume 
că singurul lucru care 1 se cere este să „meargă cu 
partidul”, aşa cum îi scapă unuia dintre cei 
întrebaţi de reporter. Să nu pună întrebări, să-și 
Juguleze conştiinţa (cei care mai găsesc vagi urme 
împrăştiate înăuntrul ființei lor) și să ridice mâna. 
La fel cum ar face dacă le-ar curge sânge din nas, 
ar opri un taxi sau ar cere ofsaid pe terenul de 
fotbal. Să ştie că nu aparțin unui for care dezbate, 
ci unei trupe de asalt care izbeşte cu berbecul în 

poarta legilor. Şi unei turme care behăie Daddy 
Cool indiferentă la primejdii şi consecinţe. 

Până la urmă, autosodomia verbală a lui Florin 
Iordache mai confirmă un lucru. Faptul că 
România conduce în clasamentul analfabetismului 
funcțional din Uniunea Europeană (şi e depăşită 
doar de Albania pe continent) se reflectă fidel în 
parlament. Cei 40% de analfabeți funcţional din 
țară, oameni care ştiu să citească, dar nu pricep ce 
anume citesc, sunt bine reprezentaţi în ceea ce a 
ajuns să fie denumit, în tuşe parodice, „forul 
legislativ”. După ce-i vezi cum fac feţe-feţe în faţa 
unei întrebări simple, îți vine să-ți spui că 
„parlamentari” e un cuvânt pe care nu-l merită. 
Mult mai potrivit e „analfamentari”, pe care-l 
propun ca termen generic pentru cei care se 
comportă aidoma colegilor surprinşi de reporter cu 
nădragii competenţei şi ai bunei-credinţe în vine. 
Firește, termenul nu se aplică la grămadă, ci doar 
celor care îşi dovedesc aportul la mişelie, 
impostura (arogantă sau nu), suficiența și 
toxicitatea. 

Merită văzut cum arată câțiva dintre fachirii 
neuronali care înţeleg textele de lege fără să le 
citească. Prima pradă a reporterului TV este 
deputatul independent afiliat PSD-ului (după 
drumeţii politice prin UNPR şi PMP) Octavian 
Goga. La întrebarea „Care sunt principalele 
modificări aduse Codului Penal?”, analfamentarul 
răspunde încurcat: „Păi, principalele modificări... 
nu le ştiu care sunt principalele, dar am...” 
Răspunsul e pigmentat de un plescăit post-friptură, 
de ridicări candide din sprâncene şi de grimase de 
om prins pe picior greşit. Culant din fire (şi, 
bănuiesc, abia ținându-și râsul), reporterul îi oferă 
colacul de salvare al abuzului în serviciu. Octavian 
Goga încuviinţează de două ori, dar, când i se cere 
să menționeze alte modificări, redevine volubil ca 
peştele în acvariu. 

Deputatul se întoarce la interviu după o jumătate 
de oră în care e lăsat să-şi repete materia. 
Bâiguiala lui continuă cu o definiție originală a 
termenului de prescripţie: „deci, dacă procurorii nu 
depun într-un an de zile, deci se... aşa...” şi cu o 
mărturisire: „Astea două le ştiu”. Dintre cele două, 
pe una i-a pasat-o reporterul, iar cealaltă e... „aşa”. 
Asta nu-l împiedică pe Octavian Goga să râdă cu 
toți dinții de propria ignoranță şi să se ofere pentru 
re-re-examinare, după alte cinci minute de studiu 
intensiv. Simplul fapt că deputatul acceptă o 
asemenea umilire arată că şi resursele lui de 
discernământ şi de simţul ridicolului sunt subțiri. 
În mod normal, acest tratament rezervat îndeobşte 
corigenților din gimnazule patriei ar fi trebuit să-i 
provoace măcar o umbră de iritare, dacă nu mai 
mult. Când colo, jovial ca un socru mic în bătătură, 
Octavian Goga mai face un drum la sala de studiu 
şi se mai întoarce o dată. Nici acum limpezit, el 
recită repede, până nu uită de tot: „La cei cu 
denunțuri, să fie puşi faţă în faţă, mai puţin în 
cazul violurilor şi cei cu... așa”. Nu, nu e deloc de 
râs. Vai de ţara care îşi lasă legile să încapă pe 
mâinile unor bipezi fără busolă. Şi încă un lucru. 
Amănuntul că pe deputatul afiliat PSD-ului îl 
cheamă Octavian Goga are savoarea şi tâlcul lui. 
Pe cel care vorbea în 1916 despre „o epidemie 
înfricoșătoare de meningită morală” îl chema tot 
Octavian Goga. 

Spre deosebire de Octavian Goga, senatorul 
PSD Ion Ganea pare trecut prin şcoala elementară 
de eschivă din calea întrebării. Om cu părul alb, 
Ion Ganea clatină din cap, zâmbeşte sticlos, bâţâie 
din cap ca un căţel de parbriz și enunţă ferm: „Nu 
comentez momentan”. În stilul lui Zaharia Stancu, 
el continuă prin fixarea atentă a informaţiei: 
„Momentan nu comentez”. „Dar când comentaţi?” 
se interesează reporterul. „Lăsaţi-mi timp, v-am 
spus, mă așteaptă guvernatorul în birou”, răspunde 
Ion Ganea. „Puteţi să-mi spuneţi trei modificări?” 

presează reporterul. „Vorbim, avem timp astăzi. 
Cu toată sinceritatea, astăzi vorbim”, susură 
senatorul şi se răsuceşte pe călcâie. 

Dacă Ion Ganea promite fără să livreze, colegul 
dumisale Cornel Resmeriţă îi taie din capul locului 
elanul reporterului: „Nu mă pricep. Sunt profesor 
de fizică, nu mă pricep. Te-am pupat. Am votat, 
mă duc cu partidul, atâta ştiu. Asta e.” Şi are 
dreptate Resmeriţă. N-ai cum să nu te duci cu 
partidul, câtă vreme partidul te lasă să-ţi angajezi 
fratele consilier la biroul tău parlamentar. E 
adevărat, Înalta Curte de Casaţie și Justiţie decide 
că senatorul Resmeriţă e în conflict de interese din 
punct de vedere administrativ, dar asta nu 
impresionează nici partidul, nici pe Resmeriță. Păi, 
nu ştiţi că justiția e oarbă? Asta ce înseamnă? Că 
nu vede bine, nu? 

Până la urmă, iată care e accepţia adevărată a 
„largii majorități care înţelege textele de lege fără 
să le citească”: o maşinărie de vot pe punctul să 
transforme România în colonia de infractori căreia 
1 se spune deja Penalistan. Analfamentarii fac 
alianțe cu avocaţii specializaţi în chichirezuri şi 
portiţe, care stau în spatele marilor fugari din fața 
legii. Doar un naiv ar putea crede că noua croială a 
Codului Penal şi a Codului de Procedură Penală e 
opera lui Florin Iordache și Eugen Nicolicea. Nici 
vorbă. Autorii reali nu sunt parlamentari şi ştiu 
meserie. lar asta îi face cu atât mai vinovaţi. Când 
România va încasa penalizări uriaşe de la 
organismele europene sau va fi propusă pentru 
excludere, ei sunt primii care vor trebui întrebaţi 
de sănătate. Fiindcă sunt pe deplin conștienți de 
răul pe care-l provoacă astăzi ţării prin binele pe 
care-l fac câtorva sute de nemernici. 

Bineînţeles, pentru ca enunţul lui Florin 
Iordache să capete patina adevărului, e nevoie de o 
simplă înlocuire: cea a verbului „a înţelege” cu 
verbul „a vota”. Așa cum demonstrează Octavian 
Goga, Ion Ganea şi Cornel Resmeriță, ceea ce a 

vrut să spună Florin Iordache a fost: „Vă asigur că 
există o largă majoritate care votează textele de 
lege fără să le citească”. De altfel, se ştie, cititul nu 
se numără printre hobby-unile parlamentarilor 
PSD. Exemplul e la îndemână. În ziua când 
senatorii USR Florina Presadă şi Vlad 
Alexandrescu împart exemplare din Ferma 
animalelor în Senat, câţiva dintre reprezentanții 
„largii majorități” au un comportament măcar 
jenant, dacă nu cavernicol. Ecaterina Andronescu 
refuză spunând „Mai am câteva acasă” (dacă ar fi 
spus „O am deja” ar fi putut fi adevărat, „Mai am 
câteva acasă” e o minciună cusută cu odgon 
fosforescent), Nicolae Moga ia romanul și-l 
azvârle prin sală cu o grosolănie definitivă, Liviu 
Brăiloiu lansează o propunere de sex oral 
persoanei care îi făcuse cadoul, iar Șerban Nicolae 
culege cartea dezgustat cu un şerveţel de pe birou 
şi scapă de ea. 


„Fiind făcută la intrarea în Ministerul Justiţiei, 
declarația ministrului Wolf exprimă gândurile 
acestuia. ” — Tudorel Toader 

Dacă Petre Daea este Bourvilul PSD-ului, 
Tudorel Toader e un fel de Cezar Ouatu al politicii 
din România. Ministrul de azi al Justiţiei are o 
voce de om strâns cu ușa în zona inghinală. Spre 
deosebire de Ouatu, care poate să cânte şi ca un 
bărbat, inclusiv după intrarea în PSD („Alchimia 
umană care s-a creat şi care este între mine şi PSD 
Prahova, tot ce înseamnă, preşedinte, membri, 
vicepreședinți, este o alchimie foarte importantă și 
acest lucru m-a făcut și m-a stimulat cu atât mai 
mult să facem împreună ceva”), Tudorel Toader e 
capabil să vorbească doar sopranatic, cu un glas 
predispus la deplângerea propriei nevolnicii. Îl 
auzi pe demnitar şi gândul îți zboară la cabaretul 
punk a la Bertolt Brecht ai cărui întemeietori sunt 
The Tiger Lillies, o trupă de castrati sopranos care 

a fost şi la Bucureşti cu câțiva ani în urmă, dar 
care, spre deosebire de Tudorel Toader, a plecat la 
timp. 

Am glumit. 

The Tiger Lillies cântă frumos. Căutaţi 
Thousand Violins pe YouTube şi convingeţi-vă. 

Tudorel Toader vorbeşte urât.  Căutaţi-i 
declarațiile de susținere a unei justiții sub control 
politic şi convingeţi-vă. 

Pe lângă timbrul încadrabil între Mika și Barry 
Gibb (asta dacă aveţi ceva împotriva lui Cezar 
Ouatu), Tudorel Toader mai frapează prin ceva în 
exprimarea orală: prin plasarea unui ,„i”-proteză 
înaintea anumitor cuvinte care încep cu „e”. Astfel, 
„european” devine „ieuropean”, „element” devine 
„lelement”, „etapă” devine „ietapă” şi „elgibil” 
devine „ieligibil”. 

Temă pentru acasă. Să se deducă, pe baza 
acestor indicii, în ce fel pronunţă Tudorel Toader 
substantivele „iepure”, „ienupăr” şi „ierbar”. 

Supliment la temă. Să se deducă, pe baza 
aceloraşi indicii, în ce fel pronunță Tudorel Toader 
substantivul ,„iie”. 

Am scris mai devreme „am glumit”? Nu sunt 
singurul. Şi Tudorel Toader glumeşte, deși umorul 
lui are un neajuns: nu-ți provoacă zâmbete, nu te 
face să râzi. Știind că există sau au existat în PSD 
şi oameni cu umor, ministrul vrea să le calce pe 
urme. O face însă nu doar pentru a dovedi că omul 
este o trestie râzătoare (l’homme est un roseau 
riant), ci în primul rând ca să minimalizeze diverse 
episoade neplăcute, stingheritoare sau pur și 
simplu penibile din carieră. 

Unul dintre aceste episoade este, fără îndoială, 
trecerea prin România a unei delegaţii conduse de 
demnitarul german Guido Wolf. Nu e o vizită 
comodă, câtuși de puţin. Ministru al Justiţiei în 
landul Baden-Wiirttemberg, domnului Wolf i se 
stârneşte o foame de lup când vine vorba de 
anumite delicatese din bucătăria justiției 

româneşti. Şi ca şi cum lăcomia n-ar fi un păcat 
suficient de mare, Guido Wolf îi mai adaugă unul: 
curiozitatea. Iscoditor din fire şi dornic să vadă 
cum 1 se comportă frăţânele de Uniune Europeană, 
mai ales în condițiile în care uzinele MCV încă nu 
şi-au încetat producția de utilaje pentru România, 
Herr Wolf îl întreabă pe Tudorel Toader 
următoarele: 1. Cum se vor gestiona recomandările 
Comisiei de la Veneţia și cât de pregătiți sunt capii 
justiției româneşti să ţină cont de aceste 
recomandări? 2. Care sunt motivele demiterii 
procurorului-şef al DNA, Laura Codruța Kövesi? 
În plus, Guido Wolf vrea să clarifice măsura în 
care unele schimbări din justiție l-ar favoriza pe 
președintele PSD Liviu Dragnea. „Din punctul 
nostru de vedere, ar fi fatal dacă o reformă a 
Justiției ar avea ca obiectiv sau ar servi pentru a 
proteja anumite persoane de investigații penale”, 
declară Herr Wolf după ce află că, după mai bine 
de un deceniu de apartenență la Uniunea 
Europeană, România e pe cale să extindă obiceiul 
hiturilor cu dedicație de la radio spre ordonanţele 
de urgenţă din justiție. 

„Este important să avem în Europa drepturi şi 
valori comunitare, este important şi pentru 
economie, pentru investitori, ca statul de drept să 
funcționeze şi corupția să fie combătută”, adaugă 
ministrul Wolf. Acesta e momentul în care, cu 
bine-cunoscuta voce pițigăiată şi cu negii 
înfiorându-i-se pe obraz, Tudorel Toader deraiază 
într-o băşcăle pe care o poţi bănui, la o adică, de 
influenţe viticole: „Fiind făcută la intrarea în 
Ministerul Justiţiei, declarația ministrului Wolf 
exprimă gândurile acestuia”. Plin de haz, ministrul 
Toader. În cazul în care ar fi vorbit la intrarea în 
Complexul Petromidia din Năvodari sau în pragul 
restaurantului Baracca din Cluj, ministrul Wolf nu 
şi-ar mai fi exprimat propriile gânduri, ci pe ale lui 
Denzel Washington, Jean de la Craiova sau Muriel 
Barbery. Asta înseamnă să vrei să semeni cu 

Adrian Năstase şi să nu poţi semăna nici măcar cu 
Adrian Caval (unul dintre maneliștii care au cântat 
la petrecerea de acasă de la Nicolae Bădălău, unde 
mai mulți petrecăreți au fost surprinși în exercițiul 
micţiunii pe diaspora). Asta înseamnă să-ți dorești 
să pari solomonic și să fii caraghios. În fond, asta 
înseamnă să nu ai simţul ridicolului. 

E de presupus că ministrului Justiţiei din Baden- 
Wurttemberg nu i-au dat lacrimile de râs dacă 
replica omologului carpatin i-a fost tradusă corect. 
Ba poate chiar i-a înflorit un rid dubitativ pe frunte 
dacă 1-au ajuns la urechi, într-o traducere la fel de 
fidelă, şi alte declarații ale  demnitarului 
„leuropean” instalat pe tronul Justiţiei din 
România. De pildă: „Voi propune premierului și 
Guvernului adoptarea unei Ordonanţe de Urgenţă. 
O Ordonanţă de Urgenţă a Guvernului care să 
modifice revizuirea ca metodă de reformare a unei 
hotărâri definitive”. (Ordonanţa în cauză ar încălca 
deciziile CEDO şi ale Curţii Constituţionale.) Sau: 
„Să-i dăm celui care are sentimentul că este 
condamnat pe nedrept, pe protocoale, pe 
interceptări nelegale, posibilitatea să se convingă 
dacă condamnarea lui este dreaptă sau nedreaptă”. 
(Doar un judecător poate constata dacă 
protocoalele sau interceptările sunt nelegale.) 

Dacă va mai găsi resurse pentru un dialog cu 
Tudorel Toader, ministrul Guido Wolf ar putea să-l 
întrebe, în treacăt, cât de mare este probabilitatea 
de îndepărtare din DNA a persoanelor incomode 
ca Alexandra Lăncrănjan (cea care instrumentează 
dosarul Tel Drum-Liviu Dragnea) sau Dana Beldie 
(care a instrumentat dosarul Belina-Sevil 
Shhaideh). Cu aceeaşi nestinsă curiozitate, Herr 
Wolf ar putea să se intereseze şi de posibila 
înlocuire din funcția de preşedinte a înaltei Curți 
de Casație şi Justiție a Cristinei Tarcea, dragă lui 
Tudorel Toader ca sarea în ochi. Cu același prilej şi 
după câteva zile în România asta prezentată în 
albumele de export drept simply surprising, Guido 

Wolf va constata cât de repede se face aici trecerea 
de la euro la „ieuro” şi, mai departe, la neuro. 

Asta, bineînțeles, înainte de a i se ura, cu 
ospitalitatea pe care nu ne-o poate contesta nimeni, 
căldurosul „Tel Drum bun”. 


„Definiţia defăimării sociale va fi eliminată şi 
va fi înlocuită cu «nimic», pentru că scopul 
principal al legii rămâne în continuare toleranța 
umană” — Liviu Dragnea 


Pe 19 mai 2013, pe stadionul Ghencea se joacă 
meciul de fotbal Steaua  Bucureşti-Viitorul 
Constanţa în Liga 1 a României. Steaua e deja 
campioană, își trimite titularii în vacanţă înainte să 
se termine campionatul și foloseşte rezervele. 
Viitorul are neapărată nevoie de victorie ca să 
scape de retrogradare. Patronul Viitorului e nașul 
de cununie al patronului Stelei. Viitorul câștigă cu 
5-2 şi prilejuieşte scene de neuitat în loja unde 
stau cei doi patroni. Patronul echipei care 
încasează gol după gol pe teren propriu râde cu 
lacrimi. Patronul echipei care înscrie gol după gol 
în deplasare pare ulcerat de jenă şi stă încruntat. 
Dacă ar mai trăi, Alfred Jarry s-ar face observator 
federal şi ar pleca să-şi caute materia primă a 
literaturii în Liga 1. 

Cel puţin la fel de interesant e ce se întâmplă 
după meci, în zona mixtă şi la ieşirea din loje, 
unde se culeg declaraţii la cald. Patronul echipei 
câștigătoare pleacă de la locul faptei fără să scoată 
o vorbă, de parc-ar fi încasat o bătaie soră cu 
moartea. Antrenorul echipei perdante promite 
furtunos că-şi dă demisia, nefiind dispus să accepte 
un asemenea circ. A doua zi, îmblânzit ca prin 
minune, el revine asupra deciziei şi susține că nici 
nu se pune problema demisiei: presa a înţeles 
greșit, mai ales că răstălmăcirea pare ocupația ei 
predilectă. Patronul echipei perdante se opreşte 

euforic sub snopul de microfoane și vorbeşte fără 
echivoc: 


„Da, păi sunt fericit. Nu? Hai să vă 
spun un lucru. Eu nu fac aranjamente, 
ăsta nu fost niciun aranjament. Dar eu 
am voie să mă bucur pentru nașul meu. 
Aşa am simţit! Care e problema, nu mai 
am voie să-mi exprim sentimentele? 
Echipa e campioană, lejer, relaxat, 
probabil a văzut şi galeria, care striga 
«Gică Hagi! Gică Hagi. A fost o 
chestiune de bun-simţ, asta s-a întâmplat 
în seara asta. N-au jucat nici ai mei la 
turație maximă. Sunt campioni. Le era și 
lor jenă de Dică (Nicolae Dică juca pe 
atunci la Viitorul, după ce jucase la 
Steaua — n. m.), au fost nişte chestii de 
omenie. lancu venea de la ei la noi. Dar 
nu blaturi! Nu poate să mă oprească 
nimeni să mă bucur pentru nașul meu. 
Mi-a fost frică să nu egalăm la 1—4.” 


Cu începere din 19 mai 2013, blatul se numeşte 
„omenie” în vocabularul de peluză. Nu trânteală, 
nu aranjament, nu altfel. Omenie. La rândul ei, 
toleranța umană despre care vorbeşte Liviu 
Dragnea când se referă la defăimarea socială ţine 
tot de omenie. De data asta însă, de varianta ei 
oficială, din dicționare. 

Două lucruri din declarația lui Liviu Dragnea 
atrag atenția imediat. Primul este faptul că, în 
2016, preşedintele PSD consideră că toleranța 
umană este scopul principal al legii, ceea ce e fals 
ca bancnota de patru euro — sau, sunteți deja la 
curent, „ieuro”. Al doilea este faptul că, în 2015, 
Liviu Dragnea, pe atunci doar preşedinte interimar, 
crede exact opusul a ceea ce ajunge să creadă după 
un an. Există vreo explicație pentru acest tip de 
volte-face neaşteptat? Da. Explicaţia are două 

silabe şi obiceiul să se arate la nevoie. Se numeşte 
Hans Klemm și e ambasador al Statelor Unite ale 
Americii la Bucureşti. Fără intervenţia lui apăsată, 
toleranța umană ar fi rămas uitată în caietul cu 
expresii frumoase. 

Să luăm lucrurile pe rând. Miercuri, 7 octombrie 
2015, plenul Senatului preia proiectul legislativ 
referitor la „promovarea demnității umane și a 
toleranței față de diferenţele de grup”, pe care îl 
propune Liviu Dragnea. Proiectul susține 
cimentarea demnității şi a toleranței prin amenzi 
usturătoare, fiindcă, nu-i aşa?, demnitatea şi 
toleranța nu se pot deprinde altfel decât contra 
cost. Proiectul împins de la spate de Liviu Dragnea 
prevede amenzi de la 1.000 de lei la 30.000 de lei 
dacă defăimarea vizează o persoană fizică şi de la 
2.000 de lei la 60.000 de lei dacă vizează un grup 
social. Defăimarea socială este definită, aşa cum 
arată şi hotnews.ro într-un material semnat de Iulia 
Roşea, drept „fapta sau afirmația prin care o 
persoană este pusă în situație de inferioritate pe 
temeiul apartenenței sale la un anumit grup 
social”. Senatul acţionează „cu celeritate” şi 
adoptă proiectul în două săptămâni, deşi există pe 
agenda lui legi infinit mai importante, care se 
amână de la o sesiune la alta. 

Ambasadorul Hans Klemm, care ştie foarte bine 
în ce ţară a fost trimis, răspunde proiectului printr- 
o declaraţie tăioasă: „Condamnăm discriminarea și 
ura, dar în același timp ne opunem legilor care 
interzic exprimarea ofensatoare cu preţul libertății 
de expresie”. Ambasadorul simte chiar nevoia să-și 
blindeze declaraţia prin cuvintele preşedintelui 
american Barack Obama, încă în funcţie la acea 
dată: „Cea mai puternică armă împotriva 
discursului instigator la ură nu este reprimarea, ci 
libertatea de exprimare, voci ale toleranţei care se 
ridică împreună împotriva bigotismului”. 

Tamponat frontal, Liviu Dragnea evaluează 
(temă rapidă: să se arate cum ar fi pronunţat 

Tudorel Toader) daunele şi constată că de fapt 
acceptă ceea ce tocmai respinsese: „Am văzut 
reacția ambasadorului SUA. Sunt total de acord cu 
declarația și afirmaţiile dumnealui, şi eu, și PSD-ul 
susţinem libertatea de exprimare”. În traducere 
asta înseamnă: „Ne iertați, am încercat şi noi. N-a 
mers, asta e. Poate o să meargă altădată”. De altfel, 
frenezia cu care susține PSD libertatea de 
exprimare se va vedea cel mai bine în august 2018, 
când mitingul diasporei din Piaţa Victoriei va fi 
reprimat de jandarmerie prin metode care vor duce 
la apariția cuvintelor  „jandarmineriadă” şi 
„dragneriadă”. 

Imediat după ce-şi lasă iniţiativa din braţe, Liviu 
Dragnea are grijă să adauge: „Definiţia defăimării 
sociale va fi eliminată şi va fi înlocuită cu «nimic», 
pentru că scopul principal al legii rămâne în 
continuare toleranța umană”. Juridic vorbind, o 
lege este un act normativ care emană de la organul 
legislativ al statului și prin care sunt reglementate 
anumite relaţii sociale. În această accepţie, legea 
trasează un cadru care nu poate fi încălcat fără ca 
autorul încălcării să suporte consecințele (atât de 
trâmbiţatele „rigori ale legii”, despre care auzi 
inclusiv în difuzoarele din stațiile de metrou). Nu 
legea te învaţă să fii demn şi tolerant, lucru pe care 
Liviu Dragnea îl ştie foarte bine. Asta deprinzi 
acasă, la biserică şi la şcoală. Când susţine că 
„scopul principal al legii rămâne în continuare 
toleranța umană”, preşedintele PSD combină două 
activități incompatibile: bătutul şeii ca să priceapă 
iapa şi visatul cu ochii deschişi. Toleranţa umană 
înseamnă, în lumea asta în care prea puţine lucruri 
sunt ce par a fi, sustragerea de la pedeapsă. Tot 
mai multă lume îi dă dreptate lui Stendhal: 
„Dumnezeu le-a dăruit oamenilor cuvintele ca să- 
şi ascundă gândurile”. 


DIN ACEEAȘI CATEGORIE 

„E periculos, pe emoție, să foloseşti spiritul 
civic împotriva spiritului civic.” Eugen Nicolicea 

„Mie mi se pare că, în acest moment, 
Autoritatea Electorală Permanentă este incapabilă 
să facă un proiect de lege draft, pe scheletul PNL, 
pe scheletul domnului Tomac. ” — Valeriu Zgonea 

„Să ne uităm că sunt ţări în care nu există 
abuzul în serviciu. Această prevedere este o 
moștenire din perioada comunistă și stalinistă, şi 
trebuie să facem un Cod penal care să fie 
modern. ” — Călin Popescu-Tăriceanu 

„E ca în rugbi. Cine are mingea o protejează. 
Aşa facem și noi.” —Florin Iordache 

„Cu domnul premier Victor Ponta, agenda a 
fost legată de angajamentul celor două 
Parlamente ca, împreună cu Parlamentul bulgar, 
să semnăm şi un triunghi de înțelegere.” — Valeriu 
Zgonea 

„E un pas mare pentru omenire, cum spunea 
cineva pe vremuri, şi un pas mic pentru el, care 
făcea pasul ăla, adică pentru noi, dar eu cred că 
pentru cetățenii români e un pas mare.” — Cătălin 
Rădulescu (după votarea noului Cod Penal şi a 
Codului de Procedură Penală) 

„Vă asigur că orice lege care se adoptă mâine, 
poimâine, la anul, oricând vei găsi pe cineva care 
se află în ipoteza normei şi care va beneficia de 
respectiva modificare. ” — Tudorel Toader 

E GREU SĂ ZBORI PRIN PARCURI 


Categoria care urmează cuprinde lucruri în 
general greu de strâns sub aceeaşi umbrelă: 
pragmatism şi melancolie, absurd şi repliere 
onirică, abuz şi delir, poezie și paranoia, 
gongorism şi matrapazlâc. Nu e simplu să rafinezi 
o listă de cinci rostiri brambura dintre câteva zeci. 
E nevoie de calm, de comprese şi, din când în 
când, de câte o plimbare, dacă e frumos afară. 
(Invitat cândva la colocviile anglo-române de la 
Băile Felix, romancierul Lawrence Norfolk a 
analizat o frază din Lempriere s Dictionary, iar 
când a ajuns la expresia weather permitting a 
explicat sec: British joke.) Unii dintre cei care 
contribuie la cele ce urmează apar desul de des în 
spaţiul public, ba chiar dezvoltă tendinţe pronunţat 
narcisiace. Alţii ies la rampă ceva mai rar, poate în 
virtutea unei autocenzuri care-i împiedică să se dea 
în spectacol. lar zborul oamenilor prin parcuri e 
nimica toată pe lângă zborul minţii pe orbite încă 
necunoscute muritorilor simpli. 

Un amănunt „E greu să zbori prin parcuri” e 
singura categorie în care există — doar citat nu şi 
comentat — un fragment de poezie. 

Un al doilea: Categoria aparţine, în proporție de 
trei cincimi, primarilor. 

În fine, un al treilea: trebuie uneori să răspunzi 
delirului cu delir. Lămuriri în continuare. 

„Sectorul 3 este cel mai mare oraș al României, 
după Bucureşti.” — Robert Sorin Negoiţă 


Nu e singura afirmaţie buimăcitoare a acestui 
cetăţean al cărui program edilitar constă în distihul 
„Ce mai tura- vura, / Vin şi pun bordura”. Tot 
Robert Negoiţă constată, după o analiză 
contrastivă de infinită pătrundere, că „Bulevardul 
Unirii e mai frumos decât Champs-Élysées”. 
Primarul Sectorului 3 încă n-a apucat să decidă că 
Piața Vitan e peste Piazza della Rotonda din Roma 
şi că intersecţia dintre străzile Trapezului şi 
Prevederii bate Mala Strana şi La Petite France din 
Strasbourg la un loc. E însă doar o chestiune de 
timp până o va face. Dreptul de-a rosti aberaţii stă 
scris cu litere de-o șchioapă în constituția PSD. E 
un drept sacrosanct, în temeiul căruia lucrează zi şi 
noapte toate artezienele de inepții ale partidului, de 
la Petre Daea la Viorica Dăncilă şi de la Nicolae 
Bacalbaşa la Daniel Savu. Pe lângă asta, Robert 
Negoiţă s-a îndrăgostit năprasnic de sector. A fost, 
fără îndoială, dragoste la prima bordură. Or, uneori 
iubirea e, se ştie, la fel de oarbă ca justiția care 
habar n-are că a ajuns să fie slujită în România de 
Florin Iordache şi Tudorel Toader. Orice se 
îngăduie în numele iubirii, inclusiv fuga din 
realitate. Aşa se cheamă sportul preferat al lui 
Robert Negoiţă, spre deosebire de cel al fratelui 
Ionuţ, campion la proba de transformare a unei 
echipe în stafie. Şi nu oricum, ci secând investițiile 
în formația căreia simulează că i-ar fi patron și 
căreia glumeţii au ajuns să-i spună Rinamo, după 
numele hotelului deținut. 

Povestea cu mărimea Sectorului 3, înduioşătoare 
în comicul ei involuntar, are toate datele 
constitutive ale unei năzbâtii la a cărei emitere 
gura a muncit de zece ori mai mult decât creierul. 
În primul rând, e straniu să compari o parte a 
întregului cu întregul din care tocmai ai extras-o. 
În al doilea rând, doar un om expus permanent 

insolaţiei poate echivala un sector cu un oraș. În al 
treilea rând, e suficientă o minimă informare ca să 
te dumireşti că Robert Negoiţă bate câmpii. (Tot e 
bine că nu-i betonează, fiindcă, așa cum pot 
confirma locuitorii din Sectorul 3, a doua poreclă 
sub care circulă în teritoriu edilul, după 
„Borduriță”, este „Betoniţă”.) La drept vorbind, 
nici nu e nevoie de documentare ca să ştii că 
Braşovul sau Clujul sunt mai mari decât Sectorul 
3. Spre a nu te face de râs, e prudent totuşi să vezi, 
întâi şi-ntâi, cum se prezintă sectorul peste care 
eşti primar prin raportare la celelalte. La o privire 
superficială peste clasamentul capitalei, se observă 
că doar Sectorul 5 este mai mic decât Sectorul 3, 
care împarte treptele 4—5 ale ierarhiei cu Sectorul 
2. Fruntaş e Sectorul 1, cu 67,5 km’, după care vin 
Sectorul 6 cu 38 km” şi Sectorul 4 cu 34 km’. Prin 
urmare, anvergura teritorială a Sectorului 3 e fie un 
puseu de hiperbolită, fie o repliere în oniric, fie 
expresia a ceea ce se cheamă în PSD religia 
mistificării. 

Dacă Sectorul 3 nu se impune ca suprafaţă nici 
măcar în faţa celorlalte sectoare din Bucureşti, e 
limpede că nu poate fi mai mare decât oraşele 
mari, aşa cum visează Robert Negoiţă. Datele 
dărâmă brutal ambiția primarului de sector. 
Braşovul are 267,3 km. Clujul 179,5 km;, 


Timișoara 130,5 km’, Sibiul 121 km’ etc. Spre a nu 
mai vorbi de distanţa care separă Sectorul 3 de cel 
mai mare oraş al României, care nu este, cum ştie 
toată lumea, București, ci, potrivit unui articol 
publicat în 21.09.2016 de ziaristul Alin Motogna 
în Adevărul, „oraşul Broşteni, din judeţul Suceava, 
cu o suprafață de 594,6 km”. Iată o ţintă cu 
adevărat ambițioasă pentru Robert Negoiţă: să-și 
facă buletin de Broşteni şi să ajungă primar acolo. 
Atunci să te ţii Betoniadă şi Borduriadă, cu 
aproape 600 de km: la dispoziţie. În plus, edilul ar 
face din Strada Bistriţei o arteră care ar pune în 

umbră Bulevardul Unirii şi prin asta ar condamna 
la retrogradare Champs-Élysées. Nu numai atât. 
După un model preluat transpartinic de la primarul 
liberal din Alba Iulia Mircea Hava, Robert Negoiţă 
ar putea să îmbrace localitatea în pavele (gurile 
rele susțin că în Alba Iulia respectivele articole se 
numesc de la o vreme „havele”). Şi fiindcă 
inițiativele edilitare merită însoțite de schimbări 
care țin de înfăţişarea personală, Negoiţă ar putea 
emite, odată ajuns primar la Broşteni, o dispoziție 
care să-i oblige pe toți bărbaţii din localitate să se 
tundă cu bordură. N-ar mai fi, în aceste condiții, o 
tunsoare brici. Ar fi o tunsoare beton şi totodată un 
ecou al ultimelor cuvinte din La Broșteni de Ion 
Creangă: „tunsul felegunsul, / tunsul felegunsul, / 
câinii după dânsul”. Creangă însuși ar regreta, din 
lumea în care își duce somnul drepţilor, ratarea 
contemporaneității cu un asemenea vizionar. 

Există totuşi două paliere pe care fascinația 
pentru superlativ a lui Robert Negoiţă se justifică. 
Unul ține de sector, celălalt de persoana 
primarului. Pe primul palier trebuie consemnată 
cea mai mare mizerie dintr-un parc bucureştean. 
Pe al doilea, cele mai mari restanţe la Fisc ale unui 
contribuabil român. Să le luăm gospodăreşte. Ca 
primarul. 

Parcul Alexandru loan Cuza, fost IOR, conţine 
două lumi într-una. O parte a parcului este 
amenajată şi  îmbietoare. Cealaltă, lăsată în 
paragină şi plină de capcane. Abandonarea acestei 
părți se explică prin retrocedarea către un 
proprietar fantomatic şi evaziv, pe seama căruia 
circulă în sector o seamă de legende cu un 
sâmbure de adevăr mai mare sau mai mic. Oricum 
însă, tonele de ambalaje şi excremente care 
infestează zona nu par să tulbure nicio conștiință 
edilitară. Odată constituit, cercul vicios al 
procedurilor şi precedentelor le permite tuturor 
celor în cauză să se abandoneze câtorva ocupaţiuni 
străvechi: statul cu mâinile în sân, ridicatul din 

umeri și datul ochilor peste cap. Nu există interes 
nici măcar pentru o inițiativă simplă, cu impact 
turistic imediat: organizarea unui safari de 
șobolani. Înfrăţirea cu Africa ar fi în sfârşit dusă la 
îndeplinire, iar fondurile obţinute ar putea fi 
folosite la ridicarea unui grup statuar intitulat 
„Monumentul  rozătorului recunoscut”. La 
dezvelirea sa ar putea fi invitaţi toți componenții 
din Sectorul 3 ai ordinului, inclusiv cel care-şi face 
veacul la raionul de brânzeturi şi lactate de la 
Mega Image-ul din zona Gloria. 

Al doilea palier al  superlativismului 
robertnegoițic măsoară în paralel evaziunea şi 
tupeul. Evidenţele contabile stabilesc că Robert 
Negoiţă este românul cu cele mai mari datorii la 
Fisc: 238.366.695 de lei, adică 51.171.152 de euro. 
Riposta lui Negoiţă e fulgerătoare: edilul contestă 
5.734.868 de lei, adică 1.231.127 de euro. Rămân 
totuşi 232.631.829, adică 49.940.024 de euro pe 
care Robert Negoiţă nu-i mai contestă. Asta 
înseamnă, implicit, recunoaşterea restanţelor. Nu şi 
achitarea lor, fiindcă aici intră în scenă inginerul 
financiar Darius „Lingou Cavou Tablou” Vâlcov, 
care, în calitate de consilier (penal) al premierului 
Dăncilă, invocă necesitatea unei amnistii fiscale 
pentru „restartarea mediului de afaceri” despre 
care se vorbeşte în programul de guvernare. 
„Aceste lucruri se fac şi nu se discută”, rosteşte 
metalic lingoul Vâlcov, cu un glas ca din cavou și 
lăsându-te tablou. 

Plin de datorii la Fisc ca pisica stradală de 
purici, doctorul în bordurologie Robert Sorin 
Negoiţă rămâne totuşi un om care, în numele 
indiscutabilei sale eleganțe, e gata să-şi prindă o 
floare la betonieră. 


„Mi-aş dori ca şi biroul meu să se afle în 
mijlocul pădurii şi să nu mai aud trilul 
telefoanelor. ” — loan Deneş 

Ce frumooooos!!! Câtă poezie în proza vieții! Și 
câtă sensibilitate! loan Deneş este ministrul PSD al 
Pădurilor şi Apelor, ceea ce explică apetitul pentru 
lirismul rousseauist al îndepărtării de cetate şi al 
întoarcerii în sălbăticie. De la Contractul social 
încoace, literatura lumii n-a mai cunoscut o 
asemenea reverență făcută naturii şi sânului (sau, 
dacă ne referim la fosta Mama Natură Roxana 
Ionescu, sânilor) ei. În Discurs asupra originii şi 
fundamentelor inegalităţii dintre oameni, Jean- 
Jacques Rousseau introduce noțiunea de homme 
sauvage, acel om care „se naște liber şi 
pretutindeni este înlănţuit”. Legea lui naturală este 
cea prin care vorbeşte glasul naturii. Odată ieşit 
din sanctuarul naturii şi ajuns în societate, scrie 
Rousseau, omul se modifică. Se perverteşte. 
Devine de nerecunoscut. Şi uneori ajunge ministru 
într-o guvernare PSD. 

Aşa trebuie citită dorinţa dregătorului peste 
păduri şi ape loan Deneş. A se observa, totuși, că 
ecuația întoarcerii în natură e ceva mai complicată 
în cazul lui. Ministrul Deneş n-ar spune nu 
revenirii în sălbăticie, însă cu condiţia să-și 
păstreze privilegiile şi dotările ministeriale. 
Situația e delicată şi greu de rezolvat. Nici măcar 
metafora ornitologică „trilul telefoanelor” nu poate 
acoperi impasul. Şi-atunci, în ce fel să-i asiguri 
demnitarului condiții de muncă tip minister şi un 
decor tip Tarzan of the Apes? 

Trebuie făcute cercetări. Iar cercetările scot la 
iveală o contopire fabuloasă a modernităţii cu 
natura. The Fallinewater House, „Casa de pe 
cascadă” cunoscută și drept Casa Kaufmann, este o 
îndrăzneală arhitectonică din anii 1930 a lui Frank 
Lloyd Wright, cel elogiat la moarte nu doar de 
prieteni şi clienţi, ci şi de Simon & Garfunkel. 
Casa se găseşte în Run Mill, Pennsylvania, iar 
arhitectul o construieşte în aşa fel încât să facă din 
cascadă acaretul ei lichid. În acelaşi timp, căderea 
de apă provoacă un zgomot capabil să acopere, 

spun studii recente, chiar şi „trilul telefoanelor” 
care supără atât de mult timpanul lui loan Deneş. 

Casa, pădurea, piatra şi apa care se prăvăleşte 
sunt un manifest al armoniei dintre om şi locul pe 
care-l ocupă. Familia Kaufmann profită din plin și 
invită în weekenduri celebrități ca Ingrid Bergman, 
Albert Einstein, Randolph Hearst, Marlene 
Dietrich etc, chiar dacă arhitectul nu are cea mai 
bună părere despre gazde: „nişte mici-burghezi 
plictisitori şi banali”. Cititoare de Rousseau, 
familia Kaufmann vede în „Casa de pe cascadă” o 
variantă de compromis: oameni educați într-un 
decor sălbatic, ba chiar cu sunete care evocă 
stihinicul. 

loan Deneş nu poate beneficia de un arhitect de 
talia lui Frank Lloyd Wright. Mutarea biroului 
ministerial în inima codrului, unde „trilul 
telefoanelor” să fie acoperit de alte triluri, nu se 
poate face decât cu ajutorul a patru namile care să 
ia masa din sediul ministerului și s-o mute afară. 
Să zicem totuşi să mutarea are loc. Odată instalat 
sub cerul liber, loan Deneş trebuie să-și aducă 
totuşi aminte că întoarcerea la natură propovăduită 
de Rousseau nu e un simplu act turistic sau de 
escapism. E vorba aici de un substrat moral, câtă 
vreme Rousseau priveşte natura ca pe exponentul 
sublim al moralei. Cu acest gând nobil în minte, 
loan Deneş se poate uita cu alți ochi la defrișările 
sălbatice şi la șpăgile enorme care se plasează 
pentru tăierile ilegale din păduri (există cel puţin 
trei reportaje difuzate de ProTV în ultimul an, pe 
care le poate urmări şi ministrul pe tabletă sau pe 
iPhone, căci prize în pădure nu se află). Cu același 
gând nobil, şi dornic de puţin aer curat, el are 
ocazia să viziteze zecile de mii de monumente, 
biodegradabile sau nu, pe care le ridică familiile de 
români ieșite la grătar. 

Sunt familii tradiționale, exact de genul celei pe 
care o exaltă loan Deneş pe data 3 mai 2018, în 
cadrul Conferinţei internaționale „Referendumul 

pentru căsătorie. Perspective naţionale şi 
internaționale”, organizată de Coaliția pentru 
Familie.  Preluată de Hotnews.ro, declarația 
ministrului arată astfel: „Marchez prin prezenţa 
mea la această conferință susținerea pentru 
organizarea referendumului de modificare a 
Constituţiei şi de clarificare a noțiunii de familie în 
România. A fost o luptă grea, este o luptă grea, dar 
se apropie momentul final. [...] Noi am avut tot 
timpul credinţa că acest lucru se poate organiza în 
România, pentru că nu este voința a câtorva zeci 
prezenţi la această conferință, ci este voinţa a trei 
milioane de români care au semnat declanşarea 
acestui referendum şi a aproximativ 90% dintre 
români, care au spus într-un sondaj că sunt pro 
familia constituită dintr-un tată-bărbat și o mamă- 
femeie”. 

Et encore, vorba lui Rousseau: 

„Dacă doresc prietenii, fraţii, colegii noştri 
europeni să preia ceva din România — şi cred că e 
momentul să exportăm și noi ceva pentru Europa 
—, este această pronunțare clară, care se va face de 
către români, că moralitatea pe care noi dorim să o 
avem în societate, reglementată şi prin legislaţie, 
să o preia şi dumnealor, pentru că nouă ne pasă ce 
se întâmplă cu societatea noastră, cu copiii noştri, 
cu nepoții noştri”. 

Hotărât lucru, există oameni cărora chiar le-ar 
sta bine în mijlocul pădurii. 


„Visez la o Românie mânată de vise imposibile, 
remorcată chiar şi la o utopie, riscând 
improbabilul, forțându-și destinul. O Românie 
făcută din români care nu se tem. Care, după ce se 
dezbracă de imperturbabil, refuză dezabuzarea 
orizontală şi optează pentru curajul vertical. Visez 
la o Românie cum nu a mai fost. Și sunt convins că 
nu visez degeaba... Prea multă vreme am fost 
aidoma unui foc ce nu reuşeşte să îşi înalțe 

flacăra. Am mai mocnit uneori. Dar am mocnit şi 
atât! Avem însă şansa extraordinară de a ne 
remarca printr-un PREZENT, în fața tuturor celor 
care îşi sorb seva din secunda căruntă. Avem 
şansa Răsăritului viu, în fața tuturor celor care se 
abandonează lascivităţii istorice a Amurgului. lar 
tot ce trebuie să facem este să ne dezlipim genele 
şi să ne întâlnim privirile... Fie să FIM!"— Liviu 
Pleşoianu 


OK. Măcar ştim cum stăm. Dan Puric combinat 
cu Vasile Dâncu, peste care adie un vânticel 
legionaroid. Ce să înţelegi din aşa ceva? Şi cum să 
răspunzi? Eventual prin: 


„„Mercantilizarea dicotiledonatelor 
obtenebrează macrohistaminic 
obsecviozitatea policromă a 
truculentelor rafistolări sardanapalizate 
de metempshihoza inextricabil- 
australidă. 

Turgescent-invazivă, ciclotimie 


paratifozată, preponderența exuberantă a 
madagascarizării  insularoide reci- 
prochează saturnalitatea endoplasmatică 
a didascaliilor inconturnabil- 
efervescente, transgresând paradigmatic 
propensiunile  ereditar-tribaliste ale 
funambuleştilor ganglionarzi. 

Disipare  subcutanată?  Pielectomie 
subreptice? Diaferomonism de 
grandilocvenţă a fastidiilor? Extrapolări 
disjunse?  Declinare supracognitivă a 
compulsivității astral-teratologice? 
Epifanie hipotalamic-incongruentă? 

Verbiajul  luxurianţei  concatenează 
drosofilic propedeutica  Juxtapusă, 
pseudodistilând aporii arborescente şi 
translatând hiperboreean sacrificialitatea 

spongiformă a improbabilismului virusat 
de melopee cvadrigenare. 


Verisimihtudinea plurimorf- 
pluriformă a rocambolismului 
excedentar carotează subliminal 


coalescența stemodei- domastoidiană a 
gregarității neplauzibile şi metabolizează 
facețios multicunilingvismul eurosceptic 
ŞI mondoseptic al camarilelor 


precambriene. 

Antropozofia  omoform-aeromorfică 
stratifică placentar tribulații 
neomerovingiene şi martelează 
subconștient  dinamitarda pletoră a 
hexachordului de turbulențe 
filofalocrate. 


Carnagiul heautoscopic autocratizează 
teozofic  virulenţa  cosangvină a 
mercurofobilor decerebrați și redistribuie 
hedoniform şi flatulativ adversitatea 
pentagramatică a dezoxiribonucleismului 


transcendent. 
Fractalii generativ-transformaţionale? 
Invectival-surjectivale somnilocvii? 


Evanescență  poliedrică? Palimpest 
exfoliat rebarbativ?  Tranzacţionalitate 
plurisectorială şi funebru-speculomorfa? 

Heautontimorumenos. 

Cel ce se pedepseşte singur. 

Terenţiu. 

Fie să FII pedepsit decât să fi 
pedepsit. 

Pe românește: eat this.” 


3 


„A apărut un individualism foarte puternic al 
indivizilor. ” — Vasile Dâncu 


Asta n-ar fi nimic. Au apărut o puzderie de alte 
fenomene, cel puţin la fel de îngrijorătoare. De 

pildă, s-a constatat apariția unui colectivism foarte 
puternic al colectivelor. Şi primejdiile nu 
contenesc. Omenirea a ajuns să fie compusă din 
oameni. Cei care fabrică lucruri sunt fabricanți. 
Echipierii se organizează în echipe. Răzbunătorii 
se răzbună. Sindicatele sunt compuse din 
sindicalişti. Baschetbaliştu — da, ei și nimeni alții — 
Joacă baschet. 

Chiar nu ni se pare nimic suspect în toată 
povestea? Chiar nu vede nimeni? Chiar suntem 
orbi cu toții? 

Succintă, dar plină de forță, constatarea de mai 
sus a eminențţei relativ cenușii Vasile Dâncu le 
evocă băftoşilor care au trecut prin armata din 
comunism definiția livretului militar: ,Livretul 
militar este documentul militar de evidenţă 
militară a militarului în fața organelor militare și 
civile”. Să foloseşti de cinci ori acelaşi cuvânt într- 
un enunt denotă studierea  nesățioasă a 
Dicţionarului figurilor de stil, din care oricine 
poate să afle că repetiţia este procedeu stilistic. 

Vasile Dâncu pare să fi trecut cu folos şi prin 
armată, şi prin dicţionar. Cele două experienţe îl 
modelează neîntrerupt şi fac din el un prelat al 
tautologiei.  Superficialitatea e de multe ori 
amprenta celor care se doresc profunzi. Or, Vasile 
Dâncu visează la un abis insondabil al profunzimii. 
Şi aşa cum colegul dumisale de partid Petre Daea 
îl consideră un maestru al frazei şi încearcă uneori 
să-i preia subtilitățile retorice (s-a văzut cu ce 
urmări), Dâncu însuşi are modele înalte, cu ifos 
sapiențial şi frază luxuriantă. Se prea poate ca unul 
dintre aceste modele să fie nimeni altul decât 
Adrian „Burberry” Năstase, rostitorul următorului 
enunţ: „Nu putem fi partizanii emasculării totale a 
autorității statului, în virtutea unor utopii care pun 
accent pe omnipotenţa pieței, pe soarta ineluctabilă 
care face ca economia să funcționeze pe baza unor 
predicții verificabile matematic, pe fel de fel de 
moduri de a explica realitatea doar pe baza unor 

modele  hiperraționalizate,  dehistorizate şi 
desocializate”. Prin comparație, şi făcând 
abstracție de diferențele politico-ideologice, bietul 
Ulm Spineanu abia dacă învață legarea cuvintelor 
în propoziții: „Conştiinţa ne este de fiecare dată 
rodul posteriorului, iar în fond profunzimea 
personalității fiecăruia, la un moment dat, se 
desprinde  exogen-selectiv de bunul personal, 
devenind un fel de stare a ansamblului socio- 
patrimonial.” Peste acest tip de acumulări Vasile 
Dâncu mai trebuie să presare doar puţin praf de 
Lorin Fortuna ca să devină cel mai solid exponent 
a ceea ce Titu Maiorescu numea, cu mult în urmă, 
beţia de cuvinte. 

Există oameni care se dedau, din motive 
adeseori psihanalizabile, unei ocupaţii stranii: 
cucerirea de sine. Autoseducția. La Vasile Dâncu, 
această formă de narcisism intelectual se manifestă 
prin faptul că îi place să asculte cum se aude. Îl 
simţi că abia se abține să se aplaude singur și 
ghicești că e genul de om care se uită în oglindă de 
fiecare dată când trece prin dreptul ei. În Sala 
oglinzilor de la Versailles, lui Vasile Dâncu i-ar lua 
de cinci ori mai mult decât celorlalți ca să străbată 
încăperea de la un capăt la altul. Iar dacă ar putea 
să-şi întoarcă admirativ capul după propria 
persoană, n-ar sta pe gânduri. 

Englezilor le lipseşte acuitatea capabilă să-i 
ajute să remarce individualismul foarte puternic al 
indivizilor. Ei au, în schimb, o caracterizare 
nimerită pentru oamenii care vorbesc şi scriu ca 
Vasile Dâncu: a pompous ass. Cine crede că 
eticheta e nemeritată are la dispoziție următoarele 
rostiri ale aceluiași emitent, rezumabile în cvasi- 
gerunziul „Din cu oiștea-n gard”: 

„Stăm, de fapt, într-un pavilion de egoism vecin 
cu dezumanizarea.” 

„Vă mulțumesc, prieteni, pentru că ieri m-am 
înzăpezit în valul vostru de afectivitate, câteva mii 
de mesaje, telefoane şi mailuri mi-au înfrumusețat 

orele zilei mele aniversare, m-au înghesuit într-un 
colț al sufletului meu depăşit de situație.” 

„Cei care mi-au pus în mână stindardul greu de 
grănicer perpetuu s-au bazat pe faptul că niciodată 
nu voi rătăci cărarea cu o asemenea sarcină 
încredinţată de memoria străbunilor mei 
năsăudeni.” 

„Anu sunt nişte construcții artificiale care mint, 
clipa este cea în care ne dovedim umanitatea, doar 
clipa e plină de viaţă. Anul este doar o colecție de 
amintiri. Sunt trist pentru clipele pe care le-am 
pierdut, mă bucur pentru clipele în care am salvat 
viaţa din ghearele morții lente care este curgerea 
neînsoțită de umanitate, solidaritate şi speranță.” 

„Triburile înseamnă a partaja emoţii.” 

„Sensul cel mai important al politicii, principala 
speranță, făgăduinţa pe care o face politica 
oamenilor este să-i treacă deșertul social, deșertul 
politic.” 

„Statuile nu au nevoie de scaune.” 


„E greu să zbori prin parcuri, oricât ai iubi 
natura. ” — Robert Negoiţă 


Dacă nu ești avion, elicopter sau pasăre, e greu 
să zbori în general, nu doar prin parcuri. Trebuie 
văzut totuși cu ce prilej dă glas Robert Negoiţă 
acestui gând într-un interviu apărut în Cațavencii. 
Nu, nu-i propune nimeni să sară din Turnul de 
Parașutism de lângă Arena Naţională. Şi nici să 
aspire la anvergura andină a condorului. Nu cu 
încrengătura  Chordatelor are de-a face ofili 
edilului, ci cu protestele locuitorilor din Sectorul 3 
al capitalei. Fiindcă locuitorii ăştia, monştri de 
ingratitudine până la unul, uită cât bine li se face 
fără măcar să-l ceară şi croşetează petiții peste 
petiţii. De ce? Vezi Doamne, fiindcă iarba verde 
din sector ar pierde teren în lupta cu bordura și 
paveaua. 

Dacă stai să-l asculți pe Robert Negoiţă, ești 
dator măcar cu o ridicare din sprâncene, dacă nu 
cu mai mult. Asta din cauză că primarul dă vina pe 
cei care dau vina pe el. „Oamenii cer asfalt”, 
declară Negoiţă şi mintea îţi zboară la Coşbuc. 
Păcat că nu mai trăiește, îți spui înciudat. Ar fi 
scris un Noi vrem asfalt de toată frumuseţea. Ceva 
de genul: „Să nu dea Dumnezeu înalt / Să vrem noi 
sânge, nu asfalt. / Când nu vom mai putea răbda, / 
Asfaltul când ne va-neca, / Hristos să fu, nu vei 
scăpa / Decât prin salt” (de pe cea mai înaltă 
clădire din sector, se înţelege). 

Bine, bine, dar cum să ceară oamenii asfalt? 
Mirarea e deplină. Invitat să detalieze, Robert 
Negoiţă oferă o explicaţie care nu lămureşte, dar 
accelerează pulsul. Conform  Teoriei Negoiţă, 
asfaltul e fratele mai bun şi mai frumos al 
betonului. Inspirația din George Becali e evidentă. 
La fel cum voievodul caşului crede că oaia e 
animalul lui Cristos şi capra animalul diavolului, 
Robert Negoiţă e de părere că asfaltul e de folos, 
pe când betonul produce pagube. (Pentru cineva 
care până nu demult a umplut sectorul de beton, 
începând cu bordurile şi sfârșind cu sluțirea 
parcurilor, ceea ce i-a adus porecla „Betoniţă”, 
remarca e stupefiantă.) Oricum însă, betonul și 
asfaltul sunt doi frați care, chiar dacă nu se 
dușmănesc, e limpede că nu se împacă bine. 
Primul e ca vai de el: un biet amestec de pietriș, 
nisip, ciment şi apă, care se transformă, prin 
uscare, într-o masă foarte rezistentă. Al doilea 
respiră nobleţe, fiindcă e o rocă sedimentară 
brună-neagră, care se formează prin bituminizarea 
unor substanțe organice sau prin oxidarea şi 
polimerizarea petrolului. Aşa, da! Şi-atunci cum să 
nu vrea oamenii aristocraticul asfalt în locul 
proletarului beton? Vor, sigur că vor. Asta și spune 
Robert Negoiţă: „Asfaltăm toate parcările care au 
fost betonate. Betonul se macină şi produce praf. 

Oamenii cer asfalt şi, până la sfârşitul anului, o să 
asfaltăm toate parcările care sunt din beton”. 

Primarul de azi uită un amănunt: „parcările care 
sunt din beton”, aşa rele cum i se arată, au fost 
amenajate în mandatul primarului de ieri. Tot 
Negoiţă, dar Liviu. Câtă vreme la primăria 
Sectorului 3 au stat distinşii domni Constantin 
Tutunaru, Sorin Paliga şi Eugen Pleşca, nu s-a 
mișcat un deget pentru crearea unor locuri de 
parcare, cu toată nevoia năprasnică de aşa ceva. Şi 
nici pentru demolarea garajelor dintre blocuri, 
transformate în depozite de damigene şi borcane 
cu murături. Cu toate hibele lui, Liviu Negoiţă a 
fost cel care a schimbat faţa sectorului. În locul să- 
i reproşeze una şi alta, Robert Negoiţă ar trebui să- 
i mulțumească. Nu numai pentru că i-a dat furnizat 
spaţii de asfaltare, ci și fiindcă i-a netezit drumul 
spre victorie. Ar fi interesant de aflat câți dintre cei 
care l-au votat pe Robert Negoiţă la primăria 
Sectorului 3 pe 15 iunie 2012 l-au confundat cu 
Liviu Negoiţă. 

În rest, e remarcabil cât de deschisă pare 
urechea lui Robert Negoiţă la dorinţele cetăţenilor. 
Aur curat. Ai crede că, dacă locuitorii din sector ar 
vrea fântâni din care să curgă caramel pe gratis la 
fiecare colt de stradă, edilul ar fi gata să le 
amplaseze în două-trei zile. Păcat totuşi că o 
ureche atât de disponibilă aude atât de prost. Dacă 
1 s-ar monta un cornet acustic, analizatorul auditiv 
al edilului ar descifra corect plângerile şi dorințele 
oamenilor din sector. Căci nu de înlocuirea 
betonului cu asfaltul le pasă lor. C’est le cadet de 
leurs soucis, cum ar spune parizienii de pe 
Champs-Élysées, artera atât de prăpădită prin 
comparație cu Bulevardul Unirii. Altele sunt 
doleanţele celor domiciliaţi în Sectorul 3. De pildă, 
le-ar plăcea să nu se mai împuţineze nici cu atâtica 
spaţiul verde din Parcul Alexandru loan Cuza. Cu 
atât mai mult cu cât Negoiţă însuși era îngrozit, în 
campania pentru primărie, de faptul că spațiul 

verde din sector era de „doar 16,27 m pe cap de 
locuitor”. La fel de mult le-ar plăcea ca 
bodyguarzii edilitari să nu-i mai bruscheze pe cei 
care se prezintă la întâlnirile din teritoriu și emit 
obiecții împotriva primarului sau îi pun întrebări 
incomode. Sunt, de altfel, o mulțime de alte lucruri 
care-i frământă pe plătitorii de taxe din sector. 
Printre ele: 

Raliurile nocturne care te scoală din morți și 
împotriva cărora delicata poliție locală nu face 
NIMIC. 

Şcolile profesionale pentru minori, cu absolvire 
în specialităţile pătrundere prin efracție şi furt din 
locuinţe, care organizează cursuri cu plata 
ulterioară în natură la periferia sectorului. 

Luxuriantele familii de șobolani care împânzesc 
partea lăsată de izbelişte a Parcului Cuza. 

Perspectiva apropiată şi îngrijorătoare a 
construirii unui cartier de blocuri în aceeaşi parte. 
A se calcula, dacă tot s-a ajuns aici, la cât va 
scădea suprafața de spațiu verde pe cap de locuitor 
de la „doar 16,27 m”. 

Furtul de grilaje de siguranță şi decorative pe 
care l-au comis și îl comit în continuare echipele 
de muncitori care se ocupă de reabilitarea termică. 

Preluarea de primănia Sectorului 3 a societății de 
construcții Delta ACM de la milionarul de top 300 
Florea Diaconu în schimbul sumei de 1 (un) leu, 
conform unui reportaj publicat de Capital pe 29 
august 2018. 

Neregulile din cheltuirea banilor strânşi de la 
cetăţenii din sectorul 3, după cum reiese dintr-un 
control al Curţii de Conturi, ai cărei reprezentanţi 
nu ezită să-și publice amintirile. Nivelul literar e 
precar şi pe alocuri plicticos, după cum se poate 
constata citind materialul publicat de 
www.ziare.com pe 22 februarie 2018, însă 
informațiile merită studiate. 

Punerea sub urmărire penală a lui Robert 
Negoiță în dosarul de plagiat, pentru săvârşirea 

infracțiunilor de abuz în serviciu, instigare la fals 
în înscrisuri sub semnătură privată, fals intelectual 
şi uz de fals. (Emilia Şercan este cea care 
descoperă că primarul Sectorului 3 își plagiază 
integral lucrarea de pe Internet și de pe site-uri de 
socializare.) 

Felul în care, impotentă în fața poluantilor fonic 
pe timp de noapte şi a zurbagiilor care beau 
noaptea pe bănci şi strică somnul oamenilor, 
poliția locală ia în schimb la bătaie un băieţandru 
care face baie în lacul din Parcul Cuza. 

Refuzul lui Robert Negoiţă de-a astupa gropile 
din asfalt (da, da, imbatabilul asfalt care 
înlocuiește betonul) pe motivul birocrației 
excesive. 

Şi totuşi, ce înseamnă afirmaţia de la început a 
primarului? De unde şi până unde „e greu să zbori 
prin parcuri”? Simplu. Imersat în obsesia lui 
asfaltic-betonardă, Robert Negoiță are de gând să 
traseze alei de-a curmezișul peticelor de spațiu 
verde care au scăpat deocamdată agresiunii. Dacă 
n-ar exista, ar trebui să fâlfâi din aripi, susține 
primarul. Fals (şi, nărav vechi, uz de fals). Oricine 
trece prin Sectorul 3 poate constata în câteva clipe 
că există atâta beton și asfalt în loc de iarbă, atâtea 
stradele şi pasaje, încât singurul lucru care se mai 
poate face este să se construiască alei între alei. E 
motivul pentru care Robert Negoiţă mai capătă o 
poreclă — de data asta, în mediul online: 
„Hingherul de copaci”. Bark din engleză înseamnă 
ŞI „scoarță de copac”, şi „lătrat”. Lumea e mică, 
lucrurile se leagă. 


DIN ACEEAȘI CATEGORIE 


„Ín mine fiind 

Ca verdele în 
frunza de alior, 

Nu te voi părăsi 
niciodată. 

Spune-mi 
zânatecă, 

Zărpâlatecă, 
zăpăcitoare, 

Zâpâitură, zăpor. ” 
— (Ză) Gabriela Firea 


„A observat cineva că, de două săptămâni, de 
când a început Cupa Mondială, pe toate 
stadioanele din Rusia europeană este soare, în 
timp ce în jur, mă refer la noi, la bulgari și la 
greci, avem numai ploaie şi furtuni?” — loan 
Mircea Paşcu 

„Giurgiu are şi un mare atribut, fiind în jurul 
Bucureştiului, în bună parte.” — Nicolae Bădălău 

„Noi suntem de tip elefant: nu sărim şi nu 


țopăim, călcăm greu şi lăsăm urme.” — Şerban 
Nicolae 

„Mai bine urangutan decât orangutan. ” — Liviu 
Pop 

„Atunci când curgea apa, insula era insulă.”— 
Eugen Nicolicea 

„Ideea este să venim cu copaci urbani.”— 
Robert Negoiţă 


„În deplasarea din Vietnam am participat la 
schimbările climaterice şi astea. ” — loan Stan 

„Am un sentiment de fatigue. Stiti ce înseamnă? 
De oboseală. Noi, în Oltenia, îi spunem efectul 
Real Madrid.” — Valeriu Zgonea 

PENTRU CĂ PUTEM 


Abuzul este definit în dicționar drept o 
„încălcare a legalităţii” sau o „faptă ilegală”. 
Dicţionarul menţionează câteva ramificații ale 
abuzului. Astfel, abuzul de putere este un „delict 
săvârşit de cineva prin depăşirea atribuţiilor”. 
Abuzul de încredere este o „înşelăciune care 
constă în însuşirea ilegală, înstrăinarea sau refuzul 
de restituire a unui obiect încredințat spre păstrare 
sau spre utilizare”. În fine, abuzul de drept este un 
„delict care constă în exercitarea unui drept cu 
nesocotirea scopului său social-economic”. 

În afara dicționarului și înăuntrul politicii PSD, 
abuzul înseamnă bun-plac şi spirit discreționar. Cu 
alte cuvinte, puterea (nu şi dreptul) de a face un 
lucru de obicei reprobabil fără să dai socoteală. 
Lucruri reprobabile pot fi multe: numirea unei 
nulități sau a unui condamnat penal într-o funcție 
publică, modificarea „cu dedicație” a unui set de 
legi, o afirmaţie calomnioasă şi xenofobă, trucarea 
unei licitaţii etc. În mod normal, cel care comite un 
abuz trebuie să răspundă pentru el. Există însă 
zeci, dacă nu sute, de situaţii în care autorii unor 
abuzuri flagrante se sustrag răspunderii. Pe unii îi 
apără imunitatea parlamentară, pe alții 
complicităţile transpartinice. În plus, există abuzivi 
care se ascund sub scutul unei idei otrăvite și 
profund false: că obținerea unei majorități politice 
îti dă dreptul să faci orice şi să te comporti oricum. 
Fără să-ţi asumi nici fapta în sine, nici consecințele 
el. 

Acest capitol al cărții conţine exemple recoltate 
din categoria abuzivilor care fac rău „pentru că 
pot”. Sau pentru că sunt incapabili să facă binele. 
Ceea ce înseamnă că instalarea lor într-o funcţie de 
decizie a fost ea însăşi un abuz. O sfidare. 

„De ce le permiteţi celor cu probleme penale să 
facă parte din guvern?” — Sebastian Zachmann, 
ziarist 


„De ce? Pentru că putem.” — Codrin Ştefănescu 


Pe 24 ianuarie 2018, Codrin Ștefănescu apare la 
Adevărul Live ca să argumenteze punctul de 
vedere al PSD cu privire la modificările din Codul 
Penal şi din Codul de Procedură Penală. 
Ştefănescu este secretar general-adjunct al PSD. 
Are un glas calibrat pentru insultă și un trecut 
politic forjat la şcoala de mojicii a Partidului 
România Mare şi a preşedintelui său fondator. De 
altfel, la despărțirea de mentor și la saltul în barca 
PSD, Corneliu Vadim Tudor îi urează succes în 
viaţă cu eleganța şi delicateţea pe care i le 
cunoaște o lume întreagă: „Marea supărare a 
caricaturii umane Codrin Ştefănescu este că nu a 
reuşit să îndeplinească nici măcar a mia parte din 
sarcina trasată de Cozmin Guşă şi banda de la 
PSD. Şi atunci a mai născocit, în tărtăcuţa lui 
mică, țuguiată și lustruită cu alifii pentru sfinctere 
de  pederaști, o altă jegoşenie: cică toată 
Organizaţia Municipală Bucureşti a PRM și-ar fi 
dat demisia, urmându-l pe el, nu către balamucul 
din Lyon, ci către baricadele luptei pentru salvarea 
lacurilor, parcurilor şi closetelor publice din 
capitală!” 

Pentru cei neinițiați în rafinamentele pamfletului 
vadimian, trebuie spus că, la Lyon, Codrin 
Ştefănescu nu urma să viziteze Muzeul 
Confluenţelor, ci un spital de boli mintale, pentru 
internare şi tratament. 

Incapabil să-și stăpânească duioşia, Corneliu 
Vadim Tudor îşi mai mângâie de câteva ori fostul 
coleg de partid, inclusiv pe Facebook: „Un alt 
analfabet, Codrin Ştefănescu. Nevroza pe două 
picioare şi cu chelie orbitoare Codrin Ștefănescu s- 
a lăudat, la Antena 2 (Stars TV), cu colecția lui de 

tablouri scumpe. Noi ştim că cele mai multe sunt 
nişte falsuri grosolane. Din păcate, golanul ăsta 
tupeist (şi poponar) mai şi vinde, pe bani buni, 
kitsch-urile alea păduchioase. DNA-ul când o să-l 
aresteze? Realizatoarea emisiunii a fost o proastă 
pe nume Mania Simion (turna-i-am în cur beton)”. 
(1 aprilie 2014) 

După cum se vede, Codrin Ştefănescu are de la 
cine să înveţe. Şi preia cu dexteritate ștafeta 
jignirii şi a  calomniei ca instrument de 
comunicare. Se pot număra pe degetele unei mâini 
cei care au scăpat fără zoaie turnate în creştet în 
urma unei divergențe de opinii cu secretarul 
general-adjunct, al cărui areal predilect pare 
bodega de cartier, unde ești cu atât mai bine văzut 
cu cât vorbeşti mai spurcat. Convins că nimeni nu- 
i rezistă şi că orice îi este permis, Codrin 
Ştefănescu izbuteşte să devină, pe 20 februarie 
2017, singurul pesedist dat afară dintr-o emisiune 
desfăşurată în studioul Antenei 3. Până şi Dana 
Grecu, pe atunci încă la post, decide că Ştefănescu 
nu sare peste cal, ci peste toată herghela, motiv 
pentru care-l pofteşte să părăsească emisiunea. 

Acesta este omul trimis de PSD la Adevărul 
Live pentru o discuţie aşezată despre Codurile 
Penale. Sebastian Zachmann, șeful secției politice 
de la Adevărul, îi spune bun venit politicianului și 
îşi pregăteşte prima întrebare. Duşman al 
preludiului politic, Ştefănescu nu uită totuşi în ce 
zi a anului se află şi începe: „Bine v-am găsit. Şi la 
mulți ani, 24 ianuarie, Mica Unire, România să fie 
unită, ăştia de la #Rezist vor să facă miting şi de 
24 ianuarie, şi de Crăciun, şi de Revelion”. „Păi, e 
dreptul oamenilor să protesteze”, susură nevăzut 
Zachmann. Replica e  imprudentă, fiindcă 
Ştefănescu înăspreşte glasul şi adoptă o poziţie 
care rămâne ostilă față de interlocutor până la 
sfârșitul discuţiei. Pe fondul acestei irascibilități 
dublate de o condescendenţă uneori surâzătoare, 
alteori glacială, vine şi celebra replică în faţa 

căreia cei care văd emisiunea pe internet se freacă 
la ochi. 

— De ce le permiteţi celor cu probleme penale 
să facă parte din Guvern? întreabă Sebastian 
Zachmann. 

— De ce? Pentru că putem. 

E momentul când te vezi nevoit să conchizi că 
oamenii din departamentul de imagine și de 
comunicare al PSD nu-şi fac bine treaba. 
„Îndrăzneşte să crezi”, mottoul oficial al 
partidului, e siropos şi răsuflat. „Pentru că putem” 
sună cu totul altfel şi are altă încărcătură. E greu 
de găsit o sinteză mai expresivă a bunului-plac, a 
cinismului mustind de tupeu şi a dispreţului. 
Trebuie să sapi mult în istorie ca să descoperi ceva 
de același calibru. Poate doar L'Etar c'est moi al 
lui Ludovic al XIV-lea să se apropie de vorbele 
apodictice ale lui Codrin Ștefănescu. Te cuprinde 
mirarea când constaţi că sloganul prin excelenţă al 
puterii absolute, rostit la jumătatea secolului al 
șaptesprezecelea, seamănă atât de bine cu enunţul 
cuiva care reprezintă, în mileniul trei, un partid 
aşa-zis democrat (sau cel puţin care are cuvântul 
„democrat” în titulatură). Şi încerci să afli motivul 
pentru care exponentul unei republici se inspiră 
din regalitate. 

Sigur, o explicație există. Ludovic al XIV-lea a 
rămas în istorie drept Regele-Soare, iar semnul 
electoral al Blocului Partidelor Democrate, în care 
figura şi Partidul Comunist Român, bunicul PSD- 
ului de astăzi, era soarele. De unde și distihul 
votului furat, care se auzea frecvent în epocă: 
„Frunză verde de cicoare, / Votai ochi (semnul 
electoral al PNȚ — n.m.) şi ieşi soare”. Asta spre a 
nu mai aminti de sloganul ă la Chantecler scornit 
de simpatizanţii lui Ion Iliescu la începutul anilor 
1990: „Iliescu-apare, / soarele răsare”. Dacă ar mai 
fi printre noi, pesemne că Giordano Bruno, Galilei 
şi Copernic şi-ar revizui nu doar cercetările, ci şi 
concluziile. 

„Pentru că putem” e o deviză care, printr-o 
stranie curbare a timpului, își produce efectele 
înainte de-a fi lansată. Ea e rostită în 2018 şi 
prefațată de propriile realizări, aşa cum sade bine 
oricărui loc unde absurdul e la putere. Pentru că a 
putut, BPD şi-a pregătit alegerile din 1946 
tipărind, spun documentele din arhive, peste patru 
milioane de broşuri de propagandă, 28 de milioane 
de foi volante, 8,6 milioane de caricaturi şi 6,6 
milioane de afișe. Pentru că au putut, comuniştii au 
trimis armata să facă propagandă pentru BPD și 
să-i timoreze adversarii. Pentru că au putut, cei din 
BPD au introdus buletine de vot pe care se votase 
deja „Soarele? înainte de începerea votului 
propriu-zis. Pentru că au putut, reprezentanții BPD 
au ars toate buletinele de vot imediat după 
încheierea numărătorui oficiale, pentru a face 
imposibile contestațiile. Sub/ata causa, tollitur 
effectus. Pentru cine n-a aflat, comuniștii de frunte 
erau fluenți în latină şi mari amatori de 
înțelepciune distilată din dreptul roman şi din 
proverbe. 

„Pentru că putem” poate figura şi ca motto al 
alegerilor din Duminica Orbului sau al celor în 
care morții au înviat, s-au sculat din groapă şi au 
plecat, pe cont propriu sau în grup, să voteze prin 
Teleorman şi prin alte locuri vizitate de miracolul 
renaşterii. Asta spre a nu mai vorbi de abuzurile 
săvârşite de (sau pe vremea lui) Nicolae 
Ceauşescu, pornind de la criza de alimente, 
continuând cu frica de a spune ce gândeşti și 
sfârșind cu numerele de dresură prin care populația 
era făcută să aplaude până la înroşirea palmelor 
prosperitatea celor opt grade din apartamente iarna 
şi a curentului întrerupt cu orele. 

Pentru că poate, Codrin Ştefănescu jigneşte, 
calomniază şi atacă. Pentru că poate, îl face pe 
Gabriel Liiceanu profitor al comunismului și 
trădător de ţară. Tot pentru că poate, e de părere că 
oamenii care își strigă nemulțumirea și năduful în 

piaţă sunt plătiți la ghișeele Statului Paralel. Şi, tot 
pentru că poate, le dă cu tifla celor care cred încă 
într-o justiție capabilă să-şi facă treaba pe pământ, 
măcar ca avanpremieră a Justiţiei divine. Să fim 
bine înțeleși, „Codurile Penale vor fi modificate 
mult” asta înseamnă, nu altceva. 

„Pentru că putem” stă scris pe cartea de vizită a 
tuturor celor care, aidoma lui, ilustrează cultura 
sfidării. Şi trăiesc cu o mereu înnoită conştiinţă a 
impunităţii. 


„Klaus Iohannis a condus o vreme o organizaţie 
care este continuatoarea unei grupări naziste. [..] 
Grupul Etnic German a fost o organizație nazistă 
condamnată pentru crime de război. Dacă 
Forumul German nu e continuatorul Grupului 
Etnic German, aştept oficial lucrurile acestea, eu 
am spus ce citesc de pe net.” — Liviu Pop 


Niciun festival al inepțiilor PSD nu se poate 
lipsi de contribuţia lui Liviu Pop. În studiourile de 
televiziune, la minister, la mitinguri sau pe reţelele 
de socializare, Pop e egal cu sine. Stâlcește 
cuvinte, propune aberaţii, îşi descifrează măscările 
drept tentative de umor. Ca ministru al Educaţiei, 
Liviu Pop nu e doar complicele lui Victor Ponta și 
al altor miniștri în scandaluri de plagiat, ci şi 
demnitarul în mandatul căruia încep să apară 
manuale de educație fizică şi sport pentru elevii 
din clasa a V-a. Unul dintre ele livrează informații 
şi amănunte tehnice despre căţărare și târâre. (Ai 
spune, citindu-le, că manualul pare hărăzit elevilor 
de clasa a V-a care vor să ajungă politicieni PSD.) 
Consiliul Naţional al Elevilor observă, într-un 
comunicat remis presei, că Ministerul Educaţiei 
pune căruța înaintea cailor şi le oferă elevilor 
planşe cu şpagate în loc să se îngrijească de bazele 
sportive şi de sălile de sport care sunt în suferință, 
când nu lipsesc cu totul. Liviu Pop e deasupra 

acestor critici. „PLM”, scrie el pe Facebook. Adică 
„Pop Liviu Marian” sau „plec la muncă”, nu ce 
cred alții. Umor, nu glumă. 

Când nu girează manuale de educaţie fizică și 
sport în care mascota feminină este un obiect de 
genul masculin (fluturașul de badminton Laura), 
iar mascota masculină un obiect de genul feminin 
(mingea de fotbal Laur), Liviu Pop se dedă 
disciplinei sportive pe care o practică din vocaţie: 
călcatul pe bec. Invitat să participe la o emisiune a 
prietenilor de la Antena 3, Pop găseşte de cuviință 
să declare că preşedintele Klaus Iohannis a condus 
o vreme o organizaţie care este continuatoarea unei 
grupări naziste. „Grupul Etnic German a fost o 
organizație nazistă condamnată pentru crime de 
război”, dezvăluie Liviu Pop, despicând pâcla 
istoriei şi smulgând vălul de pe ochii ignoranților. 
„Dacă Forumul German nu e continuatorul 
Grupului Etnic German, aştept oficial lucrurile 
acestea, eu am spus ce citesc de pe net”, adaugă 
fostul ministru, dovedind că-şi binemerită locul 
printre trăitorii sub deviza „Pentru că putem”. 

Din capul locului (şi în locul capului), e de bun- 
simţ să-l feliciti pe Liviu Pop pentru acurateţea 
sursei de informaţie. Dacă omul a citit „de pe net”, 
e limpede că nu pot exista dubii privind 
veridicitatea conținutului. Atâta lucru știe oricine a 
avut prilejul să cutreiere pe  nemărginirea 
oceanului online. „Pe net” există, printre altele, 
arhive ale tuturor (sau măcar ale majorității) 
publicaţiilor românești de după 1989. Cine le 
consultă poate afla o puzderie de lucruri 
interesante. De exemplu, că lon Raţiu a fost 
surprins  fugărind-o înflăcărat, dar inutil pe 
Margaret Thatcher cu gânduri concupiscente la 
Downing Street 10. Iar asta la puţin timp după ce 
încercase — tot fără succes — demararea unor 
preliminarii erotice cu regina Elisabeta a II-a la 
Balmoral. Tot „de pe net” se poate afla că Dan 
Hăulică se fugărea pe vremuri cu Andrei Pleşu în 

pielea goală pe aleile din jurul Castelului Peleş. 
Tot „pe net” poţi să descoperi cum slăbești 
optsprezece kilograme pe săptămână înghițind o 
pastilă verzuie. Tot „de pe net” afli că Marius Tucă 
a întreţinut raporturi incestuoase cu propria mamă. 
Şi tot „de pe net” poţi culege informaţii despre 
data următorului cutremur catastrofal, despre 
proximul asteroid care o să izbească Terra și, 
bineînţeles, despre sfârşitul lumii. Eu însumi am 
aflat, din aceeași sursă, că aş fi băiatul lui Miron 
Radu Paraschivescu şi că am lucrat la Studioul de 
film, Alexandru Sahia”. Nu sunt şi n-am lucrat, dar 
asta contează mai puţin. „Pe net” se poate citi şi 
aşa ceva. 

E totuşi puţin probabil că Liviu Pop crede că tot 
ce zboară se mănâncă. Altminteri, 1 s-ar face la un 
moment dat poftă de nişte flapsuri sau măcar de un 
tren de aterizare, dacă nu de tot avionul. E la fel de 
puțin probabil ca intervenţia lui să fie rodul 
propriei inițiative. Mânjirea şi culpabilizarea lui 
Klaus Iohannis se numără printre punctele 
principale de pe agenda PSD în general şi a lui 
Liviu Dragnea în special. Găselniţa lui Liviu Pop 
redeschide o pistă de pe care au decolat în trecut 
năzbâtii asemănătoare, de care lumea a uitat 
(materialele apărute pe  Ancheteonline şi 
declarațiile duşmănos-iresponsabile ale senatorului 
Cristiana „Greva foamei până la primirea în 
Partidul Conservator” Anghel). Şi cum să-l 
compromiți pe Klaus Iohannis mai bine decât 
apăsând pe pedala istoriei? Sigur, ca să apeşi cum 
şi unde trebuie, e nevoie să fii stăpân pe cunoştinţe 
şi să pricepi mecanismele istoriei. Așa e, dar nu 
neapărat. Pentru Liviu Pop, astea sunt amănunte. 
Important e să împroşti cu noroi, nu să te 
informezi cum se cuvine. Ca dovadă, Liviu Pop 
nici măcar nu ştie denumirea adevărată a 
organizației pe care o lezează. Poate că măcar 
acum, după protestul înaintat de Forumul 
Democrat al Germanilor din România, va găsi și 

fostul ministru al Educaţiei de cuviinţă să stocheze 
informaţia. Altfel spus, să se educe. 

Nu trebuie trecut nici peste îngâmfarea acră a 
ministrului. „Aştept oficial lucrurile acestea”, 
rosteşte Liviu Pop, cu aerul unui monarh agasat de 
stângăciile supușilor. Ce aşteaptă demnitarul? Nu 
se ştie. O dezminţire? Ar fi dincolo de simpla 
naivitate să aştepte aşa ceva. Dacă e cineva în 
măsură să aştepte ceva de la celălalt, acela e 
FDGR, a cărui răbdare va fi testată până când o 
minte mai puţin înfierbântată din partid va 
prezenta totuşi scuze pentru ofensă în numele lui 
Pop. E de sperat că o va face, deşi nădejdile sunt 
fragile. Altfel, se va confirma pentru a nu se ştie a 
câta oară ideea că în România acestor ani oricine 
poate spune orice oriunde şi oricând despre 
oricine. Cine vede aici o definiție a libertăţii nu 
cunoaşte nici cuvântul, nici ce definește el. 

„Organizaţia aia nazistă, Forumul...”, cuvântă 
Liviu Pop, probând din nou că există entități 
umane la care gura funcționează independent de 
creier. Ce legătură e între FDGR şi Grupul Etnic 
German? De bună seamă, cuvintele „Germanilor” 
şi „German”. E păcat că Liviu Pop nu-și continuă 
raționamentul şi nu divulgă şi alte pepiniere 
antiromânești cu agendă (fost sau actual) nazistă. 
Mă grăbesc să-i pun la dispoziţie câteva nume de 
dușmani aprigi, care îşi urzesc păienjenişul de 
relaţii și malversaţiuni sub pretextul unor activităţi, 
vezi Doamne, educative. E vorba de Centrul 
Cultural German din Timişoara, Centrul Cultural 
German din Sibiu (atenție mărită, Sibiu, da?), 
Centrul Cultural German din Cluj, Centrul 
Cultural German din lași şi, deasupra tuturor, 
Goethe Institut din Bucureşti. Berăria Germană nu 
e nici ea mai brează. Şi nici echipa de Liga I F.C. 
Hermannstadt nu trebuie scoasă din calcul — în 
fond, ce mi-e „Hermann”, ce mi-e „German”? lar 
dacă tot am ajuns la fotbal, e de dorit și 
deconspirarea grabnică a antrenorului secund al lui 


130 


Atlético Madrid. Îl cheamă Germán Burgos, ceea 
ce pare suficient. 


„Eu ştiu, de exemplu, că de patru luni se 
desfăşoară niște demonstraţii la frontiera dintre 
Gaza și statul Israel, frontiera fiind un zid înalt de 
opt metri de beton, iar grănicerii israelieni au 
împuşcat până acum 171 de persoane și au rănit 
câteva mii. Nu am văzut o reacţie violentă, deci... 
zicându-se că se încalcă legi acolo."”— Nicolae 
Bacalbașa 


Un purtător de cuvânt nu trebuie doar să poarte 
cuvântul, ci şi să ştie să se poarte cu el. Cu mai 
bine de un deceniu în urmă, ca purtător de cuvânt 
al Spitalului Judeţean de Urgenţă din Galaţi, 
medicul Nicolae Bacalbaşa apare din ce în ce mai 
des la televizor. Mai cu seamă la ştirile după- 
amiezii, unde accentul se pune pe crime, tâlhării, 
violuri şi accidente cu victime. Deputatul de azi îşi 
datorează în primă instanță notorietatea aplecării 
spre bufonadă în momente în care se recomandă 
sobrietatea, dacă nu cumva şi un dram de empatie. 
De multe ori, afirmaţiile lui despre cei ajunși la 
spital sunt  uleios-insinuante, grosolane sau 
abuzive. Purtătorul de cuvânt pare să ignore că 
pacienții sunt clienți ai spitalului şi că pot pretinde, 
pe lângă profesionalism medical, politețe şi 
tratamente nedefăimătoare. 

Lui Nicolae Bacalbaga îi place să distreze lumea 
şi mai cu seamă pe ziariştii care-i aşteaptă 
declaraţiile. Sigur, „orice om îi place să râdă”, 
după cum ar spune premierul României și colegul 
de partid al medicului. Dar nu în orice situație. 
Când enunţurile publice ale lui Nicolae Bacalbașa 
încep să stingherească bunul mers al anumitor 
anchete din judeţ, şeful Inspectoratului Judeţean de 
Poliție Galați îi cere preşedintelui Consiliului 
Judeţean să-l înlocuiască din funcția de purtător de 

cuvânt. Operaţiunea are loc, însă Bacalbaşa revine 
după o perioadă de acalmie declarativă, spre 
bucuria (şi, se spune, la insistenţele) ziariştilor din 
judet. 

După ce-şi dă seama că Spitalul Județean de 
Urgență din Galați nu-l merită ca purtător de 
cuvânt, Nicolae Bacalbaşa se mută cu arme, bagaje 
şi insulte în politică. Apetitul lui pentru ostilitate şi 
proastă creştere e mult mai de folos aici, mai cu 
seamă dacă e însoțit de pulsiuni antisemite. Şi de 
scârbă faţă de adversarii politici. Într-un interviu 
mai vechi, citat de România liberă în 2017, 
Nicolae Bacalbașa își motivează astfel intrarea în 
politică: „În momentul în care a venit CDR-ul la 
putere şi ţărănişti au pus mâna pe sănătate la 
Galaţi, sigur că nu intram în politică, ci puneam 
mâna pe mitralieră, să mă ocup de ţărănişti. Şi un 
ciomag era bun, să le dau la ceafă!” 

Declaraţia e suficientă ca să-i garanteze accesul 
lui Nicolae Bacalbașa în structurile de conducere 
ale PSD şi în clubul „Pentru că putem”. 

Urmează din partea politicianului Bacalbaşa o 
serie lungă de ieşiri, mojicii, conflicte şi declaraţii 
nătâng-jignitoare, pe care şefii politici ai medicului 
gălățean le tratează cu zâmbete şi îngăduinţă: 
„Aşa-i românu”, glumet. Pe lângă asta, se ştie că 
medicii vorbesc buruienos”. Raluca Turcan e doar 
unul dintre politicienii care testează valabilitatea 
informaţiei. În plină sesiune a Camerei 
Deputaţilor, Nicolae Bacalbaşa tună în direcția ei 
de la microfon: „Dă cu labele! Vezi, domnişoară, 
că faci fractură şi nu mai poţi să... votezi”. (În 
pauza sugerată de punctele de suspensie, Nicolae 
Bacalbașa mimează un număr scurt de masturbare 
în văzul tuturor.) 

Acesta este omul la care RFI apelează, într-un 
moment de rătăcire, pentru desluşirea violenţelor 
din 10 august 2018, când protestatarii din Piaţa 
Victoriei sunt tratați cu gaze lacrimogene și 
bastoane de jandarmii lui Carmen Dan. Știind că 

se află într-un post de radio care abhoră 
vulgaritatea şi exprimarea  grosieră, Nicolae 
Bacalbaşa trece la nivelul următor: ofensa cu 
ricoşeu. E dovada că fostul purtător de cuvânt tot 
n-a învăţat cum să se poarte cu cuvântul. Şi că, 
având o boală de copilărie, n-a putut sta la coadă 
când a împărțit Dumnezeu tactul. 

„Eu ştiu, de exemplu, că de patru luni se 
desfășoară niște demonstrații la frontiera dintre 
Gaza şi statul Israel, frontiera fiind un zid înalt de 
opt metri de beton, iar grănicerii israelieni au 
împușcat până acum 171 de persoane şi au rănit 
câteva mii. Nu am văzut o reacție violentă, deci... 
zicându-se că se încalcă legi acolo.” 

Asta se găseşte să declare Nicolae Bacalbaşa la 
puţină vreme după ce colegul dumisale de partid 
Petre Daea zugrăvise astfel operațiunile de la 
Carmprod Tulcea: „Singura metodă este 
sacrificarea. Porcii toți se incinerează. [...] E o 
muncă extraordinară, acolo este ca la Auschwitz, 
domne”. 

Diplomaţia israeliană de la București e obligată 
să riposteze. O făcuse deja după ieşirea în decor a 
lui Petre Daea, o făcuse din nou după ce patru 
turişti israelieni fuseseră scoşi dintr-un taxi, 
legitimaţi şi bătuți de forţele de ordine, cu toate că 
nu aveau nicio legătură cu protestele din Piaţa 
Victoriei. O mai face o dată, printr-un comunicat 
preluat de cea mai mare parte a agenţiilor de ştiri şi 
a ziarelor din România. 


„Ambasada Statului Israel a luat 
cunoştinţă de afirmațiile scandaloase și 
neadevărate ale domnului deputat 
Nicolae Bacalbaşa. În numele statului 
evreu, dorim să-i atragem atenția 
politicianului român că declarațiile sale 
denaturează faptele cu privire la situația 
din ultimele luni de la granița cu Fâșia 
Gaza şi am aprecia ca domnul deputat să 

se informeze în profunzime înainte de-a 
face comparații nepotrivite şi şocante. 
Atacurile violente asupra civililor 
israelieni, coordonate în ultimele luni de 
gruparea teroristă Hamas, nu vor rămâne 
niciodată fără răspuns din partea noastră. 
Statul Israel își va apăra mereu poporul 
împotriva oricăror încercări de a-l 
suprima. Domnul Bacalbaşa îi insultă cu 
afirmaţiile sale şi pe protestatarii români 
pașnici care au fost prezenți în Piaţa 
Victoriei,  asociindu-i cu teroriștii 
Hamas. Ca urmare, solicităm public 
domnului Bacalbașa să-şi retragă spusele 
şi să se asigure ca pe viitor astfel de 
asocieri cel puţin neadecvate să nu se 
mai regăsească în discursul domniei 
sale.” 


Într-o lume normală, un asemenea derapaj ar 
duce la evacuarea autorului din viaţa politică. 
Nicolae Bacalbaşa e însă mai departe pe poziţii. Şi 
chiar solicită public sancţionarea protestatarilor 
care au depus plângere după ce au fost agresaţi. 
Pentru că poate. 


3 


„Manualele şcolare este un subiect intens.” — 
Valentin Popa 


Prezența lui Valentin Popa în fotoliul pe care a 
stat cândva Spiru Haret e un scandal în sine. Mai 
bine zis, unul dintre scandalurile care franjurează 
educația românească în ultimul timp şi-i fac pe 
mulți să conchidă că impostura în funcție e la ora 
actuală atât de mare, încât, paradoxal, aproape că 
n-o mai observi. Unul dintre simptomele 
imposturii e mutarea unui ministru dintr-un 
domeniu în altul. Această rotație a cadrelor, 
familiară românilor încă dinainte de 1989, în 

guvernele de paie impuse de Ceauşescu, e un 
excelent barometru al diletantismului. Când un 
Anton Anton e ministrul Educaţiei şi apoi al 
Energiei, explicaţia nu ţine de enciclopedismul 
respectivului, ci de lipsa lui de aderenţă la ambele 
domenii.  Observaţia este valabilă şi pentru 
mutarea Rovanei Plumb de la Mediu la Fonduri 
Europene şi apoi la Educaţie, a lui Mihai Fifor de 
la Economie la Apărare, a lui loan Rus de la 
Interne la Transporturi şi a lui Teodor Meleşcanu 
de la Apărare la Externe. Inter- șanjabilitatea nu e 
semn de competență, dimpotrivă. „E la fel de 
performant în ambele domenii” înseamnă „E la fel 
de slab şi colo, şi dincolo”. Singura concesie într-o 
asemenea situaţie ține de umorul involuntar. Nu-i 
de colea să te cheme Plumb și să fii ministrul 
Mediului. 

Pe lista de miniştri postdecembrişti ai Educaţiei 
se găsesc câteva nume de tristă amintire. Andrei 
Marga, una dintre dezamăgirile de după 1989, pare 
totuşi o figură luminoasă prin comparaţie cu 
Alexandru Athanasiu (poreclit „Satanasiu” şi 
„Euthanasiu” de subordonații  dumisale din 
minister), Cristian Adomniţei, zis, Adormitei”, 
Ecaterina Andronescu, alias „Abramburica”, Ioan 
Mang sau Liviu Pop. 

Ultimii doi sunt protagoniştii unei frumoase 
prietenii — mai ceva ca-n Casablanca. loan Mang 
este ministru al Educației fix opt zile şi 
demisionează după ce i se descoperă o salbă de 
plagiate (lucrări şi articole ştiinţifice). Cu o 
ascuţime a minţii demnă de Hercule Poirot, Mang 
face o declarație care lasă asistența cu gura 
căscată: „Da, lucrările sunt plagiate, dar nu sunt 
ale mele”. Thats the whole point, vorba 
nepalezilor. Mang vrea să spună de fapt că 
altcineva a plagiat în numele lui, dar se încurcă în 
vorbe. Liviu Pop îi sare în ajutor şi încearcă 
exonerarea printr-o metodă folosită deja cu succes 
la plagiatul lui Victor Ponta. Dacă în cazul fostului 

premier Liviu Pop schimbă componența 
CNATDCU (Consiliul Naţional de Atestare a 
Titlurilor, Diplomelor ŞI Certificatelor 
Universitare) şi numeşte oameni fideli, dispuşi să 
asigure pe oricine că lămâile sunt bleumarin, de 
data asta ministrul umblă la CNECSDTI (Consiliul 
Naţional de Etică a Cercetării Ştiinţifice, 
Dezvoltării Tehnologice şi Inovării). Oameni 
asupra cărora nu planează dubii sunt înlocuiți cu 
slujbași de partid. De ce? Ca să constate că fostul 
ministru al Educaţiei nu a Mang-lit. 

După asemenea isprăvi, numirea fălticeneanului 
Valentin Popa ca ministru al Educaţiei aproape că 
nu mai miră. Dacă diferența dintre Pop (cel 
înlocuit) şi Popa (înlocuitorul) este de o literă, în 
planul stângăciilor de exprimare cei doi aleargă 
umăr la umăr. Pop se scuză cu anticipație pentru 
lucruri trecute, Popa vorbește despre „celelante 
repercursiuni” şi despre „pamblică”. Pop se lasă 
într-un „genunche”, Popa se despletește poetic și 
produce o însăilare pe care o citeşte în Aula de la 
ASE în ziua când instituția împlinește 105 ani de 
existentă. 


Se cuvine, dragi prieteni, ca la ceas aniversar 

Să-i cinstim pe-aceia care la ASE fost-au 
făurari. 

Pe acei ce-au pus sămânţa și au tras din greu, cu 
spor, 

De la domnul Davidoglu pân” la domnul Istudor. 

Pe toți ce-au împins ștacheta spre înalturi, către 
zări, 

Ca ASE-ul să răspundă miilor de provocări. 

Care-au îmbinat tradiții c-un învățământ 
modern, 

Ducând faima Academiei şi intern, dar şi extern. 

Lor, a noastră admirație și, nu ştiu dacă 
contează, 

Cică toate se-mplini-vor dac-un Popă le urează. 

Deşi nu se ştie „dacă contează”, românul s-a 
născut poet şi, câteodată, „pamblicar”. Cu toate 
acestea, Ileana Mălăncioiu, Mircea Cărtărescu, 
Nora Iuga, Octavian Soviany, Ana Blandiana şi 
toți cei care au îndrăzneala să-şi spună poeţi ar 
trebui să citească mai întâi versurile de mai sus și 
abia pe urmă să zgârie hârtia. lar dacă omagiul lui 
Valentin Popa nu este de ajuns, se poate da citire 
osanalei închinate de Mircea Cosma, fost 
preşedinte al Consiliului Județean Prahova, lui 
Victor Ponta. 


Victor, o galaxie română-n devenire 
Răsare-n universul zidit de răstigniri, 
Pe temelie veche, de piatră şi jertfire, 
El reînalțt-o ţară a vechilor români. 


Revenind la Valentin Popa, e de remarcat că, în 
clipele când nu se lasă dezmierdat de muză, fostul 
ministru vorbeşte liber. Uneori, în dezacord, c-așa- 
i la Educație. Omul poate invoca alibiul 
comentatorilor sportivi care spun „Naţional Arena” 
în loc de „Arena Naţională”, numai că respectivii 
nu conduc un domeniu atât de pretențios ca şcoala 
românească. Pe de altă parte, nu trebuie omisă 
emoția. Ei bine, da, emoția te poate da peste cap. 
Şi te poate face să încurci singularul cu pluralul, 
mai ales dacă la şcoală ai stat mai mult prin curte. 
Fără să-şi dea seama, când spune „Manualele 
şcolare este un subiect intens”, Valentin Popa 
rătăceşte la jumătatea drumului dintre sinecdocă şi 
metonimie, neştiind care-i una şi care-i alta. 
Dezacordul este comis în plină conferinţă de presă, 
când demnitarul schițează o trecere în revistă a 
primelor şase luni de mandat. Unii ziariști se 
foresc pe scaune sau intră pe Facebook în loc să fie 
ochi şi urechi la ministru, aşa că ratează momentul. 
Generos, Valentin Popa recidivează după câteva 
zeci de secunde: „În acest cost de 24 de milioane 
de lei este inclusă editarea şi drepturile de autor”. 

Prin comparaţie, primul dezacord arată un pic mai 
bine decât al doilea, dar ambele slujesc de minune 
linia imprimată de Valentin Popa discursului 
public din fotoliul Educaţiei. 

Nu întâmplător, Spiru Haret nu mai e ministru, 
ci uzină de impostori cu diplome. 


„Ca neamț, să vorbeşti de gazare, îți trebuie 
mult curaj.” — Lia-Olguţa Vasilescu 

Actualul ministru al Muncii şi Justitiei Sociale 
sparge gheaţa anonimatului cu vreo cincisprezece 
ani în urmă. Ce-i drept, cam fără voia ei. Pe atunci, 
Lia-Olguţa Vasilescu era membră a organizaţiei de 
tineret a Partidului România Mare condus de 
Corneliu Vadim Tudor. În această calitate, tânăra 
româncă mare e văzută de șeful ei politic drept 
leac pentru homosexualitatea ambasadorului 
american în România, Michael Guest: „„Michael 
Guest are o boală destul de gravă, dar dacă vine la 
noi, la PRM, îl facem bine. Îi găsim o fată de la 
organizația de tineret. Pe Lia-Olguţa Vasilescu, de 
pildă. Să vedeți cum îl vindecă”. (Apropo, cum 
credeți că ar fi votat preşedintele fondator al PRM 
la referendumul din 6-7 octombrie 2018?) 

Lia-Olguța Vasilescu nu e singurul politician 
ajuns în PSD după ucenicia în PRM. Codrin 
Ştefănescu este, cum s-a văzut ceva mai înainte, în 
aceeaşi situație. Deşi îşi schimbă domiciliul 
politic, cei doi nu renunță la stilistica (mai bine zis, 
la „halistica”, de la „hal”) vadimistă. Limbajul 
agresiv nu iese la spălat. După ce stai nişte ani sub 
respirația lui Vadim, îl păstrezi în nări şi în vorbe. 
Lia-Olguța Vasilescu trece de la un partid la altul 
ducând în bagaj tot ce preluase de la fostul şef: un 
strop de antisemitism, nițică xenofobie, virulență 
în exprimare, răsteli mahalagești. Relaţia dintre 
gura şi mâinile ministrului e rodată în ani și ani de 
prestație publică. De câte ori gura Liei-Olguţa 

Vasilescu se deschide, mâinile i se proptesc 
automat în şolduri. 

După protestele din 10 august 2018, ministrul 
Muncii se pune pe treabă. De data asta, în limba 
română. Tramvaiele sunt lăsate să mărșăluiască 
franţuzeşte, iar Lia-Olguţa Vasilescu deschide 
focul împotriva lui Klaus Iohannis. Motivul? 
Preşedintele  criticase  brutalitățile comise de 
Jandarmi împotriva protestatarilor şi decizia lor de- 
a folosi gaze lacrimogene, deşi în Piaţa Victoriei 
erau şi copil. lritarea mărimilor din PSD e 
provocată de tonul răspicat al lui Klaus Iohannis: 
„Faptul că Guvernul PSD a gazat şi a bătut români 
mi se pare incalificabil, inadmisibil”. 

Riposta PSD e imediată şi, ca de multe ori, fără 
vaccin cortical. De exemplu, Liviu Pop — din nou 
el — conchide că „E o disperare cruntă a domnului 
președinte Iohannis să intre în turul doi al 
alegerilor prezidenţiale”. Ca să tempereze elanul 
prezidențial, Liviu Pop se gândeşte (!) chiar la 
suspendarea lui Klaus Iohannis. La rândul lui, 
vicepreşedintele PSD Gabriel Zetea e de părere că 
președintele Iohannis are „acelaşi stil de a 
răspunde tuturor, modelul «stăpânul pe plantație», 
iar atitudinea lui e a unui dictator”. Florin Iordache 
consideră „foarte grave declaraţiile preşedintelui”. 
În fine, preşedintele PSD Vaslui, Dumitru Buzatu, 
lămureşte lucrurile cu fineţea unui istoric dublat de 
un filolog: „Cuvântul «gazat» este luat din recuzita 
nazistă. Este o expresie a șmecheriilor pe care 
președintele Iohannis, la nivelul exprimării, le 
foloseşte pentru a culpabiliza PSD și pe toţi aceia 
care au apreciat acțiunea legală a Jandarmeriei”. 

E momentul în care intră în scenă Lia-Olguţa 
Vasilescu. Încurajată de cuvintele lui Dumitru 
Buzatu, dresoarea de tramvaie simte totuşi că 
ofensa nu e suficient de puternică și plusează: „Ca 
neamt, să vorbeşti de gazare, îți trebuie mult 
curaj”. Cei pe care declarația îi miră sau îi revoltă 
uită (sau poate nu ştiu) că Lia-Olguţa Vasilescu îl 

are de mult pe radar pe Klaus Iohannis. lar când 
poate să-l jignească, nu ezită. Aşa se întâmplă în 
2014, când candidatul la preşedinţie Klaus 
Iohannis adoptă o tactică radical diferită de cea a 
contracandidatului Victor Ponta. Dacă Ponta vine 
cu bucurie la toate emisiunile unde i se ridică 
mingi la fileu (cu studioul Antenei 3 ca decor 
predilect), Iohannis îşi triază aparițiile. Asta o 
urzică pe Lia-Olguţa Vasilescu și o determină să 
posteze pe Facebook următoarea pildă de bune 
maniere: „Facem război civil sau îl convinge 
cineva pe mutu” ăla să iasă la dezbatere, să îl vadă 
lumea ce are în cap?” Ministrul primeşte 
apostrofări pentru limbajul folosit pe pagina 
personală de Facebook, dar nu se lasă: „Ultimele 
postări cred că i-au deranjat foarte tare pe 
simpatizanții nemţălăului”. 

S-a spus despre Lia-Olguţa Vasilescu Tramvai 
că ar fi un fel de Anamaria Prodan care ştie mai 
puţin fotbal. Dacă le parcurgi paginile de 
Facebook, începi să crezi același lucru. Cele două 
au un potenţial toxic cam la același nivel. 

Ar mai fi de pus trei accente. Primul ţine de 
mârlănia xenofobă a Liei-Olguţa Vasilescu. 
„Pentru un neamț” şi „nemțălăul” sunt forme de 
pervertire a realității la care nu recurge însă doar 
ministrul Muncii şi — ha ha ha — Justiţiei Sociale. 
Procedeul e vechi în discursul PSD şi identifică în 
străin cauza răului din ţară. Sigur, Klaus Iohannis 
nu e străin, dar asta n-are importanţă când livrezi 
mesajul. De ce? Fiindcă știi exact cui îl trimiți: 
unei mase de susținători gata să-şi suspende 
Judecata, să opereze cu resentimente în loc de idei, 
să aplaude orice vine de sus şi să stea „cu arma la 
picior”, vorba lui Paul Stănescu, spre a apăra 
țărişoara de false primejdii. Aşa cum George Soros 
e pentru PSD străinul ostil de afară, Klaus 
Iohannis e străinul ostil dinăuntru. Această fugă 
din realitate îl face pe Gabriel Zetea să-i impute lui 
Klaus Iohannis comportamentul de plantator pe 


140 


moşie şi reflexele dictatoriale. Klaus Iohannis e 
dictator, stabileşte  Zetea. Atunci Nicolae 
Ceauşescu ce-o fi fost? 

Pentru luminarea Liei-Olguța Vasilescu: Klaus 
Iohannis nu e nici neamt, nici „nemțălău”. E 
cetăţean român de etnie germană. Există o mulțime 
de alți oameni proveniți din etnii diferite, dar 
strânşi sub umbrela aceleiaşi cetățenii: Ivan 
Patzaichin şi László Bölöni, Ecaterina Szabó şi 
Helmut Duckadam, Emeric Ilenei şi Miodrag 
Belodedici. Dacă ei nu sunt străini (şi nu sunt), nu 
poate fi nici Klaus Iohannis. În plus, pe vremea 
când avea în componenţă „nemţălăi” ca Werner 
Stöckl şi Roland Gunesch sau boanghine de tip 
Gavril Emeric Kicsid, România era campioană 
mondială la handbal. 

O reacție sănătoasă la insanitățile proferate de 
Lia-Olguţa Vasilescu vine dinspre senatorul USR 
Vlad Alexandrescu. În plângerea trimisă CNCD, 
Alexandrescu scrie următoarele: „A asuma că 
germanii, nu nazişti şi colaboratorii lor, sunt 
responsabil de  gazări este ceva nu doar 
neadevărat, ci şi josnic. A echivala toți vorbitorii 
unei limbi din întreaga lume cu un grup criminal 
este pur şi simplu abject. Partidul Social Democrat 
a construit o campanie electorală pe discriminare 
şi xenofobie, iar acum continuă cu impunitate”. 

(Într-o traducere pe înţelesul Liei-Olguţa 
Vasilescu: Goethe, Franz Beckenbauer, Dieter 
Bohlen, Schiller, Karl-Heinz Rummenigge, Carl 
Mania von Weber, Heine şi Aloysia Weber sunt 
germani, dar nu sunt naziști.) 

E de văzut dacă reacția CNCD, presupunând că 
ar exista, va avea o celeritate comparabilă cu cea 
din speța Cristian Tudor Popescu — Viorica 
Dăncilă — pavianul cu mantie, unde, în ciuda 
amenzii încasate de ziarist, nimeni nu i-a făcut 
dreptate bietei maimuțe. 

În paranteză fie spus, pe lângă etnia germană, 
Klaus lohannis se mai face vinovat de un lucru 

grav: nu are copii. Prin urmare, după părerea 
Gabrielei Firea, nu are o familie în adevăratul sens 
al cuvântului şi n-ar trebui lăsat să candideze la 
președinție. Cei născuți anterior ultimei ploi o 
întreabă pe Gabriela Firea câţi copii are tătucul ei 
ideologic, încălecătorul de ţară Ion Iliescu, însă 
răspunsul nu se aude din cauza ceții. 

Al doilea accent scoate în evidenţă un viciu de 
gândire prezent nu doar la PSD, ci şi în multe alte 
zone ale vieții publice. PSD stabileşte, prin gurile 
sale de foc şi pară, că preşedintele Iohannis e 
vinovat pentru că denunţă un abuz, nu Jandarmeria 
pentru că îl comite. Florin Iordache se indignează 
la microfon: „Foarte grave, declarațiile 
președintelui”. Chiar așa să fie? Ce e mai grav, să- 
ti împroşti semenii cu gaze sau să remarci fapta? 
Cine e vinovat, demnitarul care plagiază sau 
ziaristul care denunţă plagiatul? Hoţul sau cel care 
divulgă hoția? Mai e nevoie de „altă întrebare”? 

În fine, al treilea accent. Cuvântul „gazat” nu 
este luat din recuzita nazistă, cum bate câmpii 
Dumitru Buzatu. Gazele lacrimogene nu sunt 
orhidee, ci tot gaze, chiar dacă acțiunea lor 
vătămătoare este mai mică decât a gazelor toxice 
din războaie. Mâine-poimâine o să aflăm că și 
„gaz” e tot un cuvânt nazist — nu de la el pleacă 
familia de cuvinte care include verbul „a gaza”? 
Pericolul e mare chiar şi pentru trupa Gaze Roze. 
S-ar putea ca vigilenții din PSD să nu sesizeze 
revendicarea parodică din Guns N’ Roses. 

În lumea unde îşi duce somnul drepţilor, 
Corneliu Vadim Tudor poate fi mulțumit. Până la 
urmă, Lia-Olguţa Vasilescu a plecat din PRM doar 
cu trupul. Mintea i-a rămas pe loc. Pentru că a 
putut. 


DIN ACEEAȘI CATEGORIE 


„Nu ne putem salva pe rând, trebuie să ne 
salvăm toți odată.” — Varujan Vosganian 

„Statul, noi, am preferat să blocăm anumite 
reforme pentru că ne era mai comod.” — Liviu Pop 

„Postarea prin care arătam că un lider #Rezist 
este sandilău mi-a fost ştearsă” — Darius Vâlcov 

„România are trei milioane de oameni, să 
zicem, din forța activă în acest moment în 
Occident Dintre care vreun milion sunt fierari- 
betoniști, fierari şi aşa mai departe. Lucrează în 
construcții, autostrăzi prin Europa. Au, poate, 
1.500 de euro salariu. O spun foarte direct. De 
banii ăștia, copiii se fac golani acasă şi nevastă-sa 
curvă. Din 700 de euro vin acasă jumătate.” — 
loan Rus 

„Când putem, ne ținem de cuvânt” — Victor 
Ponta 

FRUNZĂ VERDE MUȘEȚEL, UNDE-I 
STATUL PARALEL? 


Statul Paralel este marota alianţei PSD-ALDE. 
Pe certificatul de naștere al marotei scrie 17 
noiembrie 2017. Este ziua când membrii de frunte 
ai alianței decid, în cadrul Comitetului Executiv 
Naţional, să-şi așeze năzărelile pe hârtia unui 
document oficial. Așa apare Rezoluţia de la 
Herculane, prin care PSD şi ALDE acceptă să se 
facă de râs ținându-se de mână: „PSD a analizat 
situația tensionată prezentă în spațiul public din 
cauza numeroaselor informaţii despre abuzurile 
grave ale unor persoane care activează, au condus 
sau încă mai conduc instituții publice de forță, și 
care indică în mod clar existența unui aşa-numit 
«Stat Paralel şi Ilegitim», care încearcă să preia 
controlul asupra puterii politice legitim constituite 
prin alegeri libere şi corecte, reprezentând un 
pericol de natură să îngrijoreze opinia publică”. 

Ce urmăreşte stafia invocată de PSD în 
Rezoluția de la Herculane? De bună seamă, 
„hărţuirea și decapitarea puterii legitim alese”. O 
formulă tare, de impact, menită să impresioneze. 
Mai ales că radiografierea marotei continuă în 
textul rezoluţiei: „Din dorința de a deţine controlul 
asupra puterii politice, «Statul Paralel şi Ilegitim» 
adoptă o conduită antinațională și anticetăţenească, 
fiind dispus să blocheze toate politicile publice de 
creştere a veniturilor populației, de creare de locuri 
de muncă, de susținere a capitalului autohton sau 
de reformare a justiției”. 

Ce-i drept, Statul Paralel nu blochează de-a 
dreptul, ci „e dispus să blocheze”. Totodată, el e 
evocat între ghilimele, ceea ce strecoară un indiciu 
despre esența lui mai degrabă metaforică decât 
reală. Însă cu toate că ştie atât de multe despre 
Statul Paralel, PSD şi ALDE nu oferă nicio 
informaţie. Documentul e compus din fraze goale, 

fără niciun nume şi fără nicio faptă concret 
imputabilă. De altfel, pericolul acestei structuri 
„aşa-zise”, conform rezoluţiei) nu îngrijorează, ci 
„e de natură să îngrijoreze” opinia publică. 

În realitate, Comitetul Executiv Naţional al PSD 
preia o formulă vehiculată în 2016 în Turcia lui 
Regep Tayyip Erdogan şi încearcă s-o planteze, cu 
intenții alarmiste, în România. Rezultatul este o 
mostră ridicolă de fake news. 

„Am avut anul trecut o tentativă (de asasinat- n. 
m.) în aprilie. Nu vreau să povestesc pentru că nu 
este cazul. Au venit patru străini în România, au 
fost cazați la Athenee Palace, au stat trei 
săptămâni, dar, mă rog, am scăpat. [...] Au ajuns 
în preajma mea. Suntem într-un stat parțial mafiot. 
Statul Paralel e o mafie. [...] E tot ce vreau să 
Spun. Știu că s-a cercetat, mai departe nu știu. Am 
aflat cine-i plăteşte, dar nu pot să spun asta. E un 
om foarte celebru în lume. ” — Liviu Dragnea 


Să începem cu sfârşitul. Există mulți oameni 
celebri în lume. „Foarte” celebri nu, fiindcă „foarte 
celebri” e un pleonasm. Dar celebri, da, puzderie: 
Mike Tyson, Justin Timberlake, Kazuo Ishiguro, 
Cristiano Ronaldo, Brad Pitt, Jean-Paul Gaultier, 
Lorin Maazel, Max Verstappen, Jason Statham, lan 
McEwan, Alain Delon, Lionel Messi, Kylian 
Mbappé, Rocco Siffredi, Quentin Tarantino, 
Ritchie Blackmore, Donald Trump, Jet Li, Salman 
Rushdie sau papa Francisc I, primitorul de 
castravete cu ţepi Tempus şi de semințe de 
leuştean Topaz din partea premierului Dăncilă. 
Oricare dintre ei ar fi putut comanda atentatul. Şi 
oricare ar fi putut să se adreseze cvartetului ideal 
în astfel de ocazii: trupa Crosby, Stills, Nash and 
Young. Asta dacă nu le vor fi luat fața cei patru 
muschetari. Sau poate Donatello, Michelangelo, 
Rafael şi Leonardo, alias TȚestoasele Ninja. 
Bănuieli de dată recentă le vizează pe acestea din 
urmă, ştiut fiind felul cum s-au ocupat deja de 
Dragonii Purpurii, de Triceratoni, de Shredder şi 
de Baxter Stockman. 

Partea interesantă e însă alta. Cu puţin timp 
înainte de atentatul inexistent,  Lia-Olguţa 
Vasilescu îi constată totuşi existența. Mai mult, 
ministrul Muncii observă că Liviu Dragnea e rănit 
şi sângerează. „O să fim alături de acest lider, 
pentru că nu sângerează numai Liviu Dragnea, 
sângerează tot partidul în această perioadă.” 

Impresionant. Chiar formidabil. Clarviziunea Liei- 
Olguţa Vasilescu e la nivelul celei a lui 
Nostradamus, despre care se spune că şi-ar fi certat 
pisica astfel: „Cine-o să se pişe aici peste o 
Jumătate de oră?” 

E adevărat, cei care privesc lucrurile în 
ansamblu văd că, înaintea lui Liviu Dragnea și a 
partidului, cea care sângerează — şi încă abundent 
— e biata limbă franceză încăpută pe mâna (şi mai 
ales în gura) fostei activiste din organizația de 
tineret a PRM. Cu mai bine de un an înainte ca 
Liviu Dragnea să-şi dribleze atentatorii inexistenţi, 
Lia-Olguţa Vasilescu vorbeşte despre problemele 
femeilor pe piața muncii. Intervenţia are loc la cea 
de-a 61-a sesiune a Comisiei ONU pentru condiția 
femeii, care se desfăşoară la New York. Pe lângă 
franceza ministrului, engleza lui Ion Iliescu pare 
un murmur al lui Jeremy Irons sau Anthony 
Hopkins. Besoin sună identic cu bison, diferenţa 
dintre singularul /e şi pluralul /es dispare, iar le 
marché du travail devine le marş de tramvai. Fără 
etaj şi netras de cai. Personajul care apare pe 
înregistrare în dreapta Liei-Olguţa Vasilescu suferă 
stoic, iar uneori nu-şi mai poate controla 
grimasele, ca sub acțiunea unei năprasne a 
colecistului. Să zică „bodgaproste” că n-a trebuit s- 
o asculte pe Lia-Olguţa Vasilescu şi în engleză. 

Mai trebuie spuse câteva lucruri, fireşte. 

Unul dintre ele este că dacă Adrian Năstase 
preferă tentativa de sinucidere ca să-şi micşoreze 
pedeapsa, în ceea ce a rămas în istoria recentă 
drept „episodul Burberry”, Liviu Dragnea încearcă 
să atragă simpatie publică dându-se drept victima 
unor complotişti asasini. Măcar glonţul fostului 
premier e real, palpabil, chiar dacă nu provoacă 
decât o zgârietură. În schimb, preşedintele PSD 
lucrează exclusiv cu ficțiuni. Ucigașii lui Liviu 
Dragnea vin să se alăture unei armate de stafii pe 
care preşedintele PSD o mobilizează ori de câte ori 
are nevoie să deturneze atenţia publică sau să-și 

justifice  chixurile: protestatarii /Rezist care 
pregătesc acţiuni de gherilă antiguvernamentală în 
munți, structurile externe care  stipendiază 
mișcările de stradă, comandourile de homosexuali 
care fură copii din case, agenţii din teritoriu ai lui 
George Soros și, bineînţeles, Statul Paralel cu toate 
ramificaţiile lui. 

Un al doilea lucru este reclama de care se 
bucură pe nepusă masă Hotelul Hilton-Athence 
Palace, suit pe coama unui tsunami de bancuri, 
meme, poante, jocuri de cuvinte și trucaje în urma 
pseudodezvăluirilor lui Liviu Dragnea. Marius 
Alexandru Andronic, de exemplu, lasă următorul 
comentariu „de client” pe pagina de Facebook a 
hotelului: great food, great room service, awesome 
staff, amazing views, poor killing facilities. Pe de 
altă parte, e aproape palpabilă invidia concurenţei, 
care nu are şansa unor confesiuni de același 
calibru. Până la urmă, se încalcă aici niște reguli 
elementare de fairplay. Cinstit ar fi fost să existe și 
alte mărturisiri de natură să zguduie opinia 
publică. (De pildă, Viorica Dăncilă plângându-se 
public de presiunea exercitată de trei profesoare de 
română cazate la Hotelul Minerva, aproape de 
guvern, fiindcă ar vrea să audă din gura 
premierului ce sunt alea „interperii” şi câte 
aluviuni are o calamitate care provoacă un 
dezastru.) 

Al treilea lucru e nivelul deplorabil al asasinilor 
tocmiți de Statul Paralel sau de Soros să-i vină de 
hac lui Liviu Dragnea. Să stai trei săptămâni în 
buricul capitalei, la cinci stele cu mic dejun inclus, 
şi să nu-i arzi nici măcar o castană victimei e de 
negândit. 

Al patrulea şi ultimul lucru este portiţa pe care, 
subtil cum îi e felul, Liviu Dragnea și-o lasă 
întredeschisă pentru eventualitatea că pembilul 
situației va depăşi cota de avarie. „Am avut anul 
trecut o tentativă în aprilie” ar putea totuşi să 

însemne | Aprilie, ceea ce ar aduce o modificare 
completă a perspectivei. 


„Statul Paralel ne pune extrem de mult pe 
gânduri şi ne pune la încercare chiar şi curajul.” — 
Călin Popescu-Tăriceanu 


Fiecare cu încercările lui. Există oameni cărora 
Statul Paralel şi enunţul lui ALDE Tăriceanu le 
pun la încercare puterea de a-şi stăpâni râsul. Şi 
oricum, Călin Popescu  Bileţescu  Rozescu 
Tăriceanu n-ar mai trebui să aducă vorba despre 
statul în cauză decât după ce-i va fi identificat 
capitala, suprafața, populația, religia şi 
coordonatele geografice. Altfel, oricine se poate 
declara pus pe gânduri de Statu Palmă Barbă Cot, 
Status Quo sau State de România. Postul public de 
televiziune poate face loc în grilă unei emisiuni de 
weekend cu titlul „Viaţa statului (paralel)”. 

Îngrijorat şi vigilent, cu expresia deja cunoscută 
a unui curcan umplut cu aer cald, Călin Popescu- 
Tăriceanu dă glas neliniști printr-un mesaj 
transmis, la jumătatea lunii iunie a lui 2018, 
liderilor ALDE strânși la laşi, pentru Conferinţa 
Judeţeană de Alegeri. Mesajul e de fapt ceva mai 
lung: 


„Împreună ne-am asumat un rol 
dificil, și anume acela de a milita în 
continuare pentru respectul faţă de 
drepturile şi libertăţile individuale, 
element care ar putea să pară nefiresc la 
treizeci de ani de la căderea regimului 
comunist, dar Statul Paralel care s-a 
instaurat în România în ultimii zece ani, 
începând din mandatul preşedintelui 
Băsescu, ne pune extrem de mult pe 
gânduri şi ne pune la încercare chiar şi 
curajul. Noi, ca partid liberal, am fost 

singurii care am (corect: „au” — n.m.) 
avut curajul să ridicăm (corect: „să 
ridice” — n.m.) glasul împotriva 
abuzurilor care au avut loc în ultimii ani 
în justiție, cu precădere în zona a ceea ce 
înseamnă oficial lupta împotriva 
corupției. Din păcate, lupta împotriva 
corupției în România s-a transformat 
într-o luptă politică de eliminare a 
persoanelor incomode de pe scena 
politică românească.” 


Poticnelile gramaticale din discursul lui Călin 
Popescu-Tăriceanu nu mai miră pe nimeni. Unul 
dintre mottourile cărții de iată este, dacă ați uitat, 
tot produsul lui: „Credeţi că PSD-ul nu sesizează 
unul dintre marile pericole pe care ne paşte?” (Ce-i 
drept, cutremurul morfo-sintactic al frazei te 
trimite mai degrabă la Marian Vanghelie în zilele 
lui de glorie sau la Viorica Dăncilă în orice zi.) 
Altceva atrage atenția în mesajul rostit la Iași. 
Călin Popescu-Tăriceanu e întristat de faptul că 
lupta împotriva corupției a căpătat un tăiș politic. 
Fostul premier ar putea să-şi diminueze mâhnirea 
dacă ar ţine cont de un lucru elementar: 
majoritatea covârşitoare a corupților de acolo vin, 
din zona politică. Fi au acces la banii ţării, ei sunt 
marii traficanţi de influenţă, ei deţin pârghiile 
necesare artelor paralele cu legea (dacă tot vorbim 
de amplasamente paralele). Marea corupție e în 
general teritoriul oamenilor din politică. De 
licitaţiile trucate, de contractele false şi de abuzul 
de putere nu se ocupă nici strungarii, nici 
taximetriştii. Chentelismul la nivel înalt nu intră în 
profilul învățătoarelor sau al meteorologilor. Nu 
hingherii şi lustragiii regizează fraudele electorale. 
Nu vânzători de lactate asigură spatele 
afaceriștilor de tip „regii asfalturilor” din deceniul 
trecut. Paradisurile fiscale în care se dosesc sume 
enorme nu sunt folosite de ospătari, ingineri 

constructori sau moaşe comunale. Tot la capitolul 
corupție politică intră, conform definiţiilor din 
dicționare şi tratate, folosirea abuzivă a puterii 
guvernamentale pentru timorarea sau suprimarea 
adversarilor politici. Ba chiar şi brutalitatea 
forţelor de poliție sau de intervenţie, din moment 
ce membrii acestor forţe nu acționează de capul 
lor, ci la comandă. 

În concluzie, da, lupta împotriva corupţiei 
înseamnă lupta împotriva politicienilor corupți, 
indiferent de partidul căruia îi aparțin. Din acest 
punct de vedere, Călin Popescu-Tăriceanu are 
dreptate: e vorba de o luptă politică. Şi slavă 
Domnului că e aşa. Dacă n-ar fi, România ar fi 
deja o cleptocrație perfectă. Fără fisuri, cu 
mecanismele unse impecabil. 

Însă Călin Popescu-Tăriceanu anunţă că Statul 
Paralel are deja un deceniu de activitate. El există 
„de zece ani, începând din mandatul preşedintelui 
Băsescu”. Curios. Ultima zi a mandatului de 
premier al lui Tăriceanu este 22 decembrie 2008. 
Adică în paralel cu Statul Paralel. Te şi întrebi din 
ce motiv a fost incapabil Călin Popescu-Tăriceanu 
să-i sesizeze măcar prezența, dacă nu și potențialul 
distructiv de care dispunea cu zece ani în urmă. De 
ce abia acum? De ce nu şi-a dat seama în 2010, 
2012 sau 2014? 

Ironia sorții face că, în plin delir despre 
activitatea acestei structuri pe care doar PSD și 
ALDE o văd, apare în mediul online un site care se 
cheamă chiar aşa: www.statulparalel.ro. Dacă ar 
citi ce scrie acolo, Călin Popescu- Tăriceanu ar afla 
că adevăratul stat paralel este „statul hoților care îţi 
fură viitorul”. Creatorii de conținut ai site-ului 
schiţează profilul acestui stat după cum urmează: 


„Este compus din cei care au vile şi 


case de vacanţă de mii de metri pătrați, 
deşi au ocupat sinecuri la stat toată viaţa, 

unde au profitat de munca altora și şi-au 
urmărit interesele personale. 

Este compus din cei care au obținut 
diplome de doctorat pe nedrept, deşi nu 
ştiu să vorbească. 

Este compus din cei care îşi fac 
vacanțe în ţări exotice, deși salariul lor 
nu le-ar permite acest lucru. 

Este compus din cei care își numesc 
copiii în funcții bine plătite. 

Este compus din cei care fură banii de 
medicamente sau cei pentru educația 
copiilor tăi. 

Este compus din cei care fac bani 
mulți din afaceri cu statul, prin fraudă și 
prin corupție. 

Este compus din cei care fură terenuri, 
case şi insule din patrimoniul acestei 
țări. 

Este compus din cei care obțin 
comisioane din toate achizițiile publice. 

Este compus din cei care îşi acordă 
drepturi speciale în raport cu restul 
cetăţenilor.” 


Cuprinzător tablou, cinste creatorului. 

Călin Popescu-Tăriceanu e invitat să vadă dacă 
îşi recunoaște colegii de vedenii în vreuna dintre 
categoriile de mai sus. Şi dacă nu cumva şi pe 
căciula dumisale bâzâie vreo muscă. 


„Am ştiut de la început că bătălia cu Statul 
Paralel nu e ușoară, aşa se explică şi căderea 
celor două guverne.” — Norica Nicolai 


Pentru Norica Nicolai, vicepreşedinte al ALDE, 
Statul Paralel ia fiinţă ceva mai devreme decât 
pentru tovarăşii de năzăreli conspiraționiste. Mai 
precis, pe 26 aprilie 2006. Versat în a-și schimba 

conturul şi identitatea după cum i-o cer 
împrejurările, zisul stat se deghizează în ce 
credeţi? În nepoata Noricăi Nicolai. O făptură 
blondă, pe nume Ana Mana Haneş, de meserie 
consilier juridic la Oficiul Naţional de Prevenire și 
Combatere a Spălări Banilor. (Denumirea e 
tâmpițică fiindcă „a preveni” înseamnă în limba 
română „a avertiza”, iar cine previne banii se 
cheamă că stă de vorbă cu ei și le atrage atenția 
asupra unui pericol.) Camerele video o surprind pe 
nepoată votând cu cartela mătușii o lege aflată pe 
ordinea de zi a Senatului. Conform listelor, Ana 
Maria Haneş nici măcar nu votează în locul 
Noricăi Nicolai, ci al senatorului liberal Şerban 
Strătilă, care în momentul votului e la bufetul 
Senatului şi se bucură de binefacerile unei cafele. 
Acuzată de uzurpare de calități oficiale în urma 
sesizărilor depuse de două organizaţii non- 
guvernamentale, nepoata e albită în urma 
anchetelor și scapă de pedeapsă. Nici mătuşa nu 
are de suferit. În fond, n-a dat în cap nimănui. Așa 
judecă şi preşedintele de atunci al PNL, Călin 
Popescu-Tăriceanu, care decide să n-o 
sancționeze. 

Ana Maria Haneş se întoarce la post după ce 
reuşeşte să fie paralelă de două ori în acelaşi timp: 
fiindcă foloseşte cartela electronică a Noricăi 
Nicolai şi fiindcă votează în locul lui Şerban 
Strătilă. Un an mai târziu, Călin Popescu- 
Tăriceanu, şeful guvernului, decide totuşi că e 
nevoie de o pedeapsă. Dar nu împotriva Noricăi 
Nicolai, ci a românilor. Pentru asta, el o propune 
pe Nicolai pentru fotoliul de ministru al Justiției. 
Traian Băsescu, preşedintele României la vremea 
aceea, refuză propunerea. 

La peste doisprezece ani de la pățanie, Norica 
Nicolai e soldat credincios în oastea care dă lupte 
crâncene împotriva Statului Paralel. Acum statul în 
chestiune nu mai e compus din nepoate ghiduşe, ci 
din umbre şi fantome. Până și votanții partidului 

de guvernământ încep să-şi dea seama că Statul 
Paralel e de fapt un baubau jalnic, o găselniţă 
scoasă din joben de coaliția PSD-ALDE ca să-şi 
scuze eșecurile. Dacă totuşi există, statul respectiv 
are o alonjă mintală absolut impresionantă. El o 
face pe Lia-Olguţa Vasilescu să afirme că 
„Salariile bugetarilor nu vor fi tăiate, ci doar 
ajustate în jos”. EI îl instalează pe Darius Vâlcov 
în aparatul de lucru al premierului, alături de 
adânc-cugetătorul Mario Ilie Rafael, cetăţean care 
gândeşte cu bicepsul şi pe care lipsa studiilor nu-l 
împiedică să fie consilier de stat pe probleme 
sociale. Şi fot el o face pe Norica Nicolai să 
susțină că UE urmărește să decupleze, sub diverse 
pretexte, România de la conducta de fonduri 
europene. 

Nu trebuie omis că, înainte de-a fi om politic şi 
parlamentar, Norica Nicolai este procuror şi apoi 
avocat. Se poate bănui că, în această ultimă 
calitate, Norica Nicolai manifestă uneori tendința 
necontrolată de a-și îngropa clientul în loc să-l 
scape. Cum altfel să-ți explici afirmația care face 
din Statul Paralel autorul celor două debarcări din 
fruntea guvernului PSD — mai întâi a lui Sorin 
Grindeanu, apoi a lui Mihai Tudose? „Dubla 
comandă” pe care o invocă Norica Nicolai cu 
privire la Mihai Tudose e palpabilă ca dinţii unui 
flamingo. Zelul demolator cu care izbeşte Norica 
Nicolai în gleznele Statului Paralel are efect de 
bumerang şi confirmă jocul de-a identitatea 
desfăşurat sub sloganul „Cine zice ăla e”. 

Mai simplu spus: 

1. Norica Nicolai susține că Statul Paralel face 
să cadă două guverne. 

2. Liviu Dragnea îi schimbă din funcţie pe Sorin 
Grindeanu şi pe Mihai Tudose. Ergo: 

3. Liviu Dragnea face parte din Statul Paralel. 

4. Ups! 

„Statul Paralel lucrează din plin! A interzis 
difuzarea interviului pe care l-am dat la România 
TV!” — Dumitru Iliescu 


De toate face Statul ăsta Paralel: schimbă 
premieri PSD prin decizia preşedintelui de partid, 
colaborează cu CIA, inclusiv la tăieri festive de 
porci, arde siguranţele miniştrilor şi-i face să pară 
analfabeți, plantează microfoane în dormitoare, 
plăteşte protestatari să ocupe Piaţa Victoriei, după 
obligatoriile cantonamente din munţi, etc. E de 
presupus că tot Statul Paralel îi schimbă sângele 
lui Mihai Şora şi-l face să se prezinte la girafa din 
faţa Muzeului Antipa la 101 ani. Statul Paralel e un 
fel de Samantha din Ce vrăji a mai făcut nevastă- 
mea, numai că în loc să miște din nas preferă să 
lucreze nevăzut şi de la distanţă. 

Când vine vorba de generalul cu patru stele 
Dumitru Venicius Iliescu, fost şef al Serviciului de 
Pază şi Protecţie, Statul Paralel alege ca instrument 
de lucru (sau, spre a-i înfiora timpanele lui Carmen 
Dan, ca modus operandi) cenzura. Simplu, 
comunist, fără floricele. Generalul Iliescu susține 
nici mai mult, nici mai puţin decât că agenții 
acestui stat pe cât de volatil, pe atât de perfid 
intervin în politica editorială a RTV şi opresc de la 
difuzare bunătate de interviu pe care generălimea 
sa i-l acordă gazelei de presă Andreea „Sfarmă- 
Piatră” Creţulescu. Afirmația lui Dumitru Iliescu e 
absurdă, câtă vreme Sebastian Ghiţă, patronul 
RTV, este duşmanul declarat al Statului Paralel și 
prin urmare ar primi şi ar difuza cu dragă inimă tot 
ce ar avea de spus cvadri-stelatul ofițer. Să fie oare 
postul RTV atât de șubred, încât să se lase 
îngenuncheat fără opoziție de cercetaşii nevăzuţi ai 
Statului Paralel? Sau poate că Statul Paralel are 
agenți sub acoperire pe care-i foloseşte în 
incursiuni de cercetăşie în dispozitivul inamic. 
Cin” să fie, cin” să fie? Pavel Abraham și Dumitru 
Dragomir? Monica Tatoiu şi Laura Vicol? Bogdan 

Chireac şi Dumitru Pelican? Mister, angoasă şi 
suspans. 

Site-ul  www.sibiu.justitiarul.ro varsă două 
lacrimi online pentru contra brutală a Statului 
Paralel şi-i dă cuvântul generalului însuşi. Pentru 
explicații. Dumitru Iliescu ia cuvântul, se uită un 
pic la el, îl întoarce pe o parte, apoi pe cealaltă, şi 
în cele din urmă începe să-şi depene păţania. După 
cum urmează: 


„Cu două săptămâni în urmă, m-a 
apelat doamna Andreea Creţulescu de la 
România TV şi m-a rugat să-i acord un 
interviu, în studio, despre Statul Paralel. 
Iniţial am vrut să refuz. Eu am dat 
interviuri doar prin telefon şi doream să 
continui această regulă. Mi-a fost însă 
greu s-o fac, având în vedere faptul că 
[A.C.] este o jurnalistă pe care o 
apreciez şi o respect foarte mult pentru 
profesionalismul său, pentru modul 
incisiv în care moderează emisiunile și 
felul nepărtinitor în care abordează 
subiectele. După mai multe insistente, 
am stabilit cu domnia sa să realizăm 
interviul luni, 13.11.2017. 

[...] În cadrul interviului am făcut 
referire la modul în care a fost creat, 
cum a evoluat, cum a funcționat şi cum 
funcționează încă Statul Paralel. Am 
devoalat aspectele legate de cine l-a 
condus şi cine îl conduce în prezent, 
felul în care a acționat şi acţionează, dar 
şi modalitățile prin care a infestat statul 
de drept, zonele politică, juridică, de 
mass-media şi afaceri, pentru controlul 
fluxurilor financiare şi comisioanelor 
semnificative. Am abordat și problemele 
legate de acțiunile Statului Paralel 
îndreptate împotriva Guvernului 

României, a conducerii PSD şi a 
liderului partidului, domnul Liviu 
Dragnea. De asemenea, am subliniat 
implicarea domnului Iohannis în 
conducerea Statului Paralel [...]. 

Ieri de dimineaţă am aflat că, imediat 
după ce am terminat interviul, au aflat 
despre conținutul acestuia reprezentanţii 
Statului Paralel și au făcut presiuni 
asupra şefilor doamnei Creţulescu să nu 
se difuzeze interviul, ceea ce au şi reuşit. 
Deși ştiam că a fost interzisă prezentarea 
interviului, am contactat-o de mai multe 
ori pe doamna Creţulescu, să-mi spună 
la ce oră se difuzează. În final, mi-a spus 
că regretă foarte mult, dar nu-l poate 
difuza. [...] 

Mi-au interzis difuzarea interviului, 
prin instituirea ilegală a cenzurii, dar nu 
vor reuşi să-mi șteargă din memorie 
răspunsurile date la întrebările doamnei 
Creţulescu. Sunt şi alte modalităţi de a le 
aduce la cunoştinţa opiniei publice şi voi 
continua, indiferent ce acţiuni se vor 
derula împotriva mea, indiferent de 
riscurile la care mă expun. Așa nu se mai 
poate! Nu mai putem tolera aceste 
abuzuri!!!” 


Observaţii: 


1. Proastă inspirație a avut generalul. Dacă n-ar 
fi renunţat la obiceiul de-a da interviuri doar 
telefonic, discuția cu Andreea Creţulescu ar fi fost 
difuzată. Deşi e viclean şi necruţător, Statul Paralel 
pare neputincios în faţa discuțiilor telefonice şi 
devine eficient doar dacă interviul are loc cu 
invitatul în studio. 

2. „Modul incisiv în care moderează” Andreea 
Creţulescu emisiunile se măsoară, printre altele, 

prin numărul invitaţilor dați afară din platou. 

3. Dumitru Iliescu nu explică în ce fel a aflat 
Statul Paralel despre conținutul interviului 
„imediat după ce am terminat”. În cazul în care 
lucrurile au stat într-adevăr aşa, înseamnă că 
reprezentantul Statului Paralel a fost de față în 
studio. Iar dacă n-a fost vorba de un obiect peste 
care o entitate a Statului Paralel a suflat duh (un 
scaun, o măsuță, un pix, o broşă, un cercel), e clar: 
agentul sub acoperire a fost fie unul dintre 
operatori (ai naibii, şi la ei au ajuns!), fie Andreea 
Crețulescu, fie Dumitru Iliescu însuși. 

4. E neclar de ce, ştiind deja că interviul este 
oprit să intre pe post, generalul o sună pe 
moderatoare ca s-o întrebe de oră. Manevra are 
sens numai dacă pe Dumitru Iliescu îl interesează 
la ce oră nu se va difuza materialul. 

5. A trecut un an de la dezvăluirile lui Dumitru 
Iliescu, timp în care generalul încă nu și-a găsit 
timp să spună lumii ce s-a petrecut și cum l-a 
obstrucționat Statul Paralel. Of, şi ce hotărât era! 
Te întrebi dacă nu cumva, atotputernic ca 
Atotputernicul, mârşavul ăsta de Stat Paralel a 
pătruns, numai el ştie cum, în memoria generalului 
şi a şters tot ce se afla acolo. 

6. Oamenii cu capul înşurubat pe umeri în 
direcția corectă vor expedia scenariul fabricat de 
general în cufărul cu declarații infantile. Acolo, 
vorbele lui Dumitru Venicius Iliescu vor fi lăsate 
să cadă pe altele, peste care s-a aşternut nemeritat 
colbul uitării. E o minimă reparație să scoatem la 
lumină mărturisirea pe care i-o încredințează 
Dumitru Venicius Iliescu ziaristului Andrei 
Crăciun şi pe care acesta din urmă o publică în 
Adevărul. Declarația e datată 22 decembrie 2001 şi 
sună astfel: „În noaptea de 21 spre 22 (decembrie 
1989 — n.m.) am ațipit”. 

„,„Protestatarii thezist au tabere de antrenament 
în munți.” — Liviu Dragnea 


Munţii sunt, nu de azi de ieri, un incubator de 
pericole pentru România. Muntele pare din capul 
locului o alcătuire suspectă. Reprezintă verticala, 
or, asta nu are cum să placă unor oameni care 
preferă spinarea de cauciuc și mersul pe burtă. 
Spiritul de observaţie al lui Liviu Dragnea trebuie 
salutat şi de data asta. După ce a prins de veste că 
un cvartet de asasini s-a cazat la Hilton și i-a pus la 
cale lichidarea, căpetenia PSD îşi fructifică din 
nou ascuțimea simţurilor. Taberele de antrenament 
ale protestatarilor #Rezist sunt o realitate de care 
puţini români au cunoștință până la dezvăluirile 
dragmiene. Li se confirmă tuturor, cu acest prilej, 
că Eminescu îşi cunoaște la perfectie natura. Să ne 
amintim. „Eu? Îmi apăr sărăcia, și nevoile, şi 
neamul, / Şi de-aceea tot ce mişcă-n ţara asta, râul, 
ramul, / Mi-e prieten numai mie, fără ție dușman 
este, / Duşmănit vei fi de toate, far-a prinde chiar 
de veste.” 

Cine citeşte atent, printre rânduri și chiar printre 
cuvinte, constată că Eminescu atrage atenția 
asupra dușmanului din preajma noastră încă din 
Scrisoarea III. Subtil, dar o face. Aliaţii patriotului 
care-și apără glia sunt dinamici, nu imobili. Râul și 
ramul sunt prietenii românului, îi sar în ajutor, îl 
ocrotesc la nevoie, îl sprijină în clipele de 
cumpănă. Râul curge, învolburat sau leneș, 
năvalnic sau liniştit. Ramul se leagănă, se 
unduieşte, se apleacă şi tremură în bătaia vântului. 
Şi unul, şi celălalt se mişcă. lar mişcarea e semnul 
participării la dramă, la zbuciumul eroului 
ameninţat de dușmanul de afară. (în cazul de faţă, 
de Baiazid. În cazuri viitoare, de alte simboluri ale 
agresiunii, culminând cu taica Soros și oastea lui 
de dolari foşnitori şi verzi ca steagul de luptă al 
turcului.) 


159 


Raționamentul e elementar ca al lui Holmes în 
fața lui Watson. Dacă mişcarea înseamnă spirit 
participativ și solidaritate, imobilismul reprezintă 
indiferență, dezinteres şi chiar ostilitate. la să 
vedem, cine întrupează nemișcarea? Muntele, de 
bună seamă. Stă acolo de capul lui și nu face 
nimic. Nu-i deloc o coincidență că Eminescu îl 
omite la numărătoare. Dacă „tot ce mișcă” îi este 
prieten lui Mircea, firește că inamicul (cel intern, 
nu turcul care dă năvală) e cel care nu mișcă. Prin 
simpla-i încremenire, muntele îşi demonstrează 
dușmănia şi apetitul pentru trădare. Îşi dă codrii de 
aramă pe față, cum s-ar spune. lar ceea ce 
sugerează Eminescu în secolul al nouăsprezecelea 
întăreşte Liviu Dragnea în mileniul al treilea. 

Sigur, preşedintele PSD nu e primul care 
observă potențialul nociv al muntelui românesc. O 
face, înaintea lui, Şerban Nicolae. „Nu mi-a 
dovedit nimeni cui folosea rezistenţa armată din 
munţi”, declară Nicolae cu trufia obişnuită, ca şi 
cum demersul își pierde substanța dacă nu-i este 
deslușit personal, cu hărți şi desene. Senatorul 
simte nevoia să adauge că eforturile externe de 
slăbire a sistemului comunist au fost o ticăloşie, 
mărturiseşte că nu înţelege cu cine s-au luptat 
partizanii anticomuniști din munţi şi conchide că 
acțiunile lor au fost îndreptate împotriva 
intereselor României. Sigur, Şerban Nicolae ar 
putea înțelege dacă ar citi. Există rafturi întregi de 
bibliotecă pe tema rezistenței anticomuniste din 
munți, după cum există, pe strada Veseliei, la 
numărul 21, o anume Fundaţie Ion Gavrilă- 
Ogoranu, care ţine materiale interesante la 
dispoziţia celor care vor să afle cum a fost. E însă 
mai uşor să respingi totul de plano şi să te întăşori 
în faldurile patriotismului de partid. 

Mai trebuie spus că Șerban Nicolae nu 
ofensează luptele partizanilor la o discuţie între 
prieteni, ci într-o dezbatere oficială din cadrul 
Comisiei Juridice a Senatului. După ce deputatul 

PNL Daniel Gheorghe avansează inițiativa 
legislativă de declarare a zilei de 26 octombrie 
Ziua Mişcării de Rezistență Armată 
Anticomunistă, Şerban Nicolae îşi şterge pantofii 
cu ea. La final, inițiativa primeşte raport de 
respingere din partea (Comisiei Juridice a 
Senatului. Ce naşte din pisică șoareci mănâncă. Ce 
naște din PCR preferă meniul pe care-l ştim cu 
toții. 

Şerban Nicolae şi Liviu Dragnea spun de fapt 
acelaşi lucru: blestematul ăsta de munte nu face 
nimic bun pentru România. Dacă premierul 
Dăncilă, colega lor de partid, ar primi puteri 
sporite, poate că ar reuşi să-l abroge. Ar avea de 
ce. Ieri muntele îi găzduia pe luptătorii 
anticomuniști. Astăzi îi primeşte pe protestatarii 
#Rezist. Ce dovadă de rea-credință mai vreţi? 

Oricât de recunoscătoare i-ar fi nația română lui 
Liviu Dragnea pentru semnalarea primejdiei, 
câteva întrebări tot trebuie puse. Întâi de toate, 
unde anume se antrenează protestatarii #Rezist? 
Informația e importantă. Cei care se tem de 
Hoarda lui Soros pot astfel să evite întâlnirea, pe 
când patrioți de acţiune imediată au ocazia să se 
deplaseze la locul faptei şi să dea foc taberei. Prin 
urmare, se cuvine să ştim unde-și fac veacul şi 
vreascul nelegiuiţii cu hashtag. La Fundata sau la 
Cascada Lolaia? La Camonul Şapte Scări sau la 
Alpin Camp din Buşteni? Ca să fie cu adevărat 
utilă, informația trebuie să fie completă. A, un 
amănunt. Şi-au luat şi câinii cu e1? 

În al doilea rând, cum se antrenează protestatarii 
#Rezist? În ce procedee se exersează, ce activități 
desfăşoară, ce parametri fizici îşi propun să atingă? 
Până la lămuriri din partea lui Liviu Dragnea, îi 
poți bănui de următoarele: tiroliana, echitație, 
sărituri cu coarda, rapel şi tir cu arcul. Pentru 
relaxare, câte-o plimbare cu căruţa. lar seara un 
foc de tabără în faţa căruia se desfăşoară sesiunea 
de debriefing şi se ascultă mesajul lui George 

Soros în română, maghiară şi paraleleză. Sigur, 
există și protestatari /Rezist care simt nevoia ca, 
între antrenamentele spartane, să se destindă prin 
Jocuri mai apropiate elevilor de gimnaziu: „pânza 
de păianjen”, „limbo”, „cursa cu jurnale”, 
„schimbă locul”, „ştafeta mingilor cu mâner” sau 
„lupta pentru cartof”. Cei mai perverşi şi subtili 
dintre protestatari sunt totuşi cei care-şi 
camuflează intențiile malefice prin ceea ce ei înşiși 
numesc, într-un cod inaccesibil celor mulți, 
„dansul pe ziare”, „statuile muzicale” și „covorul 
cu şase colțuri” (mă rog, aici mai trebuie lucrat, 
băieți, trimiterea la Steaua lui David e cam 
străvezie, s-a prins şi Petre Daea). 

În al treilea şi ultimul rând, ce să caute 
protestatarii #Rezist la munte, când treaba lor e la 
şes, în faţa Guvernului? 


DIN ACEEAȘI CATEGORIE: 


„Orice om zdravăn la cap din această țară 
pricepe rapid că Statul Paralel e sufrageria lui 
[Gabriel — n.m.] Oprea.” — Liviu Pleşoianu 

„Am venit astăzi în fața dumneavoastră să vă 
spun cum arată Statul Paralel, pentru că eu l-am 
văzut, l-am cunoscut, mi-a venit acasă, ca musafir 
nepoftit, la primărie, la biroul DNA, cu cătușe.” — 
Lia-Olguţa Vasilescu 

„Klaus lohannis este beneficiarul total al 
acțiunilor Statului Paralel şi vrea să perpetueze 
această situație. ” — Liviu Dragnea 

„Bătălia noastră cu Statul Paralel va continua, 
vom continua să schimbăm legile de care am 
vorbit” — Codrin Ștefănescu 

„Din punctul meu de vedere, Statul Paralel a 
început cu Traian Băsescu şi Monica Macovei." — 
Liviu Pleşoianu 

„Domnul general Ciocârlan face parte şi 
domnia sa din Statul Paralel, colaborând intens cu 
domnii Maior  Coldea şi Dumbravă în 

soluționarea «corespunzătoare» a problemelor din 
câmpul tactic numit JUSTIŢIE [...]. Ce bine ar fi 
dacă între oamenii politici ar exista o la fel de 
bună colaborare ca între ZBURĂTOARE 
(cucuvele,  ciocârlani, pupăzoi)!!!”— Dumitru 
Venicius Iliescu 

„Deocamdată avem decât un nume şi un chip.” 
— Liviu Dragnea 

„Ofițer acoperit este o armă umană pusă în 
slujba ţării lui. ” — Daniel Savu 

„Statul Paralel se transformă chiar în aceste 
zile în statul nazist” — Liviu Pleşoianu 

Îşi bat joc de tine. Te fură, te învâre pe degete, te mint. Îţi 
castrează legile şi-ţi râd în nas. Te fac să-ţi fic rușine să scoţi 
buletinul în aeroporturile lumii. Te tratează cu dispreţ și, când 
li se pare c-ar fi nevoic, cu gaze. Te duc cu preșul promisi- 
unilor. Te cred naiv, manipulabil, ncinformat. De doi ani. 
Săptămână de săptămână, zi de zi, ceas de ceas. 


Trăiești într-o țară aflată în pragul cleptocraţiei, într-o demo- 
cratură condusă de condamnaţi penal, de impostori și de 
analfabeți. Suporţi zilnic rușinea de-a avea miniștri care nu 
știu să scrie și să vorbească nici măcar în limba lor. Te revolți 
și Îți strigi disperarea în piețe. lar uncori încerci să scapi de 
sufocare râzând, Măcar câteva minute sau o oră. 


Orice om îi este teamă, cartea-pa- 
rastas a României după doi ani de 
guvernare PSD, co amendă simbolică 
pentru partidul care mai arc puţin şi 
îşi îngenunchează ţara. Dar nu numai. 
E în același timp un instrument care 
măsoară trei decenii de speranțe înșe- 
late şi de iluzii pierdute. 


RADU PARASCHIVESCU 


copertă ilustrație de Gustave Doré ÎI] 

